
„Prieš žengdamas į smėlio paplūdimį, Uvis dar kartą atsargiai 
apsidairė. Buvo keistai ramu. Tyliai smilko dūmai, degė apan- 
glėjusios valties lentos. Nemune teliuškavo bangelės. Zyzė di- 
delė juoda musė. Išbėgusi į pakrantę Vilkė nekreipė dėmesio į 
degėsius. Ją masino kitas kvapas. Pabėgėjo toliau paplūdimiu 
ir stabtelėjusi gailiai suinkštė. Pavojaus aplinkui nematyti, tad 
Uvis įsikišo kalaviją į makštį ir dideliais žingsniais patraukė į 
Vilkės pusę. Dar nepriėjęs nustėro ir sustojo lyg įbestas. Prie- 
šais Vilkę aukštoje žolėje gulėjo žmogaus kūnas. Toliau, šven- 


drėse prie pat kranto, — dar vienas. Abu buvo nukauti.“ 


r. NETIKĖTA ŽINIA 


Vėlyvą popietę, tokiu neįprastu laiku pasirodžius šaukliams 
Ventės pilaitėje, rikis Žybartas sunerimo. Ir buvo dėl ko. Šau- 
kliai atnešė svarbią žinią — Erdvilas rengia žygį, kai tik bus 
pirma šalna. Kas jos į šiaurę? Žybartas jau senokai vaikščiojo 
lyg nesavomis kojomis — gėlė sąnarius. Kas jį pavaduos? Iš 
tikrųjų reikėtų Daubarui, tačiau tas kaip tyčia iškeliavęs Kau- 
nan. Uvis, tiesa, sumanumo turėjo gal ir daugiau už brolį, 
tačiau buvo dar jaunas. 

Pasitaręs su žmona, jis rado tinkamą sprendimą ir liepė 
arklininkui pabalnoti žirgą. Išjojęs pro pilaitės vartus, pasuko 
į liepų giraitę. Už jos plačioje laukymėje plytėjo ežeras, prie 
kurio rikis išvydo Uvį su jo draugu Zerviu. Prie sūnaus kojų 
tupėjo Vilkė. 

Žybartas akimirką žiūrėjo, kaip skrieja strėlė, Zervio pa- 
leista iš arbaleto. 

— Gerai kliudei, — pagyrė draugą Uvis ir, nenuleisdamas 
akių nuo krentančio paukščio, riktelėjo Vilkei. — Paimk antį! 

Žybartas susiraukė nepatenkintas, kad jo nepastebėjo, ir 
šūktelėjo sūnui. Nenusėsdamas nuo žirgo, įsakė Uviui sku- 
biai ruoštis Kaunan ir ten surasti Daubarą. Paaiškino, kad 
Erdvilas rengia žygį ir Daubaras turės vadovauti Ventės jočiai. 


Uvis su džiaugsmu sutiko vykdyti tėvo paliepimą, bet iš- 
kart pasakė, kad ir jis nori prisidėti prie Erdvilo žygio. Žybartas 
primerkė akį, tarsi matuodamas, ar šitas sūnus pakankamai su- 
augęs. Tiek metų Uvio nebuvo Ventės pilyje... Net dabar, jam 
grįžus iš vokiečių nelaisvės, tėvui Uvis vis dar atrodė vaikas. 
Tačiau sakyk nesakęs, o Uvis jau iškopė iš pusbernių ir patirties 
buvo įgijęs visai ne pagal savo amžių. Jeigu ne jis, kažin ar jie 
būtų likę gyvi per Traupės pilies užpuolimą! Uvis, tada sunkiai 
sužeistas, šliaužte atšliaužė prie pilies ir perspėjo, kad per Jun- 
dos vestuves juos užpuls iki dantų apsiginklavę priešai . 

Atsidusęs Žybartas palingavo galvą. Tėviška globa negali 
būti beribė. 

— Gerai, — pasakė. — Žinoma, jei sugebėsi mikliai surasti 
Daubarą. 

Tuo metu prijojo Zervis, laikydamas rankoje tik ką iš 
paukščio kaklo ištrauktą strėlę kruvinu antgaliu. 

Zervis buvo pilkų akių, kokių aštuoniolikos metų jau- 
nuolis, vilkėjo odine berankove. Nušokęs nuo žirgo, pagar- 
biai nusilenkė Žybartui. Uvis draugą parsivedė iš užsitęsusios 
nelaisvės. Zervis buvo žiemgalis, gyvenęs tai Ventėje, tai savo 
žemėje, kurios didelėje dalyje jau buvo Ordino tvarka. Zervį 
pilėnai laikė savu. 

— Tėve, ar gali kartu jot ir Zervis? — skubiai paklausė Uvis 
ir prikandęs lūpą bei-žvilgčiodamas į bičiulį tęsė: — Jis nė kar- 
to manęs neapvylė... 


Apie Uvio nuotykius vokiečių nelaisvėje skaitykite knygose „Teutonų belais- 
vis“ ir „Pelkių vilkė“, 0 apie Traupės pilies užpuolimą — apysakoje „Atpildo 


strėlė“. 


Zervis, supratęs tai kaip kvietimą, nušvito. 

— Garbusis rikis gali manimi pasikliauti! - karštai sušuko. 

— Gerai jau, gerai! — vėl palingavo galvą senasis rikis. — 
Nuolat tave stebiu. Stiprumo, atrodo, esi ne menkesnio kaip 
maniškiai. Ir akį turi. Gerai įtempi lanką. Bet... — Žybarto 
akys kažkodėl užkliuvo už išsitaršiusių vaikino plaukų, ir len- 
gva šypsenėlė perbėgo lūpomis. — Ar abudu nepakliūsit kaip 
paukščiukai į kokias kilpas? Atsiminkit, tokiame mieste kaip 
Kaunas reikia turėti galvą ant pečių! Tai jums ne Ventė! 

Zervis nubraukė nuo veido plaukus, nusilenkė ir tarė: 

— Tikrai grįšime sveikom galvom! Tegul rikis dėl to nesi- 
kremta! Be to, mus lydės ir Vilkė. 

Vilkė, lyg suprasdama, žvelgė tai į Uvį, tai į senąjį Žybar- 
tą. Retkarčiais pasipurtydavo, iškrėsdama iš kailio paskuti- 
nius vandens lašus. 

— Žiūrėkit, kad viskas būtų kaip reikia! O svarbiausia — 
neišsimuškit iš tiesaus kelio. 

— Aš gi atsimenu, kaip jojom į Augumo šventę! — tvirtai 
tarė Uvis. — Reikia joti padubysiais į pietus iki Nemuno, o 
paskui panemuniais prieš srovę iki Kauno. Kur ten paklysi! 

Akimirksniu jis užšoko ant savo žirgo ir įtempė pavadžius. 
Žybartas net krūptelėjo. Kiekvieną kartą jis vis nustebdavo 
išvydęs, kaip vikriai vidurinysis sūnus šoka į balną. Ne vel- 
tui vaikas praleido tuos nykius metus nelaisvėje. Daug ko 
išmoko! 

— Kelias tikrai neklaidus, — sutiko jis. — Rūpinuosi ne to- 
dėl, kad paklysit. Man rūpi, ką galit susitikti. Laikai nera- 
mūs... Ir ko tam Daubarui tokiu metu Kaunas parūpo? 


— Prižadu rikiui, saugosimės... — Zervis vėl žemai nusilen- 
kė, nes su Žybartu jis kitaip kalbėti negalėjo. — Aš gi triskart 
atsargesnis už Uvį... 

Žybartas prikando lūpą ir atsiduso. Ne kur dėsies. Jaunieji 
auga, Ventėje uždaręs jų nesuturėsi. 


IO 


2. KREIVAS SMUGIS 


Baigiantis pavasariui, Daubaras, lydimas Uvio ir Jundos, 
buvo nujojęs į Kauną, į Augumo šventę. 

Kiekvienais metais į didelę pievą Neries pakrantėje susi- 
rinkdavo jaunieji rikiai iš visų aplinkinių ir net tolimesnių 
pilių bei pilaičių ir varžydavosi, kas toliau nusvies ietį, kas 
taikliau šaudys iš lanko, kieno žirgas eiklesnis. Tokios varžy- 
tuvės patinka dievams, po jų ir javo varpa būna brandesnė, 
ir galvijai sotesni, ir karo žygiai skalsesni, daugiau laimikio 
būna parsivežta, mažiau vyrų prarasta. Todėl pasižiūrėti, koks 
šimet priaugo jaunimas, vėl susirinko žilagalviai viešpačiai ir 
garbingi, mūšiuose užgrūdinti rikiai. Net pats neseniai Min- 
daugo atsiųstas Kauno valdovas kunigaikštis Vilikaila jau sto- 
vėjo tame garbingų svečių būrelyje ant kalnelio prie stataus 
Neries skardžio, įdėmiai žvelgdamas į aikštę ir laukdamas, 
kada žynys pradės apeigas. 

Daubaras, beveik galva aukštesnis už aplinkui stovinčius 
Lietuvos ir Deltuvos žemių jaunuosius rikius, pirmas pamatė 
ateinantį nuo alkavietės žynį. Baltai apsirengęs, dviejų taip 
pat baltai apsirengusių pagalbininkų lydimas, nors ir seny- 
vo amžiaus, jis spėriai žingsniavo pieva, o jaunimas pagarbiai 


traukėsi į šalis, palikdamas žyniui ir jo palydai platų taką. 


II 


Tokiu pat greitu žingsniu žynys užlipo, beveik bėgte užbėgo į 
kalnelį, ant kurio būriavosi garbingi svečiai, ir prisiartino prie 
kunigaikščio Vilikailos. 

— Dievai laimina šventę, - pasakė. — Leido atnašauti auką. 

Kunigaikštis Vilikaila, užsimetęs ant pečių šermuonėlio 
kailiu apvedžiotą skraistę, paėmė iš tarno liepinį kaušą su mi- 
dum ir atsargiai pastatė ant balta drobule užtiesto skobnio. 
Žynys iškėlė rankas, užsimerkė ir netikėtai garsiai, taip, kad 
jo balsas nuaidėjo per visą žalią pievą Neries pakrantėje, su- 
šuko: 

— O, maloningasis Perkūne, amžinasis tėve Žvaigždykšti, 
kurs visus apglėbi savo šiluma ir švieti visiems saule, suteik 
mums žiburį, saugoki mus kaip Viešpats nuo žaibų, audrų, 
o Mūsų vyrus svečioje žemėje nuo plieno, vandens ir ugnies! 

Jis žemai nusilenkė, po to lyg vienas žmogus nulenkė gal- 
vas iš pradžių garbingieji rikiai ir kunigaikščiai, stovintys ant 
kalnelio, o paskui ir visi, buvę žalioje pievoje prie Neries. 

Žynys priėjo prie skobnio, pasilenkė, neprisiliesdamas 
rankomis, dantimis paėmė kaušą su midum, atsargiai išgėrė 
čiobreliais kvepiantį gėrimą ir staigiu galvos mostu švystelėjo 
tuščią indą sau už nugaros. Pagalbininkai pagriebė jį ir, pri- 
pylę midaus, įteikė kunigaikščiui. Tas išgėrė, o paskui jį mi- 
daus paeiliui iš to paties liepinio kaušo paragavo visi, stovėję 
ant kalnelio. Tik jaunimas, pasiruošęs eiti rungčių, žinojo, 
kad midus ir alus jų laukia vakarop, kai užsidegs laužai ir visi, 
baigę varžytis, susės prie ugnies — aptarinės, kaip kam sekėsi, 
ir prisiekinės, kad būtinai susitiks kitą pavasarį. 

Daubarui su Uviu šį sykį dar prieš rungtis teko sunkus 
uždavinys — įkalbėti žilagalvius rikius, kad ir Jundai leistų 

šaudyti iš arbaleto. Ginklas naujas, nedaug kas tokį turėjo. 
Tais metais pirmą kartą buvo iš jo šaudoma Augumo šventė- 
je. Lietuvos rikiai pasitarę nusileido, nors šiaip jau, žinoma, 
šaudymas — ne merginų darbas. Bet argi perkalbėsi tuos kie- 
takakčius žemaičius! Jeigu taip nori to keliskart šioje šventėje 
nugalėjusio milžino Daubaro sesuo, tegu sau šaudo, bus gar- 
daus juoko visiems... 

Kaip ir tikėjosi Daubaras su Uviu, Junda laimėjo, sugė- 
dindama didžiumą vyrijos. Būtent nuo tos dienos ir pasklido 
gandas apie rikio Žybarto dukrą, nenusileidžiančią vyrams 
taiklumu. 

Uvis tą pavasarį pirmą kartą dalyvavo žirgų lenktynėse. 
Jo eiklusis juodas kaip anglis baltažvaigždis Trabantas atbėgo 
pirmas, ir žilagalviams Lietuvos rikiams vėl teko linguoti gal- 
vas ir aikčioti spėliojant, ar tik nebus ypatingas vanduo toje 
žemaičių upėje Ventoje. 

Daubarui ta diena irgi buvo lemtinga. Tačiau dėl kitos 
priežasties. Pirmą kartą nuo to laiko, kai pradėjo dalyvauti 
šventėje, jis nelaimėjo kovos kirvių varžytinėse. Laimėdavo 
tas, kuris greičiausiai sugebėdavo nukirsti tris per žingsnį 
vienas nuo kito įbestus storokus mietus. Daubarui papras- 
tai pakakdavo trijų smūgių. Laiko trukdavo daugmaž tiek, 
kiek triskart užsimerkti ir atsimerkti. Tvodavo pakaitom tai 
tiesiai, tai, neeikvodamas laiko užsimoti, atbulai, pentimi, o 
mietai tik pleišėdavo ir lakstydavo į šalis. Skriejo į šalį pirmas 
mietas ir šį kartą, tačiau į antrą mietą jis kirto gal per stipriai, 
o gal kryptelėjo ranka, nes netikėtai lūžo kirvio kotas. Uvis 


kaipmat pametėjo broliui savo kirvį, tačiau laikas susitrukdė 

ir ąžuolo lapų vainikas atiteko dramblotam vaikinui iš Del- 
tuvos žemės. 

Visada ramus ir nepajudinamas lyg kalnas Daubaras 
sutriko. Vyrai jau vėl varžėsi — svaidė ietis. Jau degė laužai, 
skambėjo trankios dainos, šaižiai gaudė trimitai, šlovinda- 
mi nugalėtojus, o Daubaras vis dar pyko ant savęs. Nedaug 
džiaugsmo jam suteikė ir sesers Jundos pergalė, nes ja Dau- 
baras ir neabejojo. Jeigu Junda pakėlė arbaletą, tai privalėjo 
ir laimėti. Tokia jau buvo dievų valia! Tačiau jis irgi privalė- 
jo laimėti. Rikio Žybarto vaikai visada nugali! O štai pakėlė 
kirvį ir tvojo kreivai... Niekur nedingsi! Pats kaltas. Uosinis 
kotas be niekur nieko nelūžta. Junda su ąžuolo vainiku ant 
kaklo bandė įsiūlyti jam ragą midaus, bet jis tik ranka numo- 
jo. Kokios linksmybės, kai peršti galugerkly. Panoro pabūti 
vienas. Ilgokai ėjo Neries pakrante, kol rado nuošalią vietelę. 
Čia aukštas skardis prasiskyrė, praleisdamas įtekantį į Nerį 
upokšnį. Slėnio šlaituose žydėjo ievos, medžiai buvo net balti 
nuo žiedų. 

Kiek aukštėliau slėnis paplatėjo, už krūmų lyg ir sublizgė- 
jo vanduo. Sulėtinęs žingsnį, Daubaras vis galvojo apie savo 
nesėkmę. Ką pasakys tėvas? Šitaip apsijuokti — ir net ne na- 
muose! Prieš akis žvilgėjo nedidelis ežerokšnis. Kaip veidro- 
dyje jame atsispindėjo dangus. Daubaras maigė didelių rankų 
pirštus, taip nevykusiai laikiusius kirvio kotą, nekreipdamas 
dėmesio į jį supantį grožį, tačiau pažvelgė į ežerėlio vandens 
paviršių ir sustingo. Lėtai pakėlė akis. Taip, atspindys tikras. 
Ten, kur už ežerėlio vėl kilo skardis, iš tikrųjų stovėjo mer- 
gelė ir buvo dar gražesnė nei jos atspindys vandenyje. Kūnu 
perbėgo šiurpuliukas, tarsi vėjas būtų papūtęs jam į atlapą 

krūtinę. Mergaitė leidosi molėtu šlaitu žemyn. Naktį buvo 
paliję, tad bijodama prarasti pusiausvyrą ji viena ranka laikė- 
si už žemai nusvirusių jau sužaliavusio beržo šakų. Pajutusi 
įbestą žvilgsnį, pakėlė akis, pamatė Daubarą, aiktelėjo, pasi- 
suko ir slystelėjo žemyn. Nuslydo beveik iki pat veidrodinio 
paviršiaus. Ten, vos neįmerkusi į vandenį kojų, pagaliau susi- 
laikė ir didelėm kaip stirnos akim pažvelgė į Daubarą. 

Keletą akimirksnių jam vis dar nebuvo aišku, ar tai tikro- 
vė, ar tik iš jo svajonių išniręs paveikslas. Visa, su kuo Dau- 
baras bandė palyginti šią skaisčiaveidę merginą, nublanko. 
Nebent ryto rasa pasipuošęs žiedas galėjo prilygti jos grožiui. 
Jis vėl suglumo — dar smarkiau negu po nevykusio antrojo 
smūgio kirviu. Tiesiog pametė galvą ir bijojo net krustelėti. 
Jam atrodė, kad neatsargus judesys ar net mažiausias žingsne- 
lis nubaidys merginą. 

Suvokusi, kad pavojus negresia, mergina nusišypsojo. Sti- 
priai atsispyrusi kojomis, nuliuoksėjo šlaitu aukštyn. Pasie- 
kusi skardžio viršų, atsigręžė ir dar kartą nusišypsojo Dauba- 
rui. Juodu skyrė tik vanduo ir keli sieksniai skardžio. 

Kurį laiką jie žiūrėjo vienas į kitą, negalėdami nuslėpti ne 
tik smalsumo, bet ir susižavėjimo. Pirmoji atsitokėjo mergi- 
na. Tas prie ežerėlio stovintis jaunas milžinas žvelgė į ją su 
tokia nuostaba, kad neliko nieko kita kaip tik nusijuokti. Ji 
tyliai prunkštelėjo ir, nenorėdama atrodyti nemandagi, prisi- 
dengė burną delnu. 

Daubaras skėstelėjo rankomis, tarsi pasiruošdamas sugau- 
ti merginą, jei lengvas vėjelis nupūstų ją nuo skardžio. Tada 
atsikrenkštė ir droviai linktelėjo. Trūks plyš reikėjo ką nors 
pasakyti, tačiau prapuolė ne tik balsas, bet ir mintys. 


— Ugi... Tik nepabėk! — pagaliau pratarė ir žengė keletą 
žingsnių vandens link. 

Mergaitė įdėmiai sekė jį akimis, tačiau nejudėjo. 

— Kuo tu vardu? - paklausė Daubaras. 

— Gilija, — žiūrėdama tiesiai į jį, atsakė mergina. 

Vėl abu tylėjo, paskui Gilija pakreipė galvą ir nusišypsojo. 

— O iš kur tu toks didelis atsiradai? Kaune tokių nėra! — 
pasakė. 

— Aš? — Daubaras sumišęs pažvelgė į savo dideles pėdas, 
tarsi pats būtų nustebęs, koks jis didžiulis ir nerangus. 

— Iš Ventės... Mes su broliu čia. Ir sesute. 

— Ak, ir su sesute! Ar ji... Na, ar tavo sesutė irgi tokia 
didelė? 

— Junda? Ne! Nors... - Daubaras nutęsė žodį, nes nebuvo 
ūpo kalbėti apie Jundą. Ką gali pasakyti apie merginą, kuri 
nurungia vyrus šaudydama iš arbaleto? — Ne, bet ji visai ne 
tokia kaip tu. 

Gilija nusijuokė. Visa jos baimė seniai spėjo išgaruoti. 

— Visokių būna merginų... — tarė ji mandagiai, palaikyda- 
ma pokalbį. - Tai aš jau pasakiau, mano vardas Gilija. Rikio 
Nemūros dukra. Gyvenam čia netoli. Aš viską pasakiau, o tu 
stovi ir nieko nesakai. 

— Atsiprašau... Tuoj prisistatysiu, — Daubaras, tramdy- 
damas nekantrumą, kiek įmanydamas oriau apėjo nedidelį 
ežerėlį ir stačiu šlaitu užkopė prie merginos. 

— Daubaras... — tarė neregėtai jaudindamasis ir žemai nu- 
silenkdamas. — Tavo paslaugoms Daubaras iš Ventės... 

— O kur ta Ventė? Neteko girdėti. 

— Negirdėjai Ventės? Ugi Žemaitijoj! 

— Iš taip toli ir toks didelis... — Gilija nužvelgė jį nuo gal- 
vos iki kojų. — O žinai ką, man visai nebaugu... 

— O kodėl turėtų būti baugu? Ar aš koks lokys?.. Pas mus, 
Žemaitijoje, merginos nebaikščios. 

Daubaras atmetė nuo kaktos susitaršiusius plaukus ir nu- 
raudo. Staiga nusprendęs nusigobė apsiaustą ir, patiesęs jį po 
lazdynu, rankos mostu pakvietė merginą. 

Gilija grakščiai pritūpė ant apsiausto kraštelio. 

— O tu? - paklausė su šypsena. — Visai nepavargai? 

— Nepavargau. Bet... Ugi prisipažinti gėda... Pralaimė- 
jau... 

— Pralaimėjai? Ką pralaimėjai? 

— Ugi pralaimėjau... — liūdnai palingavo galvą Dauba- 
ras. — Tas antras smūgis! Ne taip sugriebiau kirvio kotą... Ne 
taip, po šimts pykolių!.. 

— Kirvio? 

— Taip. Mat kai kerti į kairę ir po to iškart pasuki ašmenis, 
kad tvotum atbulu kirčiu į dešinę, būtinai reikia pasukti ir 
delną, kad nykštys atsidurtų apačioje koto. Va šitaip! 

Jis parodė, kur turi būti nykštys, ir Gilija žvelgė didelėmis 
akimis, tarsi išties suprastų. 

— Gal tu vis tiek prisėsk, — pasiūlė ji, kai Daubaras plačiu 
dešinės rankos mostu parodė, koks turi būti pagal visas taisy- 
kles tiesus ir atbulas kirtis. 

— Ugi... Ačiū! — Daubaras prisėdo atsargiai, tarsi tai būtų 
ne jo apsiaustas. — Baisiai nesmagu, kad pralaimėjau. Ir ne tik 
tai. Ir kotą sulaužiau! 

— Kirvio? 

— Taip. Geras buvo kotas! Pats uosį pasirinkau, pats nu- 
kirtau ir išdžiovinau. Bet jei ne taip laikai ir per stipriai užsi- 
moji... Va kaip išeina! 

— Neverta dėl tokio dalyko krimstis, - nuramino jį mer- 
gina. — Ne paskutinį kartą varžaisi. Dar bus daug progų. 
Kiekvieną pavasarį ateina Augumo šventė. Kitą kartą tikrai 
laimėsi! 

— Ugi! — sutiko Daubaras. — Laimėsiu. Nes tas pūkalūpis 
drimba iš Deltuvos, rikio Ruibio sūnus... Jam net dviejų kir- 
čių trečiam mietui prireikė. Ir žinai ką? 

Gilija pakėlė akis. 

— Kai laimėsiu, aš vainiką atiduosiu tau! Jei... Jei tik pa- 
norėsi. 

— Man?.. — Gilija nuleido akis. Linksmumas, kuris ką tik 
buvo ją apėmęs, staiga išblėso. Viskas tapo rimta. — Aš neži- 
nau... Gal tu tik taip sau sakai. 

— Ne, Gilija! Mes taip susitikom, tarsi... 

— Susitikom... O paskui manęs ir neprisiminsi. 

— Tai jau ne! Laima mudu suvedė. Ne kitaip. Aš gyventi 
nenorėjau. Ir staiga... 

— Nenorėjai gyventi dėl to kirvio koto? 

— Ugi taip. O dabar man tas ąžuolų vainikas nė motais! 

Nuostabu buvo jausti jos plaukų kvapą. Atrodė, kad to 
kvapo neišsklaidys net tolimų žygių vėjai, o mūšio dulkės 
neužgoš skaistaus jos veido. Laima lėmė, kad jis patirtų tą 
atrodžiusią baisią nesėkmę, kad nepasiliktų linksmintis su vi- 
sais, o nuklystų į šį niekad neregėtą ir net negirdėrą slėnį. Pati 


Laima ji čia atvedė, kad galėtų sutikti Giliją. 

Ilgokai sėdėjo jiedu sulapojusio lazdyno šešėlyje, žvelgda- 
mi tai vienas į kitą, tai į blizgantį vandens paviršių. Buvo 
ramu ir nepaprastai gera. Svaigiai kvepėjo ievos. Staiga kaž- 
kur tolėliau sutraškėjo šakos. Gilija stryktelėjo nuo apsiausto. 

— Tikriausiai manęs ieško! 

— Kas? — Daubaras apsidairė, įsiklausė. Nieko įtartino ne- 
išgirdęs, pabandė ją nuraminti. — Tai tik koks nors žvėrelis... 

— Vis tiek jau turiu eiti. Tėvas pasiųs žmones manęs ieš- 
koti. 

— Negi ką nors blogo apie mus pagalvotų?! 

— Ak, Daubarai, tu nepažįsti mano tėvo. Nemūros! Jis vis- 
ką gali pagalvoti apie bet ką. 

— Ką pagalvoti? Sakyk! 

Gilija tylėjo. 

— Prisiekiu Medeina, kad niekam neleisiu tavęs skriausti! 
Tegu sudega Ventės pilis, jei leisiu! 

— O kaipgi tu žinosi, kas su manimi darosi, jei būsi taip 
toli? 

—-Tas tiesa... — Daubaras nutilo ir susimąstė. Jam atro- 
dė, kad jis niekad neatsitrauks nuo Gilijos, kad net neįstengs 
šį vakarą išjoti namo. Tačiau Gilija jau atsistojo ir nusipurtė 
nuo sijono prilipusius šapelius. 

— Bet mes susitiksim! — tarė Daubaras tvirtai. — Turi pri- 
žadėti, kad susitiksim. 

— Prižadėsiu, o kas iš to? Vis tiek neatjosi. 

— Prisiekiu, kad atjosiu! — karštai tarė Daubaras. — Pri- 
siekiu Medeina. Galiu atjoti tuoj po rugiapjūtės. Per jauną 


mėnulį. Pjūmonies mėnesį, pirmąją jaunaties dieną. 

— Oho... Kaip tiksliai skaičiuoji. Bet kur? 

— Kur kitur, Gilija? Ugi čia. Pirmąją jaunaties dieną, kai 
saulė ims leistis. 

Gilija nusijuokė ir skubiai nužingsniavo. Stabtelėjo už ko- 
kių dešimties žingsnių ir atsigręžė. 

— Lauksiu! — šūktelėjo ji. - Nepamirši? 

— Kaip galėčiau? — klausimu atsakė Daubaras. 

Labiau savęs paklausė, nes Gilija jau buvo nubėgusi, ple- 
vėsuodama ryškiai geltona skraiste, užmesta ant pečių. 

3. Į KAUNĄ 


Tą rytmetį, kai Daubaras vėl pabalnojo žirgą kelionėn, ėjo 
pats gražiausias metų mėnuo. Rugiapjūtė baigėsi, danguje 
sudilo mėnulis. 

Diena pasitaikė šilta ir vaiski. Viskas aplinkui buvo gyva, 
tviskėjo įvairiausiais atspalviais: ir girių žaluma, ir dangaus 
mėlis, ir upių žydrumas, ir saulės auksas. 

Eiklios ristūno kojos nešė Daubarą Ventos lygumomis. 
Aplenkęs pelkes, siauru keliuku prajojo Luokės aukštumas. 
Smagia risčia lėkė ūksmingomis plačiašakių uosių ir nužydė- 
jusių liepų giraitėmis, supančiomis Dubysos slėnį. 

Jo pašėlęs skriejimas netrikdė nei žemės snaudulio, nei 
tykių saulės blyksnių ramybės nupjautų rugių ražienose. 
Kanopų dunksėjimą slopindavo įtekančių į Dubysą upe- 
lių pakrančių smėlynai, kai žirgas šuoliuodavo, ieškodamas 
patogesnės vietos įbristi į upelį, iš kurio, nuplovęs putas ir 
prakaito lašus, išnirdavo kitan krantan. Ir skriedavo šuoliais 
iki kito Dubysos intako. Taip prašuoliavęs Šiaušę, Luknę, 
Kirkšnovę, Gynėvę, atsidūrė prie Nemuno. Ne vieną dieną 
užtruko, jodamas iš Ventės, tad dabar, kai Kaunas priartėjo, 
buvo galima neskubėti. Suradęs keliuką tarp medžių, Dauba- 
ras paleido žirgą eidine. 

Vaikinas grožėjosi įvairiaspalviais krūmynų lapais, sirps- 
tančių šermukšnių kekėmis pakelės brūzgynuose ir paukščių 
džiugesiu danguje. Tokie vaizdai atlydėjo jį iki pat Romainių 
kalvos. 

Palikęs žirgą pasiganyti po liepomis kalvos viršūnėje, 
Daubaras priėjo prie skardžio. Aukštas, plačiais pečiais, švie- 
siais, išblukusiais per vasarą, krentančiais ant pečių plaukais, 
stambiu, tarsi kirviu iškirstų bruožų veidu — visas jis buvo 
jėga ir nekantrumas. Tik permirkę prakaitu ir sudulkėję dra- 
bužiai liudijo, kad jis ne pirma diena kelionėje. 

Nuo aukštumos buvo aiškiai matyti vakaro žaros nuraus- 
vintos dviejų plačių susiliejančių upių juostos ir jų santakoje 
stovintis senasis Kauno miestas. Tiesą sakant, pirmiausia krito 
į akis pati pilis. Taip ir turėjo būti. Ją būtent ir statė šitame 
upių suspaustame, ne per daug virš vandens iškilusiame žemės 
ruože, kad niekas negalėtų jos apeiti. Iškyšulio medžiai ir net 
krūmai buvo iškirsti, pilies sienos atrodė tarsi nuogos. Keturi 
jos kampiniai iš vos apglėbiamų rastų suręsti kuorai stovėjo 
ant pamatų, sumūrytų iš didžiulių akmenų. Kuorus jungian- 
čios aukštos sienos buvo pajuodusios nuo priešų ugnies, o gal 
nuo laiko. Prieš jas iki upių skalaujamo kranto plytėjo tik žirgų 
kanopų ištrypta žemė. Šitame miškingame krašte tai atrodė 
neįprastai, ir tiems, kam magėjo prasibrauti pro šiuos vartus 
į Lietuvos genčių žemes, pilis turėjo atrodyti ir grėsminga, ir 
sunkiai įveikiama. Prisiartinti prie jos nepastebėtam ar pra- 
plaukti upe jos įgulos nesustabdytam buvo neįmanoma. 

Primerkęs akis, Daubaras žvelgė už pilies sienų bei juosian- 
čių jas pylimų ir griovių tolyn, į platėjantį žemės ruožą, kur 
grūdosi Kauno miesto pastatai. Pilies užuovėjoje bepigu jiems 

grūstis. Pilis buvo ne tik apsauga, bet ir uždarbio šaltinis. Visi, 
kas keliavo Nerimi ir Nemunu, turėjo, užkliuvę už pilies, su- 
stoti. Užtat ir rikiavosi mieste belangiai ilgi pirklių sandėliai, ir 
vėrė vartus svetingos užeigos. Už miesto knibždėlyno, kur pra- 
sidėjo ąžuolais apaugusi aukštuma, stovėjo prekeivių arkliams 
skirti tvartai ir miestelėnų ūkiniai pastatai bei pirtys. 

Paglostęs tuos vaizdus kupinomis meilės akimis, Dauba- 
ras grįžtelėjo į dešinę, paskui į kairę. Iš abiejų pusių per žalią 
paupių plokštumą driekėsi dvi upės. It dvi žaltyčios, besisten- 
giančios kuo greičiau susipinti į vieną kamuolį. Neris sruvo 
kunkulais ir pliopė strimgalviais, trokšdama kuo greičiau įsi- 
kniaubti į platų upių tėvo glėbį. Suvaitojo vandenys, suputo- 
jo, susiliejo draugėn ir, apsvaigę iš džiaugsmo, jau neskubė- 
dami ramiai ir lygiai tekėjo senelio Nemuno vaga. 

Prieš išjodamas Daubaras su tėvu Žybartu buvo aptaręs, 
kokį derlių pilėnai tikisi šįmet iškulti, kiek turėsią atsargai 
javų. Paskaičiavo, kiek galėtų sutraukti karių, iš kur sulauk- 
tų pastiprinimui raitelių, kai reikės vykti į žygį su Erdvilu. 
Bet dabar tai atrodė nesvarbu. Daubaras pamiršo net pas- 
kutiniąsias kautynės Ordino ir Pskovo žemėse: kas žuvo nuo 
kalavijo, ką į pelkes įgrūdo, kas prarado galvą, grįždamas su 
laimikiu namo. Visos nelaimės kažkur nutolo. Jam ši kelionė 
buvo būtina, nors apie tikrąjį jos tikslą nesugebėjo tinkamai 
paaiškinti nei tėvui, nei broliams. Tiesiog pasakė, kad rei- 
kia į Kauną, — ir viskas. Gal tik motina Medeina, mįslingu 
žvilgsniu palydėjusi jį pro Ventės pilies vartus, nujautė, kodėl 
sūnui taip parūpo Kaunas. 

Dabar, įtempęs akis, jis stengėsi įžiūrėti lygumos atšlai- 
tėje kylančius į kalną mažyčius statinius, kurie it kokie pilki 

vabalai atatupsti traukėsi nuo upės tolyn, kad jų pavasarį ne- 
nusineštų potvynis. Tarp daugelio vienas į kitą panašių na- 
melių stengėsi išskirti tą svarbiausiąjį. Iš tolo jie visi atrodė 
vienodi, pilkais malksnų stogais, patys pilki, tik kelių raudo- 
navo plytų sienos. Bet ir jie, tie naujoviški mūriniai namai, 
atsirado tik per kelerius pastaruosius metus. Kai Daubaras 
pirmą kartą atjojo į Augumo šventę, jų dar nebuvo. 

Visos šios žemės priklausė Kauno pilies valdovui. Viena- 
me iškyšulyje, apsuptame vandens, toliau nuo kitų namų, 
turėjo būti ir jo dabar neįžiūrimas stogas. Tai ten gimė ir 
augo Gilija. Grįžęs nuo ežerėlio, per Augumo šventės šokius 
ir žaidimus Daubaras išsiklausinėjo pažįstamus kauniškius ir 
apie ją, ir apie jos šeimą. Tai, ką sužinojo, dar labiau palenkė 
jo širdį. Žemaičių galiūnas panoro pagelbėti tai gražiai, bet 
nelaimingai merginai. Kai mergaitei buvo vos keli mėnesiai, 
jos motiną vieno potvynio metu nusinešė Nemuno bangos. 
Ir Gilija pasiliko viena su tėvu Nemūra. Nemūra buvo pa- 
prastas pilies atsarginis rikis. Užtat noro iškilti jam nestigo. 
Jis mėgo plačiai gyventi, buvo įsiskolinęs Kauno pirkliams, 
tai jį gerokai kankino. Jeigu norėjai likti nepriklausomas, 
reikėjo susimokėti skolas, o jeigu troškai nenusileisti kitiems 
rikiams, vėlgi reikėjo pinigų. Nepritekliai kankino Nemūrą 
gal net labiau negu jaunos žmonos praradimas. Ir Nemūra 
pasiryžo iškilti bet kokia kaina. Niekas Kaune negalėjo pasa- 
kyti, kaip jam tai pavyko, bet Nemūra susimokėjo skolas, o 
augant ir gražėjant Gilijai, kaupėsi ir Nemūros turtai. 

Tačiau ne Gilijos tėvo turtai dabar rūpėjo Daubarui. Jis 
žvelgė užsisvajojęs į tolį, į vaiskų dangų virš santakos išky- 
šulio. Pabandė sugauti savo laimės atspindį kitame Neries 

krante, surasti tą ežerėlį, kur išvydo Giliją. Ten matė tik me- 
džių kamienus ir gelstančius beržų lapus, tačiau už jų nesu- 
virpėjo žydras ežerėlio veidrodis. 

Atleidęs pavadį, Daubaras lėtai jojo paupiu, dairydamasis 
į artėjančius pirmuosius miesto namelius, pagarbiai pasitrau- 
kusius nuo pilies arčiau kalno. Kiemuose vaikštinėjo žmo- 
nės, užsiėmę savo kasdieniais darbais ir rūpesčiais. Daubaras 
atidžiai apžiūrinėjo kiekvieną sutiktą gatvėje žmogų, įdė- 
miai stebėjo moterų veidus, tačiau to vienintelio taip ir ne- 
pamatė. 

Žiūrint iš šalies, ir jis galėjo atkreipti praeivio akį. Au- 
galotas jaunas rikis, pečiai apgobti brangiu, nors kiek ir ap- 
glamžytu apsiaustu. Prie šono plačių ašmenų kalavijas su ilga, 
dviem delnams skirta žalvario rankena, prie balno pririštos 
kelios trumpakotės ietys ir odinis maišas su maistu. Tačiau 
niekas šiame mieste juo nesidomėjo. 

Suprantama, toks miestas kaip Kaunas pripratęs matyti 
įvairiausių žmonių. Tokioje prekybai palankioje vietoje pa- 
statytas, iš visų pusių vandeniu ir sausuma pasiekiamas, jis 
tiesiog kunkuliavo, tokia jame buvo žmonių daugybė. Palan- 
ki padėtis atvėrė miestui kelią praturtėti. Čia nebuvo naujie- 
na matyti ne tik žmones iš gretimų pilių ar tolesnių lietuvių 
bei žemaičių žemių, bet ir iš kitų šalių atvykusius pirklius — iš 
teutonų miestų, iš Daugpilio, Naugardo. Per Polocką Kau- 
no pirkliai palaikė ryšius su Suzdale, per Gardiną pasiekda- 
vo Dnieprą. Juo nuplaukdavo į Rytų kraštus ir parveždavo 
Persijos ar Bizantijos dirbinių. Rygos, Elbingo, net tolimojo 
Visbiaus iš Gotlando salos pirkliai gerai žinojo prie Nemuno 
kranto įruoštas gerves prekėms perkrauti. 

Daubaro svajas išblaškė dvi merginos, linksmai perbėgusios 
skersai gatvelę. Abi buvo ilgais, per liemenį dirželiais suveržtais 
apdarais. Nėrė pro pat žirgo snukį, vos po kanopom nepalin- 
do, Daubaras vos spėjo pristabdyti žirgą. Abi garsiai sukikeno, 
nusišypsojo viliojamai ir dingo akligatvyje. Daubaras šyptelė- 
jo, pagalvojęs apie dalykus, kurie, prieš susipažįstant su Gilija, 
retai šaudavo jam į galvą. Gatvelė, kuria jis jojo, buvo netrum- 
pa, bet siaura. Miestelėnai nakčiai jau pradėjo užsidaryti langi- 
nes. Bet netrukus ji praplatėjo ir įsiliejo į keturkampę turgaus 
aikštę, siekiančią upę. Čia, arkliams skirtoje vietoje, Daubaras 
ir sustojo. Aikštės pakrašty, prie ant kryžmių pakeltų ėdžių, jau 
stovėjo keli pririšti širmi ir bėri arkliukai. Tolėliau atrajojo pora 
šėmų jaučių, keli juodbruviai vyrai iš jaučių atitempto vežimo 
kėlė sunkius nešulius. 

Daubaras pririšo savo ristūną prie ėdžių, įbėrė iš kelionės 
krepšio avižų. Patapšnojęs žirgui sprandą, paragino ėsti. Pats 
įdėmiai apsidairė. 

— Jaunasis rikis labai ankstyvas, —- suskambo minkštai žo- 
džius tariantis balsas. — Didelė garbė būtų matyti jaunąjį rikį 
mano namuose. 

Daubaras atsigręžė. Šalia stabtelėjo ir vienas iš vežimą iš- 
kraunančių juodbruvų vyrų, pastatė žvangtelėjusį nešulį prie 
kojų ir nusišluostė prakaitą. Iš išvaizdos ir šnekos sprendžiant, 
jis buvo ne iš šio krašto, tačiau lietuviškai kalbėjo gana gerai. 

— Kodėl ankstyvas? — paklausė Daubaras. Vos nepridūrė, 
kad jaunas mėnulis patekės kaip tik šią naktį. Tačiau ne apie 
tai kalbėjo juodbruvas vyriškis. 

— Mugė! Mugė! Prasideda po dviejų dienų. Bet sakau, 


kaip jaunajam rikiui ir kaip šiandien, parduosiu už pusę 

kainos. Va mano namai! — mostelėjo ranka į gretimą namą. — 
Ir kalavijai, ir iečių antgaliai, ir vokiško plieno durklai! Ir ska- 
relės merginoms. 

— Ugi būtinai... — linktelėjo Daubaras. — Tik ne šiandien 
ir ne ryt. Svarbūs reikalai laukia... 

Juodbruvys nusišypsojo ir atsidusęs užsivertė vėl žvangte- 
lėjusią naštą. 

— Matot, — paaiškino Daubarui nueidamas, — boginam 
jaučiais. Brangiau išeina, bet kad prie Nemuno siaučia plė- 
šikai. 

4. MIRTIS PRIE NEMUNO 


Daubaras jau dairėsi po Kauną, kai į Ventės pilaitę atėjo žinia 
apie Erdvilo žygį, ir Uvis, pasiėmęs Zervį, išjojo ieškoti vy- 
resniojo brolio. Rytojaus dieną dar prieš pietus jiedu pasiekė 
Nemuną. Priekyje pilku dulkinu keliu, vingiuojančiu palei 
Dubysą, bėgo Vilkė. Dešinėje juos lydėjo tamsūs kaip rudens 
naktis upės vingiai. 

Kol Vilkė bėgo pirma, per daug jaudintis ar galvoti apie 
pavojų nereikėjo. Abu draugai, nors nedaug tenumigę pra- 
ėjusią naktį, buvo kupini jėgų ir jojo smagiai šnekučiuoda- 
miesi. Kartkartėmis apsižvalgydavo, nes vietos buvo pažįsta- 
mos. Kairėje kilo šlaitai, kur augo laukinės kriaušės ir obelys. 
Dabar vaisiai buvo beprinokstą, ir vaikinai tiesiog juste juto 
rūgštų skonį burnoje, nes vėjelis atpūsdavo jiems laukinių 
obuolių kvapą. Uvis ne tik klausėsi linksmos draugo šnekos, 
kuri, žinoma, trumpino kelią, bet ir galvojo apie tai, kas jam 
labiausiai rūpėjo: kad tik tėvas išleistų į žygį ir kad tik kuo 
greičiau pavyktų surasti Daubarą. Jei bus pačiame Kaune, tai 
iš karto suras, bet brolis, kiek pamena Uvis, kažkokius kalne- 
lius už miesto minėjo. Vis dėlto keista, kad jam Kaunas taip 
parūpo po pralaimėtų kapotynių. Ietys Kaune tikrai neblo- 


gos, bet vis vien... Tiek kelio... 

— O kas Daubarui nutiko Kaune?.. — staiga paklausė Zer- 
vis. 

— Nagi, žinai... Kirvio kotą tas griaumedis nulaužė! Pasi- 
ruošęs buvo pasikart po to. 

— Aš ne apie tai. Koks sijonas jam ten galvą susuko? 

— Daubarui? - Uvis nustebęs pažvelgė į bičiulį. - Mergina? 

— O tu patikėjai, kad jis dėl ginklų į Kauną trenkėsi? 

— Tai manai, kad... — Uvis pliaukštelėjo sau per kaktą. 
Mintis, kad Daubaras galėtų dėl merginos išsiruošti į tokį 
tolimą žygį, jam net nebuvo šovusi į galvą. Tačiau vieną kartą 
atėjusi nenorėjo pasitraukti. — O gal iš tiesų? 

— Žinoma, kad iš tiesų! Negi aklas? Argi nebuvo aišku, 
kad Daubaras prarado galvą ne dėl kirvio... 

— Aš tai nesuprantu! — kalbėjo Uvis. - Dūsavo visą vasarą, 
tarsi drignių apsiėdęs. Čia tai jau teisybė. Tik aš maniau, kad 
dėl to nelaimingo kirvakočio... 

— Oho! Su jokiu kirviu jam taip per galvą neužvožtum! 
Arba jei ir užvožtum, tai jis tik pasipurtytų. O čia visą vasarą 
neatsigavo. Reikalas rimtas, — nusprendė Zervis. 

— Ei! Negi tas griaumedis galėtų rimtai... — nutęsė Uvis ir 
pats suabejojo savo žodžiais. Bet abejoti ilgai neteko. — Atsar- 
giai, - sušnibždėjo draugui, — Vilkė kažko nerimauja. 

Iš tiesų Vilkė, kuri, tikrindama taką, lengva ristele bėgo 
priekyje, dabar sustojo ir žvelgė į upės pusę. Net iš tolo buvo 
matyti, kaip styro jos nugaros šeriai. Uvis tyliai nusliuogė 
nuo žirgo, pasiėmė diržą su kalaviju ir apsijuosė. Zervis atrišo 
nuo balno tris trumpakotes ietis. 

Ten, kur sustojo Vilkė, aukštuma nuožulniai leidosi prie 
Dubysos ir Nemuno santakos. Kelias toje vietoje praplatėjo 

ir šakojosi į du. Vienas toliau vingiavo pakrante, kur už krū- 
mų tekėjo Dubysa, kitas suko kairėn, prie Nemuno. Toliau į 
šiaurę matei paskutinį Dubysos vingį, prieš jai įtekant į pla- 
tųjį Nemuną, ir lygumą, prižėlusią dar nenuvytusių ir nepa- 
geltusių žolynų. 

Raiteliai, vedini arkliais, ėjo atsargiu, bet skubiu žingsniu. 
Vilkė tik dirstelėjo į juos ir, įsitikinusi, kad jos ženklas su- 
prastas, šmurkštelėjo į krūmus. Draugai susižvalgė. Be žodžių 
buvo aišku, kad ten gali tykoti pavojus. Bet tas pavojus buvo 
toliau, Nemuno pakrantėje. 

Apsukus nedidelę liepų giraitę, atsivėrė Nemunas. Upė 
tokiu metų laiku buvo nusekusi, netoli kranto iš vandens ky- 
šojo didoki akmenys. Pakrantė tuščia. Žolė prie upės ištrypta 
arklių ir žmonių, tačiau tai dar nežadėjo pavojaus. Čia, prieš 
santaką, keleiviai, matyt, sustodavo, ieškodami vietos persi- 
kelti per vieną ar kitą upę. 

Uvis stabtelėjo, dairydamasis Vilkės. Norėjo jau švilptelė- 
ti, tačiau ji pasirodė prie tako, dėbtelėjo į savo šeimininką ir, 
vėl nuleidusi snukį, apuostė žemę. Uodegą buvo pabrukusi, 
kaip tykodama pavojingą žvėrį. Nepribėgusi kranto, nesku- 
bėdama įlindo į karklyną. Aišku, reikėjo jai sekti iš paskos! 
Uvis padavė Trabanto pavadžius Zerviui. Geriau bus, jei šis 
su žirgais dengs užnugarį. Pats išsitraukė kalaviją ir atsargiai 
įėjo į tankiai suaugusius krūmus. Čia prasidėjo gervuogynas, 
tad reikėjo saugoti rankas. Gervuogių ir karklų plotelis buvo 
siauras, kelių žingsnių, Vilkė jau laukė jo smėlėtame krante ir 
nučežėjo per viksvas prie tėkmės. Uvis užuodė degėsių kvapą 
ir apsidairęs pakrantėje išvydo dūmus. Prie pat vandens smil- 
ko apanglėjusios lentos. 

Švelniai teliuškavo bangelės. Priėjęs artyn pamatė, kad 
ten, kur siekė vanduo, nesudegusios lentos buvo gaubtos. 
Degė valtis. Ir didžiulė. 

Prieš žengdamas į smėlio paplūdimį, Uvis dar kartą atsar- 
giai apsidairė. Buvo keistai ramu. Tyliai smilko dūmai, Ne- 
mune teliuškavo bangelės, zyzė didelė juoda musė. Išbėgusi į 
pakrantę, Vilkė nekreipė dėmesio į degėsius. Ją masino kitas 
kvapas. Pabėgėjo toliau paplūdimiu ir stabtelėjusi gailiai su- 
inkštė. Pavojaus aplinkui nematyti, tad Uvis įsikišo kalaviją 
į makštį ir dideliais žingsniais patraukė į Vilkės pusę. Dar 
nepriėjęs nustėro ir sustojo lyg įbestas. Priešais Vilkę aukštoje 
žolėje gulėjo žmogaus kūnas. Toliau, švendrėse prie pat kran- 
to, — dar vienas. Abu buvo nukauti. Iš pirmojo akies kyšojo 
ieties kotas, kito galva panirusi po vandeniu — rausvoku toje 
vietoje. Matyt, galva perskelta kovos kirviu. 

— Zervi! Čia! Tik atsargiai... - kimiai šūktelėjo Uvis ir pri- 
tūpęs apsižvalgė. Ir smilkstantys dūmai, ir rausvai nudažytas 
vanduo prie nukautojo galvos rodė, kad visa tai yra įvykę 
palyginti neseniai. Dar šį rytą. | 

Pririšęs žirgus, Zervis atskubėjo prie smilkstančių lentų. 
Krūptelėjo, pamatęs nuodėgulius ir priklaupusį ant žolės Uvį. 

— Kas? Ką radai? 

— Nešūkauk. 

— O, Perkons! Čia vienas nukautas... 

— Čia tai net du. Gal yra ir daugiau. 

Pakėlęs dešinę ranką su ietimi prie peties, o kitas dvi su- 
spaudęs kairėje, Zervis atidžiai dairėsi po krantą. Pastačiu- 
si nugaros šerius ir užvertusi juodą lūpą taip, kad blykčio- 
jo aštrūs balti dantys, šniukštinėjo krantą ir Vilkė. Tačiau 

užpuolikai buvo jau dingę. Bet lavonų dar rado. Vienas to- 
liau karkluose buvo nudurtas ietimi į nugarą, kitas plūduria- 
vo seklumėlėje už smilkstančios valties griaučių. Daugiau jų 
turbūt nebuvo, nes Vilkė, nubėgusi paupiu iki upės posūkio, 
grįžo nesidairydama į krūmus. Sustojo prie Uvio, atsargiai 
apžiūrinėjusio vieno iš nukautųjų drabužius, ir pažvelgė į jį. 

— Nežinau... — papurtė galvą Uvis. — Nežinau, kas tai pa- 
darė. 

Vilkė suinkštė ir pritūpė ant smulkiais akmenėliais nusėto 
pavasariais užliejamo kranto. Kraujas ją visada sujaudindavo. 


Žmonių kraujas — ypač. 


— Tokia valtis! Galėjo būti ir daugiau žmonių, — nuspren- 
dė Uvis. Atsitokėjęs po pirmo apstulbimo. Jis svarstė, ką da- 
ryti toliau. — O užpuolikų tai buvo bent dešimt. 

— Ne mažiau, — Zervis pritūpęs atidžiai tyrinėjo ietimi 
nudurtojo drabužius. Paskui paėmė už ieties koto. 

— Bet kieno valtis? — Uvis paspyrė apdegusį irklą. — Kas 
tokiomis plaukioja? 

Zervis stengėsi ištraukti ietį, bet jam vis nesisekė. Įsirėmė 
keliu į užmuštojo krūtinę ir plėšte išplėšė ietį, įsmigusią į nu- 
kautojo akį. 

— Ką tu padarei? — Uvį nukrėtė šiurpas. Jam pasivaideno, 
kad draugas ištraukė ietį iš dar gyvo kūno. 

— Jam bus lengviau, — nuvalęs į smėlį ietį, niūriai tarė 
Zervis. Jis atkišo Uviui kruviną antgalį. —- Kaip manai, kieno 


ietis? — paklausė. 

Uvis atšlijo. 

— Ar tik ne nadruvių darbas? — paklausė, apžiūrėjęs ietį, ir 
pats atsakė: — Ne kitaip. Jie nukala smaigalius su barzdomis, 
kad negalėtum ištraukti. 

Zervis įsiutęs įsmeigė ietį į smėlį. 

— Čia nadruviai! Ir klaust nereikia! — prikandęs lūpą, Zer- 
vis pažvelgė virš upės į pietus. Ten, už skalvių krašto, ne taip 
jau toli, prasidėjo Nadruvija. —- Klausyk, gal karas prasidėjo, 
o mes Žemaitijoj nieko nežinom? 

— Su nadruviais? — Uvis papurtė galvą. — Ne. Ne! Be to, 
čia aiškiai ne karių darbas. 

Užpuolikų buvo ne daugiau kaip dešimt raitelių. Toks bū- 
rys nadruvių į žygį joti nedrįstų. 

— Ne, čia nadruvių galvažudžiai! — tvirtino Zervis. — Visai 
suįžūlėjo! Užklupo šituos nieko nenutuokiančius ir... 

— Du iš nukautųjų bandė bėgti. Nukauti iš nugaros, — 
Uvis pasilenkęs apžiūrėjo platoką gulinčiojo veidą su šviesiais 
antakiais ir prilipusiais prie kaktos plaukais. Atrodė buvęs 
jaunas, dailus vyras. 

— Taip. Ar tik čia ne Visbiaus pirklių plaukta? Panašu į jų 
veidus. 

Uvis akimis tyrinėjo lavoną. 

Gulintysis kumštyje turėjo suspaudęs audeklo juostelę. 
Uvis atidžiai apžiūrėjo, nes ji buvo kitokio audinio negu nu- 
kautojo apranga. 

— Tai apgalvis, kad plaukai ant akių nekristų, — Zervis at- 
sitiesė, pastebėjęs neužmerktą nukautojo akį. 

— Dabar jis, vargšas, nieko nemato, — Uvis ištraukė juos- 
telę iš kumščio ir numetė ant smėlio. — Pažvelk, liko ir plaukų 

kuokštas. — Tarp mėšlungiškai suspaustų pirštų styrojo rusvų 
plaukų sruogos. — Suspėjo išrauti. 

— Kam? 

— Tam, kas jį užpuolė, - paaiškino Uvis. — Paskutinę aki- 
mirką griebė užpuolikui už plaukų. Narsiai kovėsi. — Jo akys 
bėgiojo po ištryptą plotą prie sudegusios valties. 

— Gerai sakai. Bent dešimties plėšikų čia būta! — Zervis, 
atsargiai statydamas kojas tarp paliktų pėdsakų, puslankiu 
apėjo juos ir pažvelgė į Vilkę. Ši nerimavo, laukdama Uvio 
ženklo. 

— Matyt, čia radom visus, kuriuos paliko... — dėbtelėjęs 
Vilkės pusėn, nusprendė Uvis. — Ji jau viską išuostinėjo. 

— Kitus galėjo nunešti srovė, — pridūrė Zervis. 

Uvis dar kartą pažvelgė į lavonus, tikrindamas, ar nėra 
tarp jų nors vieno užpuoliko. Tačiau visų nukautųjų drabu- 
žiai buvo panašūs. Deja, ne visa apranga buvo palikta. Nu- 
kautieji buvo basi, nors iš baltų padų buvo galima spręsti, 
kad šiaip basi nevaikščiojo. 

— Klausyk, o kodėl juos nuavė? — Uvis suraukė antakius, 
pastebėjęs dar vieną keistą aplinkybę. — Visiems iš diržų iš- 
pjautos sagtys, o patys diržai palikti. Turbūt baisiai skubėjo ir 
nespėjo nujuosti... 

Uvis susimąstęs žvelgė į Vilkę, o ši klapsėdama akimis vis 
dar laukė įsakymo. 

— Tai ką darysim? — paklausė Zervis. 

— Reikia kuo skubiau pranešti Kauno pilies viršininkui. 
Pusdienis kelio likę, ne daugiau. 

— O tie per tą laiką pabėgs! - sušuko Zervis. — Mes vyrai, 
ar ne? Pėsti, ar ne? — jis atsigręžė į besiganančius žirgus. 

— Ką tu sumanei? 

— Sekti karštom pėdom, kol neataušo. Nėra ko gaišti. Mes 
dar galim juos pasivyti, — jis priėjo prie Vilkės ir paglostė jai 
snukį. — Turim, kas pėdas sekt sugeba. 

— Ber tėvas liepė, — patylėjęs tarė Uvis. — O ką mes jiems 
padarysim, jei ir pavysim? 

Zervis nekantriai mostelėjo ieties kotu. 

— Ar galima taip klausti? 

— Man tėvo liepta! Jis manim pasitikėjo, kad Daubarą ra- 
siu. 

— Teisingai darė, kad pasitikėjo! Bet šitai dabar svarbiau. 

— Svarbiau negu Erdvilo žygis? 

— Erdvilas dar tik ruošiasi. Šaukliai gi sakė: po pirmųjų 
šalnų! Ir Daubaras suspės parjoti. Ir mudu suspėsim. Bet 
čia... — jis giliai įkvėpė. — Pats sakai, kad čia, ko gero, nadru- 
vių galvažudžių darbas. Ar žinai, kuo tai kvepia? Nepamiršk, 
aš juk žiemgalis! 

— Kaipgi aš pamiršiu!.. - Uvis nepabaigė, nes suprato, jog 
dabar ne laikas priminti, kaip išgelbėjo Zervį iš teutonų ne- 
laisvės. 

— Žinau. Esu tau skolingas. Bet paklausyk, čia svarbiau! — 
Zervio balsas buvo duslus, kupinas įtampos. — Užtat, kad esu 
žiemgalis, gerai suprantu, kur veda nesutarimai. Kodėl buvo 
užkariauti lybiai? Ir didelė žiemgalių dalis? Ir geras gabalas 
kuršių! Tik per nesutarimus! Vienas kito nepalaikė, vienas ki- 
tam keršijo. Dėl ko? Dėl pykčio, dėl tarpusavio vaidų... Prie 
nesutarimų prisideda ir tokios plėšikaujančios gaujos. Kas 
tokius išvedė plėšikauti? — įsiutęs Zervis ištraukė iš smėlio 
ietį, perbraukė pirštu per smaigalio užbarzdas. — Štai tokią 

ietį radę sakome, kad tai nadruvių darbas. Bet ar tikrai žinai? 
O per šituos galvažudžius bus apkaltinti kas? Žemaičiai ir 
skalviai. Jų kraujas kris ant tavo galvos, Uvi! Negi nesupranti, 
jog už vaizbūnų nužudymą prie žemaičių sienos bus apkal- 
tinti žemaičiai. O tie, manai, neatkeršys, kai sužinos, kad tai 
nadruvių darbas? 

— Tu baisiai greitas... - Uvis papurtė galvą. - Tuoj dangus 
tau griūva. Gal čia visai ne tai. Galėjo nadruvių ietį įsitaisyti 
kas tik nori. 

— Galėjo! Galėjo čia ir nadruviai būti, bet ne dori žmonės, 
o kokie pabėgę jų nusikaltėliai. Ar už tai visa gentis kalta? 

— Kvailai klausi. 

— Ne kvailai. Nes čia kraujas. Čia kieno nors broliai nužu- 
dyti, kieno nors sūnūs. Kokios nors žmonos vyras. Tokie dar- 
bai keršto šaukiasi. Ir tas kerštas ant ko nors kris. Užtat taip 
svarbu žinoti, kas iš tikrųjų kaltas. Galiu lažintis, tavo tėvas 
Žybartas man pritartų ir lieptų gelbėt žemaičių garbę! — Zer- 
vis net trinktelėjo kumščiu sau į krūtinę. Lyg prisiekdamas, 
kad irgi nedovanos. — Užtat būtinai turime pasistengti, kad 
neapykantos sėkla ant mūsų žemių nekristų. Mes privalome 
sužinoti, kas tai padarė. Turime pasistengti, Uvi! 

Uvis susimąstęs klausėsi, žvelgdamas į tykiai tekantį 
Nemuno vandenį. Upės viduryje blykstelėjusi sidabru su- 
pliuškėjo žuvis, vanduo pasklido ratilais į šalis. Taikiai vil- 
nijo Nemunas, bet ten, kur vanduo siekė užmušto keleivio 
galvą, jis buvo rausvesnis. Ši mažytė kraujo srovelė, jei jos 
nesustabdysi, gali plėstis. Uvis ramiai svarstė, žvelgdamas į 
kitą plačios upės krantą, kur baigėsi jų žemės ir prasidėjo 
kitos, ne visai pažįstamos vietos, pilnos kliūčių ir netikėtų 

žabangų, su žaliomis kalvomis ir į nežinomybę vedančių kelių 
vingiais. 

— Teisingai sakai. Tėvas pritartų... — staiga nusprendė. — 
Vilke! Čia! 

Vos išgirdusi Uvio balsą, Vilkė atsidūrė prie kojų. Uvis 
parodė jai ant smėlio gulinčią plėšiko juostelę. Vilkė gerai 
ją apuostė. Matyt, kvapas buvo pakankamai stiprus, nes ji, 
net nepalietusi antgalvio snukiu, kimiai suurzgė. Po to pakėlė 
galvą. 

— O dabar ieškok! — įsakė Uvis. 

Vilkė palakstė paupio pieva tai vienon, tai kiton pusėn, 
snukiu pabaksnojo smėlyje įmintas pėdas. Iš besikryžiuojan- 
čių pėdsakų jai reikėjo surasti pagrindinę kryptį, kurią už- 
puolikai pasirinko, atlikę savo kruviną darbą. Palaksčiusi prie 
Nemuno, šmurkštelėjo į liepų giraitę, per kurią jiedu atjojo, 
paskui nubėgo Dubysos pakrante prieš srovę, sugrįžo ir pa- 
suko prie vandens. Toje vietoje, kur jie iš pradžių nusileido 
prie Dubysos, stryktelėjo ant kyšančio iš vandens akmens. 
Pabrukusi uodegą, žiūrėdama į srovę, suinkštė. Vadinasi, 
pėdsakai dingo vandeny. Tai reiškė, kad plėšikai čia persikėlė 
į kitą Dubysos krantą. 

s. KUR DINGO GILIJA? 


Daubaras vis juodžiau niuro. Dvi dienas pralaukė prie ežerėlio 
slėnyje, pasitiesęs apsiaustą po tuo pačiu lazdynu kaip ir pava- 
sarį, dabar jau nokinančiu riešutų kekes, tačiau Gilija nesirodė. 
O juk buvo pažadėjusi, kad bus čia pjūmonies mėnesį, pirmąją 
jaunaties dieną, saulei leidžiantis. Gal jai kas nutiko? Juk pati 
tada pasiūlė susitikti. Daubaras prisiminė, kaip svaiginamai 
tada kvepėjo žydinčios ievos. Dabar jos irgi nokino vaisius — 
juodas, gražiai blizgančias, tačiau aitrias uogas. 

Trečiosios dienos rytą paklausė pirmo turgaus aikštėje su- 
tikto žmogaus, kur rikio Nemūros buveinė. Tas tik pečiais 
patraukė ir nusisuko, tarytum Nemūra būtų jam ką bloga pa- 
daręs. Antrasis pasitaikė kalbesnis, nors ir iš jo Daubaras iš- 
pešė ne tiek jau daug: namelį, kur Nemūra gyveno anksčiau, 
gali parodyti, tačiau neseniai praturtėjo rikis ir išsikraustė. 
Kažkur prie miesto pilaitę statosi. Šis žmogus, atrodo, irgi 
per daug nepasigedo Nemūros. Trečiasis, augalotas, tik tru- 
putėlį žemesnis už Daubarą jaunas rikis su kalaviju sidabru 
apkaustytose makštyse, išvydęs Daubarą, pats sušuko: 

— O, Ventės stipruolis! Kokie vėjai tave vėl į Kauną atpūtė? 

— O tave, Eibutai? — Daubaras išskėtė rankas, ir abu ga- 
liūnai, meškiškai apsikabinę, patapšnojo vienas kitam per 

pečius. Prieš metus šį Trakų rikį Daubaras buvo nurungęs 
Augumo šventėje, tačiau abu liko geri draugai. Eibutas buvo 
keleriais metais vyresnis ir jau gerokai palypėjęs Mindaugo 
kariuomenėje. Jau pernai Eibutas kvietė jį pas save. 

— Tave gal ir vėjai atpūtė, o mane... — atsiduso Eibutas. — 
Gerų vyrų ieškom. Bet su Vilikaila bus nelengva. Aš jau iš 
anksto žinau. Jis nuolat dievagojasi, kad jam ir taip vyrų ne- 
užtenka. Kad čia kažkokios gaujos laivus užpuldinėja, kad 
nadruviai ar galindai pačią pilį imti žada... Et, kai kliaučių 
ieškai, tai ir surandi, - Eibutas numojo ranka, nes suvokė, jog 
per daug įsiplepėjo vidury turgaus aikštės. — O tu kaip? Eisi 
pas Mindaugą? Kaip tau, tai jis ir rusinų žemių pasiūlys. Jau 
esu jam apie tave prasitaręs. 

— Tėvas mat nebejaunas, na, ir... — Daubaras nutilo. Ne- 
buvo reikalo aiškinti, jog; tėvas jokiu geru nepritartų, kad jis, 
vyriausias sūnus, išeitų tarnauti ir dar kažkur toli nuo Žemai- 
tijos. Yra gi savos jotys, savi valdovai, pasakytų. — Ugi... O 
apie užpuolimus ir aš esu girdėjęs. 

— Kas be ko, būna. Pernai net du kartus. O šį pavasarį 
irgi. Bet Nemunas iki skalvių krašto — ilga upė. Pietuose na- 
druviai, taviškiai žemaičiai — šiaurėje. Kaip čia visus sugaudy- 
si? Na, Vilikaila ir nesugaudo. Sako, kad jam pačiam vyrų ne- 
užtenka. O Mindaugas didelį žygį ruošia. Gal net iki pačios 
Tverės... Ten plačios žemės, Daubarai. Yra kur išsiplėsti. Kas 
pasižymės, valdą gaus. Tačiau vyrų reikia nemažai. 

— Bet Vilikaila to paties Mindaugo Kaune pasodintas. 

— Kas be ko. O dabar sako: „Kas bus, jei Mindaugas bus 
Tverėje, o mane čia staiga galindai puola, dar ir mozūrus pa- 
sikvietę pagalbon?..“ Na, ir ką tu jam padarysi! Nors, tiesą 

sakant, ne tiek jau daug vyrų jis ir turi. Reikės man pasidai- 
ryti plačiau. Ar pažįsti tokį Kirkautą? Pamenu, jis turėjo pilį 
į Dubysos pusę, bet, sako, dabar į Kauną atsikraustė. Reikėtų 
susirasti. 

— Kaip negirdėsi, garsaus karvedžio būta, - atsakė Dauba- 
ras ir savo ruožtu paklausė: — O gal tu pažįsti rikį Nemūrą? 
Ar bent žinai, kur jis gyvena. 

— Pažinti tai pažįstu, — pakraipė galvą Eibutas. — Bet... 
prastas iš jo rikis, pas Mindaugą net ir nekviečiu. Girdėjau, 
kažkur už miesto išsikraustė. Jei taip jo prireikė, gali paklausti 
kailiadirbį Lopą. Va ten jo sodyba, prie pat Nemuno... Lopas 
Kaune visus pažįsta kaip nuluptus. O gal vis dėlto sutiktum? 
Labai jau tavo kovos kirvis mums praverstų... 

— Ugi... — burbtelėjo Daubaras, ir rikis Eibutas suprato, 
kad kunigaikščio Mindaugo kariuomenei kol kas teks apsi- 
eiti be žemaičių galiūno. Paplojo draugiškai jam per pečius 
ir nuėjo. 


( N-) 


Kailiadirbio Lopo sodybą netoli karklais apaugusio Ne- 
muno užutėkio Daubaras prijojo tuo metu, kai netoli šna- 
rėdama užšliaužė ant smėlio siaura sunkiai pakrauta valtis su 
dviem barzdotais vyrais. Nelaukdamas, kol jie išlips, Dauba- 
ras pririšo žirgą prie atvirų vartų. Kiemas buvo erdvus, aptver- 
tas aukšta tvora, kitoks nei jau matyti Kaune. Atokiau, prie 
pat upės, buvo kelios pašiūrės, pristatytos didžiulių kubilų, 
apie juos triūsė keli vyrai — sprendžiant iš apsirengimo, ver- 
gai. Vieni maišė kubilus, kiti pylė į juos iš didelių puodynių 

kažkokius skysčius, nuo kurių iš kubilų staiga parūkdavo 
žali dūmai, treti tempė kailius ant kailiamaučių, padarytų iš 
dvišakio stuobrio. Net per keliasdešimt žingsnių vėjas atnešė 
šleikščią raugo smarvę. Nepamatęs pašiūrėse panašesnio į šei- 
mininką žmogaus, Daubaras įžengė pro atlapas duris į trobą. 

Troboje prie didelio stalo sėdėjo dviese. Vienas, ko gero, 
buvo pats Lopas. Net prieblandoje Daubaras pažino kailiadir- 
bį iš raudonų, šarmo ir raugų išėstų rankų ir odinės prijuos- 
tės. Net jo skustas veidas su gudriomis skaisčiai mėlynomis 
akutėmis atrodė tarsi nuplikytas: mėlynai raudoni žandai, 
balta kakta ir stamboka blizganti nosis. Pamatęs Daubarą, 
kailiadirbys sušuko: 

— Va ir tavo medžiotojai, garbusis riki! 

Antras žmogus prisimerkė, įsižiūrėjo ir mostelėjo ranka: 

— Ne, čia dar ne jie. 

— Užeik, būsi svečias, — pamojo ranka Lopas ir, vikriai 
atkimšęs greta jo ant ožio stovinčios statinaitės volę, įpylė į 
liepinį kaušą midaus. — Kartu medžiotojų palauksim. 

Antrasis, kurį šeimininkas pavadino garbiuoju rikiu, buvo 
jau pagyvenęs, ne mažiau kaip penkiasdešimties metų vyras. 
Apsirengęs kaip didžiūnas, tik ne visai pagal amžių: baltomis 
iš stirnos odos pasiūtomis aptemptomis kelnėmis, įleistomis 
į smailianosius ilgaaulius raudono tymo batus su sidabriniais 
pentinais, geltono aksomo palaidine, kokių atveždavo Vis- 
biaus pirkliai, ir mėlynu apsiaustu, susegtu stiklo akutėm 
spindinčia sege. Pamatęs, kad atėjo ne tie, kurių laukė, nulei- 
do galvą ir vėl ėmė glostyri žilstančius ūsus. 

— Aš norėjau paklausti... —- pradėjo Daubaras, tačiau kai- 
liadirbys sumosavo rankomis, pakėlė savo kaušą su midum ir 

paragino: — Pirma vieną kaušelį, kad ranka kitą kartą nesu- 
drebėtų! 

— Nesigraužk, jaunasis riki, per kitą Augumą atsigriebsi! — 
pridūrė parodydamas, kad pažino. 

Daubaras sutrikęs laikė rankoje kaušą su midum. Kol su- 
sigaudė, ką atsakyti, pravirose duryse pasirodė du vyrai su 
nelengvais nešuliais. 

— Pagaliau! — sušuko didžiūnas. — Kur jus Giltinė nešiojo? 
Ne prieš srovę, pasroviui gi plaukėt! 

— Valtis prakiuro, — niūriai tarė vienas iš vyrų. — Vos ne- 
nuskendom su visais kailiais. 

— Kiek? — paklausė Lopas. 

— Bebrenų du tuzinai, vienas lokio kailis, dar visokia 
smulkmė. 

— Apie kailius paskui! — irzliai nutraukė didžiūnas. — Ku- 
rapkų bus? 

— Bus, kaip nebus... 

Daubaras sėdėjo prie skobnio, laikydamas rankoje liepinį 
kaušą su midum, žvelgė į du vyrus vėjo nugairintais ir saulės 
nurudintais veidais, prisikabinusius prie diržo peilius papras- 
tose odinėse makštyse, iš visko sprendžiant, medžiotojus, ir 
laukė progos įsiterpti. 

Didžiūnas, atrodo, išgirdo norimą atsakymą ir atsidusęs 
tęsė: 

— Matot, vyrai, ji dar kurapkų medžioklės nemačius... 

— Kaip tik turiu gerą šunį kurapkoms, — tarė jaunesnis 
medžiotojas. 

— Plauksim iki pat Velnio pirties, — toliau kone svajin- 
gai dėstė didžiūnas. — Ten gražiausi vaizdai. Tik dar nežinau, 

ar sutiks plaukti. Jai galiu pažadėt, kad kurapkas medžio- 
sim... — Jis vėl atsiduso. — Kurapkėlė... 

— Bus ir šuo, ir kurapkos, ir šėtra! — patvirtino antras me- 
džiotojas. 

— Noriu, kad viskas būtų kuo puikiausia! 

— Žinom, garbusis riki. O su tėvu jau sutarta? 

Didžiūnas sumirksėjo. Jis šyptelėjo ir susikaupęs žvelgė į 
vis dar pilną midaus kaušą. 

— Tėvas — ne jūsų reikalas. Mano ketinimai rimti, jis žino, 
kaip elgtis. Kad tik jai medžioklė patiktų! 

— Et, garbusis riki, jei tėvas sutinka, tai ką Čia... 

— Ne! Jūs nesuprantat! — didžiūnas staiga supyko, trink- 
telėjo kumščiu į stalą. - Mano žemė, mano kurapkos, mano 
reikalas! Jūsų darbas viską paruošt! — pasisukęs į Lopą, pridū- 
rė: - Neužmiršk, kas dešimtas bebro kailis - mano. Ir lokenas 
išdirbk man taip, kad nesmirdėtų! 

— Bus! Viskas bus, ir kurapkos bus, ir šuo! — skubėjo pa- 
tikinti medžiotojai. 

Didžiūnas atsistojo, pasitaisė puošnią segę po kaklu ir ne- 
atsisukdamas išėjo. 

— Du kailiai jam, du kailiai Kauno valdovui... - ėmė lenk- 
ti pirštus medžiotojas. 

— Keturi kailiai man už dirbimą, - pridūrė Lopas. — Ar ne? 

— O mums kas lieka? — liūdnai paklausė jaunesnis me- 
džiotojas. - Galėtų nors Kirkautas duoklės neimti, jei į ku- 
rapkynus veržiasi... 

— Dabar jo nesupaisysi, — tarė Lopas. — Atsikvietė ją pas 
save į rūmą ir neriasi iš kailio. Nesumeta, nei kaip linksminti, 
nei kaip vaišinti. Dabar mat kurapkų užsigeidė... 

— Ne tiek kurapkų, kiek su ta paukštyte po šilą gaudynių 
eiti... O mums dar palapinę jiems statyk! 

— Žilė galvon, boba uodegon. Trenkė jam į galvą kaip su 
kuoka! — pridūrė vyresnis medžiotojas. 

— Aje, aje... — pakraipė galvą Lopas. — Ir tokiam amžiuj. 
Na, žmogus turtingas... O mergina, kiek girdėjau, tikrai nuo- 
dėmės verta... Tai kiek, sakėt, kailių atvežėt? Pala, su kailiais 
paskui! - Lopas, atrodo, tik dabar prisiminė, kad prie skobnio 
sėdi Daubaras: — Tai kokių kailių tau prireikė, jaunasis riki? 
"Galiu pasiūlyti kiaunių, jei apsiaustui reikia, ir lokenų neblo- 
gų turiu. Negi ir Žemaitijoj jau žino apie lengvą Lopo ranką? 

— Ugi... - Daubaras visad sutrikdavo, kai reikėdavo greitai 
atsakyti. — Ugi... lokenas mes jau kaip nors patys! Ir kiaunių, 
ir net sabalų prisimedžiojam, kai reikia. Aš rikio Nemūros 
ieškau. Žmonės sako, jis kažkur už miesto išsikėlė... 

— Rikio Nemūros... — nutęsė Lopas ir kažkodėl reikšmin- 
gai pažvelgė į medžiotojus. Tie tarytum prunkštelėjo, bet gal 
Daubarui tik pasivaideno trobos prieblandoje. - Einam, pa- 
rodysiu, kaip joti, jaunasis riki, tik kažin ar Nemūrą jo nau- 


jajame rūme aptiksi... 


( —) 


Daubarui teko persikelti brasta per Nerį, nušuoliuoti 
trauklapiais apaugusiu lauku kokį varstą į šiaurę, kol takas at- 
vedė jį tiesiai prie plačiai išmėtytų statybų. Atsimušė į vartus, 
tokius aukštus, tašytais rąstais sutvirtintus, kad joks ristūnas 
jų neperšoktų. Niekas nepasitiko, tad, nulipęs žemėn, Dau- 


baras pats atsikėlė vartus ir įsivedė žirgą į kiemą. Vienas rūmo 

galas jau buvo pastatytas, prie kito triūsė bent šeši dailidės. 
Patvoriuose stūksojo sukrautos sienojų rietuvės. Panašu, kad 
baigę rūmą, aptvaro kampuose suręs bokštus. 

Daubaras apsižvalgė. Dailidės pakėlė galvas ir vėl palinko 
prie savo darbo. Kiemo žolė buvo ištrypta, tarsi šimtas žirgų 
būtų perbėgę. Baigrtame rūmo gale, atrodo, jau buvo gyvena- 
ma, tad Daubaras įkišo galvą pro praviras duris. Viskas dar 
dvelkė naujumu. Ant suolo buvo pamesta geltona skraistė. 
Ta pati, kuria tada Gilija buvo apsisiautusi! Tikrai ta pati! 

— Ar rikio Nemūros ieškai? 

Jis atsigręžė. Klausė vienas iš dailidžių — augalotas švie- 
siaplaukis bernas. Kirvį, kuriuo ką tik tašė slenksčio rąstą, 
žaliūkas laikė dešinėje, ir Daubaras kaipmat prisiminė, jog 
savo kalaviją paliko prie juodbėrio balno. 

— Ugi... Ne... Gilijos. 

— Aa... Matai, dar vienas. — Bernas išsišiepė, tačiau gana 
geraširdiškai. — Ir dar iš Žemaitijos! Tai ką, jums ten mergų 
neužtenka? 

— Ar užtenka, ar ne, ne tavo reikalas! Sakyk, kur Gilija! 

— Ot, koks pakeltnosis atsirado! — iš apsirengimo buvo 
aišku, kad Daubaras — kilmingasis, o jaunasis dailidė — iš lais- 
vųjų darbininkų. Tačiau dailidės pečiai buvo ne ką siauresni 
už Daubaro, be to, jis buvo ne vienas ir rankoje turėjo kirvį. 
Tad galėjo sau leisti taip šnekėti. — Jei Čia šerius statysi, pats 
žinokis! 

Vaikinas apsisuko eiti. Daubaras, sutramdęs pyktį, suvo- 
kė, kad pats buvo kaltas. 

— Eli, bičiuli! - šūktelėjo. — Ne taip pradėjome. 

— Ne aš pradėjau, — sustojo ir atsigręžė dailidė. 

— Teisingai, aš. Ir atsiprašau. Matyt, ne ta koja iš lovos 
šįryt. Pradėkiva iš pradžių. Prašom pasakyti, kur galiu rasti 
Giliją... 

— O! Taip geriau. Bet, matai, bičiuli, pasakyt tau daug ko 
neturiu. Nebent tai, kad prieš dvi dienas išvažiavo. 

— O kur? 

— O kur? — Dailidė skėstelėjo rankom. — Tau tai tikrai 
pasakyčiau... Nors šįmet ir nepasisekė, bet labai jau šauniai 
kirviu darbuojies. Priimtumėm į draugę! Mums tokių reikia! 
Žinai, bičiuli, ir mums čia smagiau darbas eina, kai Gilija 
pasimaišo. Tik ir žiūrėk, kad piršto nenusikirstum, kai ana po 
kiemą laksto... Bet va, atvažiavo toks su keturkinkiu vežimu 
ir išsivežė. Kartu su Nemūra. 

— Kas toks? 

— Na, jau seniai čia buvo įjunkęs jodinėti. Pagyvenęs, bet 
labai išsipustęs. Didžiūnas! O vardu, atrodo, Kirkautas. 

Tik dabar Daubaras suprato, ko taip susižvalgė kailiadir- 
bys Lopas su medžiotojais, kai jis paklausė, kaip rasti Ne- 
mūrą. Jojo atgal į Kauną, vis prisimindamas pokalbį Lopo 
namuose apie būsimą medžioklę, šunis, kurapkas ir — pasiro- 
do - apie Giliją. Apie Giliją, kuri neatėjo prie ežerėlio, nors 


buvo pažadėjusi. 

6. PLĖŠIKŲ PĖDOMIS 


Uvis sviedė ietį, o ta, nuskriejusi aukštu lanku, įsmigo kitame 
Dubysos krante. Vilkė, supratusi ženklą, nėrė upėn. Supliuš- 
keno vanduo, Vilkė dingo pakilusiose bangelėse. Tačiau tuoj 
vėl išniro jos galva su suskliaustomis šlapiomis ausimis. Ilgas 
snukis šnirpštė, letenos yrėsi lygiai. Žvėris plaukė be ypatin- 
gų pastangų, srovė kiek įkypai nešė į kitą krantą. 

Vilkės plaukimas padrąsino ir vyrus, nors vanduo atrodė 
šaltas. Uvis susuko apsiaustą ir paspaudė po krepšiu ant bal- 
no. Viena ranka vesdamas Trabantą už pavadžio, pūkštelėjo 
vandenin ir abu nusiyrė. 

Zervio bėroji sužvengė, kai šeimininkas stvėrė ją už apy- 
nasrio. Jauna kumelaitė dar nebuvo įpratinta plaukti ir ne- 
norom pakluso. Nubridęs kiek giliau už kyšančio iš vandens 
akmens, Zervis apkabino jos kaklą. Ties upės viduriu bėroji 
išsigandusi ėmė taškytis priekinėm kojom ir nubloškė Zervio 
ranką. Vaikinas pasinėrė, o kumelaitė ėmė klimpti ir skęsti. 
Sugriebęs pavadį, Zervis bandė tempti atgal, tačiau jie jau 
buvo nusigavę beveik iki vidurio upės... Bėroji ėmė grimzti. 
Uvis, tai pamatęs, tučtuojau vėl pūkštelėjo į upę. 

Iš priekio tempiama Zervio, už pasturgalio stumiama 
Uvio, bėroji šiaip taip išsikapanojo krantan. 

Vilkė jau senokai buvo suradusi plėšikų pėdas ir nekan- 
traudama laukė. 

Perkirtę paupio krūmynus, sekdami paskui Vilkę, jie at- 
sidūrė beržynėlyje, o Vilkė, uostinėdama primintą žolę, jau 
bėgo šviežia bryde į pievas. Greitai visa iki ausų galiukų pra- 
nyko tarp viksvų. Pelkėtų vietų Dubysos žemupyje neišveng- 
si, tad nieko kita neliko, kaip klampoti jai iš paskos. Laimei, 
plėšikai pasirinko ne pačią didžiausią pelkę. 

Gana greitai jie nusigavo iki Nemuno krantus gožiančių 
karklynų. Tarp jų buvo takas, vedantis prie upės. Vilkė, pa- 
uostinėjusi arklių ištryprą taką, pasuko juo. Vadinasi, plėšikai 
iš tikrųjų kėlėsi per Nemuną į nadruvių kraštą. Raiteliai stab- 
telėjo, bandydami žvilgsniu ištyrinėti, kas ten už Nemuno. 

Mėlynavo giedras rudens dangus, kitame Nemuno krante 
jie matė nusvirusias iki vandens gelsvas gluosnio šakas, toli 
nusidriekusias paupio lankas. Kiek toliau prasidėjo tanki 
giria. Tolumoje vinguriavo skysta dūmų juosta. Ten, matyt, 
buvo kaimas, nors iš čia jokių trobų nesimatė. 

Krūmai buvo tankūs. Platus arklių ištryptas takas, leisda- 
masis nuožulniu skardžiu, suko į dešinę. 

Uvis mostelėjo Vilkei, ir ta suprato, ką reikia daryti. Lai- 
kydamasi tako pakraščio, dabar užgožto šešėlių, ji, be garso 
dėliodama letenas, nubėgo į priekį. Raiteliai nulipo nuo žir- 
gų. Uvis vėl apsijuosė diržu, pasitaisė kalaviją. 

— O kaip per Nemuną? - paklausė Zervis, atrišdamas nuo 
balno ietį. — Čia tau ne Dubysa... Mano bėroji neperplauks. 

— Jie tai persikėlė. Vadinasi, ir mums reikia. 

— Teks ieškoti brastos... 

Uvis papurtė galvą. 

— Negirdėjau, kad būtų brasta per Nemuną. 

Jis nutilo, nes Vilkė grįžo. Matyt, kelias iki upės nebuvo 
ilgas. Ji bėgo pačiu tako viduriu, aukštai pakėlusi galvą. Tai 
reiškė, kad priekyje jų netyko pavojus. 

Nuožulniu taku jie nusileido prie upės. Smėlis čia buvo 
taip ištryptas, kad pavirto skysta koše, o ten, kur baigėsi ta- 
kas, prie pat vandens riogsojo keletas pusiau susmegusių į 
smėlį rąstų. Ir, svarbiausia, prie rąsto buvo pririšta plačiadug- 
nė didelė valtis, suleista iš grubiai tašytų plačių lentų. Valtį 
bangos tai priplakdavo prie rąstų, tai vėl atblokšdavo. Tai ši- 
taip čia keliamasi per Nemuną! 

Zervis lyg klausdamas pažvelgė į Uvį, bet tas parodė į de- 
šinę, kur už karklynų ant aukštumėlės augo kelios liepos. 

— Ten bus ir keltininkas, — tarė jis. — Jau ateina. Matai, 
kad Vilkė užuodžia. 

Vilkė pritūpė, atsisukusi krūmų pusėn, ir karpė ausimis, 
gaudydama Uviui dar negirdimus garsus. 

— Na... Gana! — sudraudė ją Uvis. Vėl nusijuosė kalaviją, 
padėjo ant balno, o pats paėjėjo kelis žingsnius į priekį, išskė- 
tęs rankas ir net pirštus, rodydamas, kad neturi ginklo. — Ei! 
Mums keltis reikia! — sušuko. — Atsilyginsim! 

Balsas nuaidėjo, sugrįžo, atsimušęs į skardį, ir tik po kurio 
laiko sušnarėjo krūmai. Visai arti, prie pat jų. Pasirodė pečiu- 
itas, pusamžis barzdotas vyras, apsivilkęs nuzulinta rudine. 

— Ilgai laukiam! — įsakmiai tarė Uvis. 

— Neramūs laikai, jaunasis riki... — lėtai tardamas žodžius, 
atsakė keltininkas. — Neramūs. O jūsų daug? Negi dar ir ši- 
tas! — mostelėjo galva į Vilkę. 

— Ji gerų žmonių nepuola, — Uvis paglostė Vilkės galvą. 
Patylėjęs pridūrė: — Mes irgi ne... 

Keltininkas pažvelgė tako pusėn, dar kartą apsidairė ir jau 
nedvejodamas žengė prie valties. Pastūmė ją šonu taip, kad ir 
žirgus galėtų įvesti. Kai sustatė besispyriojančius žirgus, Zer- 
vis su Uviu, palindę po jų pilvais, sugriuvo ant valties dugno. 
Vilkė, nuleidusi uodegą, tupėjo valties gale ir žiūrėjo, kaip 
valtininkas ilga kartimi atsistumia nuo kranto. 

— Tai su kuo vykstat kautis? — pašnekino keltininkas, pa- 
sižiūrėjęs į jų ginklus. 

— Nagi, vienus sumušėm taip, kad šlapia vieta liko, o pa- 
tys baisiausi pabėgo. Tai ir vejamės. Norim taip pamokyti, 
kad daugiau bijotų net pažvelgti į mūsų žemių pusę, — atšovė 
Zervis, iškišęs galvą iš po žirgo papilvės. 

— Gražiai kalbi, bet truputį ne mūsiškai, - palingavo galvą 
keltininkas. — Ne lietuviškai, bet ir ne žemaitiškai. 

— Jei taip šneką skiri, — įsiterpė Uvis, — tai atspėk, iš kur 
mano bičiulis. 

— Ne galindas ir ne jotvingis... — svarstė keltininkas, stum- 
damasis ilga kartimi. 

— Na, na, - jau pasidarė įdomu ir Zerviui. - Kas dar? 

— Ir ne nadruvis. 

— O kas? 

— Tokių dar neplukdžiau... — atsiduso keltininkas. — Gal 
sėlis? 

— Žiemgalis mano bičiulis, - nutraukė žaidimą Uvis. — O 
kautis gal ir prireiks... Tokie laikai! 

— Girdėjau apie žiemgalius, kad drūti vyrai! — pritardamas 
palinksėjo keltininkas. — Bet kad dar jauni abudu! — užvertęs 

vešlią barzdą, žvilgtelėjo į balnus, virš kurių styrojo iš įdėklų 
iečių smaigaliai. — O iečių tai kažin ar jums užteks. Tiek niek- 
šų dabar atsirado... 

— O kam juos plukdai? — rimtai paklausė Uvis. 

— Aš? Kas užmoka, tą ir plukdau. Kaip man žinot, kas jie 
tokie, jaunasis riki! 

— Visai neseniai... Visą būrį turėjai kelti. — Uvis nutilo ir 
pažvelgė į keltininką. Tas tylėjo. - Iš Nadruvos! - pridūrė. 

— Jeigu iš Nadruvos, - subaltakiavo keltininkas, — tai juos 
galabyt reikia! Už nadruvius nebent tik galindai blogesni. O 
kur dėsiuos — keliu ir tokius. 

— O kas dabar daugiau keliauja? 

— Dabar tai beveik visi į Kauną. Mugėn medų veža ir kai- 
lius. Va kaip. Tikriausiai ir judu į mugę? Bet kad šituo krantu 
geriau. Anas labai užpelkėjęs. 

— Žinom. Užtat ir klausiam ne apie tuos, kuriuos kėlei į šitą 
pusę, o apie tuos, kuriuos į aną, —- nekantraudamas paragino 
Zervis. - Sakyk, ar šiandien ką nors plukdei per Nemuną? 

— Buvo. Ko gero, koks tuzinas. Per tris kartus perkėliau, — 
keltininkas sumirksėjo ir vėl nutilo. 

— Iš kur jie? Gal matei, į kurią pusę nusibeldė? 

— Nesupaisysi, iš kur ir išlenda tokie! Kailiais apsitaisę. 
Sakė, kad plėšiką sugavo, bet kad man jie patys labiau į plėši- 
kus paveidūs. O iš kokio jie krašto... 

— Kokį plėšiką? — pertraukė jį Uvis. — Sakai, plėšiką su- 
gavo? 

— Vežėsi tokį bernaitį. Surištas taip, kad tik akys sping- 
si. Tas bernaitis tik žiūri į mane ir mirksi tai viena, tai kita 

apsirengęs daugiau kaip pirklys, tik diržas be sagrties, mazgu 
suveržtas... 

Keltininkas nutilo, nes artėjo krantas ir reikėjo gerai dar- 
buotis kartimi, norint išvengti kyšančių iš vandens akmenų. 
Valtis, braukdama dugnu žvyrą, įsibedė į krantą. Žirgai su- 
sverdėjo, o Vilkė tuoj pat iššoko ant žemės. Keltininkas tvir- 
tai pririšo valtį prie nusvirusio gluosnio ir tik tada parodė 
ranka, kad galima išvesti žirgus. 

Uvis surado savo kapše didesnį pinigą, nei už šią paslaugą 
reikėjo. 

— Ar jie nadruviai buvo? — paklausė įbrukdamas į delną. — 
Ir ką šnekėjo? 

— Tai va, kad nesišnekėjo... - nusišypsojo keltininkas. — Ty- 
lėjo ausis suglaudę. Tai ne kaip tu, jaunasis riki. Man čia kartais 
ir prailgsta, pasikalbėt noriu. Bet tie tik ranka parodė. Neži- 
nau, ar ką iš viso sakė. Nebent tiek, kad plėšiką sugavo. 

— O buvo sunkiai prisikrovę? — paklausė Zervis. 

— Kaip - prisikrovę? — nesuprato keltininkas. 

— Na, ar kaip į mugę, ar kaip į žygį? 

— Lengvai jojo, tik su ginklais, —- pagalvojęs atsakė kelti- 
ninkas. 

— O jie galėjo būti nadruviai? — įsiterpė Uvis. 

Keltininkas gūžtelėjo pečiais: 

— Ten, toliau už miškų — Šešupė, ir tada jau prasideda na- 
druvių kraštas. Galėjo būt ir jie. Ar tai jie jums rūpi? Bet kad 
per daug jų. Po tuziną čia nadruviai nesirodo. 

— O į šitą upės pusę jų nekėlėt? — staiga paklausė Uvis. 

— Ne, turbūt kas kitas juos plukdė. Gal jie ir nadruviai. Jei 
kitą sykį plukdysiu, galėsiu pasiklausti. 

— Pirma juos surast reikia, — tarė Zervis. 

— Keliaujam... — nekantravo Uvis. 

Saulė jau smuko prie medžių viršūnių, netrukus teks ieš- 
kotis nakvynės. Šią naktį jie miegos vėsiai, nes nepažįstama- 
me krašte, ir dar sekant plėšikų pėdomis, ugnį kurti nepa- 
tartina. 

Uvis su Zerviu pakilo vos aušrai nudažius rytinį dangaus 
pakraštį. Naktis pasitaikė vėsi. Stingo pirštai, tačiau laužo ne- 
kūrė. Nežinia, ar toli buvo tie, kuriuos jie persekiojo. Tik 
perkando iš Ventės pasiimtų lašinių su duona ir šoko ant žir- 
gų. Vilkė rodė kelią, todėl galėjo keliauti, kai tik sugebėjo 
įžiūrėti ryto brėkšmoje taką. 

Kraštas čia buvo beveik vienos girios. Kaimų nedaug, bet 
ir tie patys pasislėpę neprieinamose vietose. Čia kryžiavosi 
lietuvių ir prūsų gyvenamos sritys. Ir nors pastaruoju metu 
rimtų genčių susidūrimų nebuvo, tačiau smulkesnių pasitai- 
kydavo nuolat. 

Kelias valandas jie sekė paskui lengvai priekyje lekian- 
čią Vilkę. Bet štai ji stabtelėjo ties vedančia iš tako bryde ir 
per aukštą žolę pasuko į užpelkėjusį mišką. Raiteliai pasuko 
įkandin. Brydė vingiavo per kemsynus, aplenkė ežerėlį ir vėl 
pasuko į šiaurės vakarus. Dabar Vilkė turseno lėčiau, nuo- 
lat pauostydama orą. Paskui neryžtingai sustojo ir atsisuko į 
Uvį. Nulipęs nuo žirgo, Uvis paglostė jai galvą. 

— Kur dabar, ką? 

Vilkė, iškišusi liežuvį, lekavo, lyg nežinodama, ką dary- 
ti. Paskui garsiai iššnirpštė orą, pakarpė ausim ir pasuko tuo 

pačiu keliu atgal. Pabėgėjo kelis šimtus žingsnių, sustojo ir 
pritūpė. Čia žemė buvo sausesnė ir pėdos matėsi ne taip aiš- 
kiai. Tačiau kvapo nepaslėpsi, be to, geriau įsižiūrėjęs, galėjai 
pamatyti, jog brydė čia skyrėsi. Viena, vos praminta, suko į 
pietus. Kita, daug aiškesnė, tiesėsi toliau į vakarus. 

— Čia jie mėtė pėdas! — tarė Uvis. — Ko gero, norėjo paro- 
dyti, kad vyksta į vakarus, o dalis pasuko čionai. 

— Manai, jie persiskyrė? 

— Gali būti. Nors galėjo pajojėti į priekį ir paskui sugrįžti 
savo pėdomis. Gaila, kad mes jau kartą prajojom tuo taku. 
Ką gi, teks sekti šitas pėdas. 

Sekti toli nereikėjo. Už nepilno varsto miškas praretėjo ir 
jie pasiekė nuganytą nedidelės upės krantą. Brydė vedė tiesiai 
prie upės. Prispausti prie žemės krūmai sakė, jog čia plėšikų 
laukė paslėpta valtis. 

— Persikėlė per upę, rupūžės... Bent tiek tai tikrai žinom! — 
nusprendė Zervis. — Čia, matyt, ir bus Šešupė. 

Uvis susimąstęs tylėjo. Zervis, nulipęs nuo arklio, vartė 
išguldytus pakrantės karklus. Šalia mėtėsi ir apvytusių karklų 
šakų, kuriomis, matyt, anksčiau buvo uždengta valtis. 

— Nemaža valtis... Ir, matai, buvo ją paslėpę. — Zervis atsi- 
duso. — Ten toliau - Nadruvija. Plėšikai persikėlė į Nadruviją. 

— Kodėl manai, kad persikėlė? — lėtai paklausė Uvis. — Kam 
reikia valties keltis per tokią upę? Žiūrėk, ten, kur tėkmė išsi- 
plečia, mes, ko gero, perjotume žirgų pilvų nesušlapinę. 

Zervis truktelėjo pečiais: 

— Manai, reikia perjot? 

— Ne. Aš tik sakau, kad jei nori keliaut į Nadruviją, tai 
valties nereikia. Žinai, kas man dabar dingtelėjo... 

Uviui akyse sumirgėjo basos lavonų kojos. Žinoma, odi- 
nis, dailiai pasiūtas, su stipriais odiniais raišteliais apavas buvo 
daug; vertas. Ypač jei naujas. Ir išpjaustytos diržų sagtys. Net 
ir paprastų irkluotojų. Už varinę sagtį vis tiek gausi ne vieną 
kaušą midaus. O iečių antgaliai nukalti iš geros geležies. Vien 
už tiek geležies galėtum karvę nupirkti. 

— Klausyk, — neskubėdamas tarė Uvis. — Kodėl tie nela- 
bieji paliko tokias geras ietis? O visa kita pasiėmė. Batus. Net 
sagtis išpjaustė. 

— Tam ir plėšikai... — suniurnėjo Zervis, nesuvokdamas, 
kur lenkia Uvis. - Žmones žudo dėl jų gero. 

— Tai va! O ietis su visais antgaliais paliko! —- Uvis atbulu 
delnu patrynė lūpas ir pamąstė. — Negi tokie kvaili būtų, kad 
nežinotų vertės. Nereikia į Kauną mugėn grūstis, kad suži- 
notum jų kainą. Ir šitame plyname lauke kiekvienas sutiktas 
snarglius pasakys, kiek kainuoja ietis kaustytu smaigaliu. 

Zervis suraukė antakius ir atsiduso. 

— Ar kartais nepagalvoji, kad jas paliko tyčia? — tęsė 
Uvis. — Ir atvedė mus čia būtent todėl, jog kelias toliau eina 
į Nadruviją. 

— Ir mėtė pėdas... 

— Taip. Ir mėtė pėdas, kad vietos, kur valties būta, ne- 
pamatytumėm. Nes jei nori per Šešupę keltis, apsieisi ir be 
valties. O jei nori plaukti atgal į Nemuną, tada jau valties 
verktinai reikia. 

Zervis plojo sau per kaktą. 

— Tu, Uvi, pradėjai galvoti, ko gero, dar negimęs! — šūkte- 
lėjo jis. — Jei jie norėjo, kad rastų nadruvių ietis, kad manytų, 
jog keliauta į Nadruviją, vadinasi... 

— Jie ne nadruviai! - pabaigė Uvis. 

— Jei ne nadruviai, tai tada kas? 

— Ko gero, ne iš šito Nemuno kranto. 

Uvis atsistojo ir pro pelkių švendres įdėmiai pažvelgė į 
šiaurę. Ten, kur tolumoje tyliai tekėjo Nemunas ir gyveno jo 
gentis. Žerviui beliko pačiam pasakyti abiejų suvoktą mintį: 

— Vadinasi, jie klaidindami tik lanką apsuko ir grįžo atgal. 

— Už kvailą galvą kojos kenčia, Zervi. Taip sako mano tė- 
vas. Mums reikia kuo greičiau joti į Kauną! 

7. IŠPIRKA 


Pirklys iš Gotlando salos, vardu Vanpė, jau senokai varė pre- 
kybą su Kaunu. Iš pradžių mainikavo su čionykščiu kailia- 
dirbiu Lopu, kuris kaip retas išmanė savo amatą. Jo išdirbti 
kailiai žvilgėjo tarytum plieno šarvai, kas ir patraukė Visbiaus 
pirklio akį. Iš Lopo Vanpė gaudavo ne tik kailių, bet ir rū- 
kytos bei sūdytos žvėrienos, vaško ir medaus, o pats mainais 
tiekė sidabro, žalvario, kartais net aukso papuošalų, indų, ak- 
somo ir batisto. Praturtėję Kauno pilėnai, aplinkiniai rikiai 
grobstyte grobstydavo tuos puošnius ir brangius gaminius. 
Visbiaus pirkliai atveždavo ir ginklų. Iš pradžių Vanpė tik 
atplaukdavo Nemunu į Kauną, o paskui, Lopo padedamas, 
įsikūrė čia ilgesniam laikui. 

Savo prekybai Vanpė rado vietą netoli turgaus aikštės. 
Namą pradžiai surentė medinį, tačiau prekiauti taip sekė- 
si, kad jau galėjo galvoti ir apie didesnį, sumūrytą iš plytų. 
Molio aplink Kauną daug, tik kask, netruktų išdegti plytų, 
o mūrininkus parsikviesdintų iš Visbiaus. Mūrinis namas 
pirkliui saugesnis. Todėl ir šitame, iš storų pušinių sienojų 
suręstame name Vanpė įtaisė tvirtas ąžuolines duris. Be to, 
duryse buvo langelis, ir, pasižiūrėjęs pro jį, pirklys nutardavo, 
ar verta atšauti sunkius skląsčius ir įsileisti pirkėją. Gatvelė 

buvo judri, ji prasidėjo turgaus aikštėje, o baigėsi Nemuno 
pakrantėje, kur sustodavo arplaukę buriniai laivai ir krovini- 
nės valtys. 

Vanpė miegojo prieangyje, pasitiesęs porą lokenų ir už- 
siklojęs vilnone languota marška. Niekaip negalėjo užmig- 
ti, nes prieš mėnesį buvo išsiuntęs į Visbių šešis savo vyrus, 
lydimus vyriausiojo sūnaus Aldero, ir laukė jų sugrįžtant su 
nauju kroviniu. Iki mugės buvo likusios dvi naktys, o jie dar 
negrįžo. 

Tą naktį Vanpė beveik nesumerkė akių. Ausys gaudė, ar 
neišgirs irklų teškenimo. Laukė įsitempęs, kol akys pačios su- 
lipo. Trumpo snaudulio apmarintas, Vanpė tamsoje tarsi pa- 
stebėjo kažkieno ranką, kyštelėjusią pro langelį duryse. Lyg ir 
dunkstelėjo, tarytum nukrito minkštas daiktas. Pašoko prie 
langelio, bet nieko taip ir nepamatė: nei rankos, nei veido. 
Tamsu, net žara nešvyti virš Žaliojo kalno, kur visuomet pa- 
kildavo saulė. Turbūt pasivaideno... 

Atsigulė, įsispoksojo į tamsą, bet užmigti jau negalėjo. Pa- 
galiau išriedėję pro medžių viršūnes saulės spinduliai švelniai 
sumirgėjo ir ant jo guolio. Vanpė atvėrė duris į lauką. 

Išlakstė visi miegai, kai prie pat durų pastebėjo kažkokį 
daiktą, dabar nutviekstą saulės. Vakar toje vietoje juk nieko 
nebuvo! Mažytis ryšulėlis, apvyniotas virvele. Stvėrė ryšulė- 
lį, norėjo atrišti, bet vos paėmė drobulę į rankas, tas kažkas 
iškrito iš jos ir žlegtelėjo prie slenksčio. Vanpė pasilenkė ir 
nustėro. Žmogaus pirštas! Žmogaus pirštas su žiedu! Virpan- 
čia ranka lėtai pavertė nukirstą pirštą. Taip, kad žiedo akis 
pagavo rytmetinę saulę. Blausiai suspindo tamsus žvėries at- 
vaizdas. Deja, abejonių neliko. Ant žiedo spindėjo jo giminės 

ženklas bebras. Tai galėjo būti tik jo vyriausiojo sūnaus Alde- 
ro pirštas! 

Bet ką reiškė sumazgyta virvė? Šiurpas persmelkė seną- 
ji Vanpę. Kas kas, o Vanpė, tas gudrus ir sumanus pirklys, 
netruko viską suvokti. Tai būta laiško jo šeimai. Ne lotyniš- 
komis raidėmis rašyto ir ne runomis, kaip prieš šimtą metų 
jo krašte, bet vis tiek pakankamai aiškaus. Aplink nukirstą- 
ji pirštą apvyniota virvelė buvo sumegzta penkiais dideliais 
mazgais, kurių reikšmę suprato kiekvienas Baltijos jūros pir- 
klys. Penki mazgai... Vadinasi, penki tuzinai! 

Žinia buvo aiški ir žiauri. Jo vyriausiasis sūnus tapo plėšikų 
auka. Jei tėvas nori, kad jis liktų gyvas, reikia sumokėti išpirką. 
Piršto atsiuntimas reiškė, kad pagrobėjai nežino gailesčio. 

Pirklys nesumetė, ką dabar daryti. Pabalusiu iš susijaudi- 
nimo veidu įžengė vidun pas kitus sūnus. Namuose jų buvo 
likę trys. Visi jau buvo sukilę. 

— Vaikai... — vos išspaudė tėvas pro sukąstus dantis. - Klau- 
sykit, mano vaikai... Baisi žinia atėjo šią naktį! 

Sūnūs sužiuro į virpančią tėvo ranką — ant riešo kabaravo 
sumazgyta virvelė. Delne gulėjo nukirstas žmogaus pirštas su 
žvilgančiu sidabro žiedu. 

— Atpažinote?.. — sušuko tėvas drebančiu balsu. 

Sūnūs nuleido akis, bijodami net pajudėti. 

— O Dievel!.. — tik vyresnysis sūnus Vichemanas išdrįso 
iš tėvo paimti pirštą, kad įsitikintų. — O Dieve! — pakarto- 
jo. — Tai Aldero! Jam nukirto pirštą?! - sušuko, atpažinęs be- 
brą žiede. 

— Vargšas Alderas... — sušnibždėjo jo brolis Jogenvudas. — 


O valtis? 

— Nearplukdys irkluotojai valties, jei Alderą pagrobė... 

— Tai jis daugiau negalės citra groti? — paklausė jauniau- 
sias sūnus Jorgas. 

— Nebūk paikas! —- atsakė už tėvą Vichemanas ir kepšte- 
lėjo broliui per pakaušį. — Apsieis ir be citros. Kad tik galvą 
išneštų... 

— Jei ietį galės suspausti ar kalaviją — ir gana! — Jorgas su- 
gniaužė kumštį. 

— Ką jūs čia paistot! — sudraudė tėvas. — Reikia galvoti, ką 
dabar daryti, o ne postringauti. Aldero gyvybė pavojuje! 

Vanpei drebėjo rankos. Jis vėl suskaičiavo virvutės mazgus 
ir numetė ją ant stalo. 

— Kiek reikalauja už Aldero galvą? — paklausė Vichemanas. 

— Penki dideli mazgai. Vadinasi, penki tuzinai. Išeitų, še- 
šiasdešimt ozeringų. Jei sidabru. Tieki.. — Tėvo balsas užsi- 
kirto. Vanpė nuleido galvą ir, paėmęs nukirstą sūnaus pirštą, 
atsargiai įdėjo į odinį kapšą. 

— Oho! Šešiasdešimties luitų sidabro net visi visbiečiai 
Kauno pirkliai nesurinks! 

— Tiek ir valtis su kroviniu nebuvo verta. 

— Prakeikti pagonys! — sušniokštė Jogenvudas. 

— Jie nieko iš mano dalies negaus! Verčiau nukirsiu jiems 
galvas, negu šitiek paklosiu! — pašoko jaunėlis Jorgas. 

— Teisybę sakai! — Vichemanas dažniausiai jaunėliui bro- 
liui nepritardavo, tačiau šįkart buvo kitaip. — Negi mes visą 
laiką lankstysimės tiems driskiams! Kuo visbiečiai blogesni? 
Vieną kartą įsprauskim jiems žąslus! 

Vanpė nužvelgė sūnus. Su tokiais karštakošiais ne tik pre- 
kiauti, bet ir rimtai pasitarti negali. Tik vieną Alderą Vanpė 

skyrė iš savo sūnų. Ne dėl to, kad vyriausias, bet kad turėjo 
geriausią galvą. Ir še tau!.. Nesugebėjo išvengti pavojaus... 

Susiėmęs rankomis už galvos, tėvas sustojo kampe ties 
maišais su bebrenomis, kurios, laimei, netilpo į valtį ir liko 
neišbogintos į Visbių. Pro langą įrviskusių saulės spindulių 
pluošte sužaižaravo piešinys ant balto ąsočio glazūros — mė- 
lyna jūra plaukiąs laivas su baltomis burėmis. Apie tokį laivą 
svajojo ir jo sūnūs. Panašiais laivais keliauja vokiečių pirkliai. 
Dar porą metų Kaune, ir jie ne tik namą susimūrytų, bet ir 
tokį laivą įsigytų. Su visais jūreiviais! Vanpė, panarinęs galvą, 
tarsi klausėsi bangų mūšos. Laivai nešė jiems turtą, bet laivai 
galėjo ir pražudyti. Ir turtą, ir gyvybes. Jei pasiduosi, prarasi 
ne tik čia laikomą turtą, bet ir jų visų, ne vien Aldero, gyvy- 
bes. Ir jo irkluotojų. Vargu ar patys besugrįš gyvi bei sveiki į 
gražiąją Gotlando salą. 

— Mes eisim kad ir per ugnį už Alderą! Tu, tėve, tark 
žodį! — norėdamas nuraminti susikrimtusį tėvą, pasiūlė Vi- 
chemanas. 

— Tėve! — pašoko jaunėlis Jorgas. Jam buvo daugiau leista, 
ir jis tuo gebėdavo naudotis. — Mokėt jiems negalim. Turim 
tiems plėšikams atkeršyti! 

— Kaipgi? — susidomėjo ir Jogenvudas. 

— Kai jie ateis pasiimti duoklės. Tada jiems ir tvoti! — iškė- 
lęs kumštį, Jorgas parodė, kaip reikia tvoti. — Taip tvoti, kad 
daugiau nenorėtų. Už vieną Alderą mes turim šimtą plėšikų 
paskandinti Nemune, kad jie net galvų nesurastų savo laido- 
tuvėms! 

— Kerštas temdo protą, — pratarė tėvas, nužvelgęs glau- 
džiai kojinėmis apremptas jaunėlio kojas, jis atsisėdo ant 

medinės dėžės su paruoštais į Visbių plukdyti kiaunių kailiu- 
kais. - Mums svarbiausia, kad Alderas išliktų gyvas. Pagalvo- 
kim ramiau. Kas būtų geriau už kerštą? — garsiai svarstė. — Ar 
nepabandžius surinkti visų visbiečių, atvykusių į mugę? Gal 
verta pasitarti su jais? 

Tačiau Jorgas jau kėlė ranką prie liemens, skubėdamas 
nusimesti gelumbės juostą ir apsijuosti odiniu diržu, prie ku- 
rio galėtų prisikabinti kalaviją. 

— Tėve! Mokėdami duoklę, juos tik paskatinsim! — pareiš- 
kė Jogenvudas. — Ir neišgelbėsim Aldero. Ar grįžo Fogras? 

— Teisybę sakai! Fogto sūnus prapuolė su visu laivu! — vėl 
suriko Jorgas. — Ar už jį mokėjo išpirką? 

— Senis Fogtas nieko nesakė. 

— Užtat, kad prigrasino nesakyti, — pridūrė Vichema- 
nas. — Bet man prieš išvykdama jo sesuo prasitarė. Pagonys 
sutarčių nesilaiko! Prarasim ir Alderą, ir sidabrą. 

Tėvas, tarsi negirdėtų sūnų ginčo, kažką įtemptai galvojo. 

— Svarbiausia, — pagaliau pakėlė galvą, - pabandyti išsiaiš- 
kinti, kas tie siaubūnai. Pernai Fogtą apiplėšė. Pavasarį — Ro- 
zenmundą. O dabar... Ar tai tie patys? Iš toliau ar iš Čia pat? 
Gal koks būrys iš Jotvos? Ber kaip jie sugeba užpulti būtent 
tas valtis, kur turtas didžiausias? Rozenmundas vežėsi daug 
sidabro. Štai kas! 

— Ir Fogtas. Jis po to net prekybą nutraukė, tiek turto 
žmogus prarado. Nejaugi plėšikai čia turi vietinių pagalbi- 
ninkų? — spėliojo sūnūs. — O gal tai žiemgaliai nuo Lielupės? 

— Tai svarbiausia. Jei čia iš kitų genčių, vieni mes tikrai 
nesusidorosim. O jei vietiniai, tai reikia veikti tyliai, — tė- 
vas pakilo. — Nors nėra skirtumo, koks pagonis. Ar tai būtų 

nadruviai, ar žiemgaliai, apie jotvingius jau nekalbu, — visi 
pagonys vienodai pjauna tai, ko nepasėję. Nebent su skalviais 
lengviau sutarti. 

— Mes nebijom, tėve! — tvirtai tarė Vichemanas. — Reikia 
gelbėt ne tik Alderą, bet ir mūsų garbę. O sidabru garbės 
neišpirksi. 

— Teisingai kalbat... Bet mes vieni vargu ar pajėgsim. Rei- 
kia pagalbos. 

— Reikia kreiptis į pilį! - pasiūlė Jogenvudas. 

Tiesą sakant, apie tai visi jau buvo pagalvoję. 

Vanpė palingavo galvą. 

— Taip. Ir į Aukščiausiąjį. Tada mes laimėsim! — jis persi- 
žegnojo ir jau ramesniu balsu tęsė: - Niekas kitas, o tik Kris- 
taus vardo priešai daro piktus darbus. Ir tam turime padaryti 
galą! Subursim vyrus. 


€ NM) 


Kai Visbiaus pirklys Vanpė su sūnumis atskubėjo prie 
Kauno pilies vartų, jiems kelią pastojo sargybinis. Griežtai 
laikydamasis pilies tvarkos — tikrinti visus įeinančius ir iš- 
einančius pro vartus, — sargybinis, įdėmiai išklausęs pirklio 
prašymo pasimatyti su vietininku, mandagiai liepė visbie- 
čiams palaukti, kol bus pranešta viešpačiui Vilikailai. 

Vanpei tas laukimas prie uždarų vartų virto amžinybe. 

— Klausyk, — perspėjo, vėl priėjęs prie sargybinio. — Mes 
su gyvybės ir mirties reikalu. Su skubiu reikalu. Aš Vanpė iš 
Visbiaus. 

Sargybiniui pirklio vardas nieko nesakė. Dar kartą pa- 
aiškino, kad reikia laikytis tvarkos. Kai ateis laikas, jie bus 

pašaukti, o dabar kaip tik pilyje vieši paties Mindaugo pa- 
siuntinys. Nieko daugiau nepridūręs, atsuko jiems nugarą 
ir toliau vaikštinėjo palei vartus, retkarčiais pasiraisydamas 
prisegtą prie diržo kalaviją. 

Galų gale suskambo varpelis ir sargybinis, atšovęs sklen- 
dę, įleido visbiečius pro mažąsias dureles. Ten jų laukė kitas 
sargybinis. 

Pirkliai kiek suglumo, pamatę pilies kiemą iš vidaus, jų 
žingsniai sulėtėjo. Iš lauko niūriai atrodanti pilis, peržengus 
vartus, pasirodė visai kitokia. Vidury kiemo augo ąžuolas, 
apsodintas gražiai prižiūrimomis gėlėmis: rausvomis piliaro- 
žėmis ir baltomis lelijomis. Šalia įkastas į žemę didelis akme- 
ninis saulės laikrodis. Pastatai iš kairės ir dešinės greičiausiai 
buvo tvartai ir kareivinės. Jų sienos suręstos iš lygiai nutašytų 
rąstų. Jie per daug nesiskyrė nuo kitų Kauno namų, tačiau 
tiesiai prieš vartus stūksojo mūrinis dviaukštis rūmas, kurio 
apatinis aukštas, sprendžiant iš pailgų, smailėjančių į viršų 
langų, buvo bent trijų sieksnių. Jis priminė Vanpei prieš ke- 
lerius metus Visbiuje pastatytą Šv. Jono bažnyčią. Prie kuni- 
gaikščio rūmo durų jų laukė trečias sargybinis. Jis liepė nusi- 
juosti kalavijus ir peilius ir palikti juos prie įėjimo. 

Vilikaila juos pasitiko nedideliame kambaryje virš di- 
džiosios menės. Jis buvo su žilstelėjusia trumpa barzda, vil- 
kėjo odinę liemenę, kurioje matėsi šarvų atspaudai. Už jo, 
pasiekiamos ranka, plačiame dėkle stovėjo koks pustuzinis 
trumpakočių iečių ilgais nublizgintais ašmenimis. Atvedęs 
juos sargybinis pasiliko prie durų, o kairėje pusėje greta ku- 


nigaikščio stovėjo stambių pečių apyjaunis vyras. Vilikaila 

įdėmiai stebėjo visbiečius, kol tie nusilenkė ir ištiesė nugaras, 
paskui lygiu balsu paklausė, kokia nelaimė juos atvijo. 

Vanpė pagarbiai nusilenkė dar kartą. 

— Valdove, atvykome prašyti pagalbos. Esu Vanpė iš Vis- 
biaus, o čia mano sūnūs. Jau penkeri metai mes čia. Mes 
norim ramiai ir taikiai prekiauti Kauno mieste. Bet štai kas 
atsitiko dabar... Kas atsitiko... Daugiau neįmanoma kentėti... 
Neįmanoma... — Vanpė nubraukė prakaitu išrasojusią kaktą 
ir susijaudinęs nutilo. Vilikaila kantriai palaukė, po to surau- 
kė tankius antakius. 

— Tęsk, pirkly Vanpe, — tarė jis trumpai. 

Vanpė pažvelgė į greta kunigaikščio stovintį jauną vyrą. 

— Gyvybės ir mirties reikalas, valdove... Ir... Ir, supranti, 
valdove, norėčiau patikėti tą reikalą tik tavo ausims... 

Vilikaila, tarsi suprasdamas, krestelėjo galvą. Mostelėjo 
raržka į jaunąjį vyrą: 

— Thai rikis Eibutas, Mindaugo pasiuntinys. Ką man sakai, 
neslėpsime nuo kunigaikščio Mindaugo ausų. 

Vanpė mirksėdamas pažvelgė į plačiapetį jauną rikį ir at- 
siduso. 

— Gerai. Tegul žino ir valdovas Mindaugas, kas darosi ne- 
toli nuo jo miesto. Mano sūnus, mano vyriausiasis sūnus yra 
kažkokių galvažudžių pagrobtas. Kažkokių plėšikų... 

Skausmo iškreipromis lūpomis Vanpė ėmė dėstyti, kaip 
šiąnakt jo namus pasiekusi šiurpi žinia, kad brangus krovi- 
nys pražuvęs, kad ištikimų irkluotojų greičiausiai netekęs. O 
vyriausiojo sūnaus kol kas yra tik pirštas. Ar jis gyvas, iš viso 
nežinia, tačiau už jį reikalauja tiek išpirkos, kad jo visos šei- 


mos turto kažin ar užtektų. 

Vanpė neišlaikė, jo balsas užlūžo, ašaros paplūdo skruos- 
tais, kai jis ištraukė iš kapšo sūnaus pirštą su žiedu. 

Vilikaila atsilošė, ištiesė ranką ir nežiūrėdamas paėmė vie- 
ną iš trumpakočių iečių. Atsuko kotą į stovintį greta rikį ir 
bakstelėjo jo pusėn. 

— Štai, pats girdėjai, riki Eibutai. Pats girdėjai! Ką ban- 
džiau tau aiškinti... 

— Kažkokie plėšikai... Pasitaiko ir apie mano Trakus, švie- 
susis Vilikaila. 

— Plėšikai! Kiek vyrų buvo jūsų valtyje, pirkly Vanpe? 

— Šeši. Be mano sūnaus Aldero. 

— Vadinasi, septyni. Ir ginkluoti? Prityrę? 

— O taip! Trys iš jų su danais kariavo. Stiprūs vyrai. O 
Alderas keliauja iš Gotlando jau penktą kartą. 

— Tai šit kaip, riki Eibutai, - pakartojo Vilikaila. Atrodė, 
kad ši žinia jam net suteikė tam tikro pasitenkinimo. — Sep- 
tyni prityrę ginkluoti vyrai valtyje, plačioje Nemuno upėje. 
Kiek užpuolikų reikia? — luktelėjo ir pats atsakė: —- Bent antra 
tiek. O gal ir daugiau. Tai šit kokios gaujos užstoja kelią į 
Kauną. Ir ne pirmą kartą. O Mindaugas nori, kad visus savo 
vyrus išsiųsčiau! 

— Tai perdėta, šviesiausiasis Vilikaila, — paprieštaravo Ei- 
butas. — Tik vieną jotį. 

— Jokiu būdu! Ne daugiau kaip dvidešimt. Reikės bent 
jotį siųsti Nemuno pakrantės perkošti. O ir pilies nepaliksi 
be vyrų, vienos moterys neapgins! Juk sakiau, kad jotvingiai 
nerimsta, kas žino, ką nadruviai yra sumanę... 


Plačiapetis jaunas vyras paniuręs kramtė lūpas. 

— Tada teks plačiau paieškoti, — tarė jis. — Jei tu, šviesusis 
Vilikaila, plėšikėlius gaudysi, tai gal didžiūnas Kirkautas pa- 
dėties svarbą supras. 

Vilikaila šyptelėjo į ūsus, Vanpė susižvalgė su sūnumis. 
Jis žengtelėjo į priekį. Jautė, kad jo paties gyvybės ir mirties 
reikalas dabar tapo lyg ir antraeilis. 

— Ar valdovas pasiųs jotį? — paklausė jis nedrąsiai. Visą 
jotį sudarė apie šešiasdešimt raitųjų. Tai buvo gerokai dau- 
giau vyrų, negu Vanpė galėjo tikėtis. Tik dvi jotys buvo Kau- 
no pilies įguloje. 

Vilikaila kilstelėjo juodus kaip degutas antakius. Nors jo 
barzda jau buvo stiprokai nušarmojusi, antakių ir plaukų ži- 
lumas nepalietė. Jis pasukiojo rankoje ieties kotą. 

— Išpirkos nežadat mokėti? 

— Ne. Garbė neleidžia. Ir būtų bergždžia. Pernai, kai Eog- 
tas mokėjo, jį vis tiek... 

— Jokiu būdu nemokėkit! — pertraukė jį Vilikaila. — Vyrus 
pasiųsim. Reikia tik prieš tai patikrinti, kas, kur ir kaip. Kol 
joties nepasiunčiau, apie tai niekam nė žodžio! 

Vanpė žemai nusilenkė. 

— Tylėsiu kaip žemė, valdove. Mano sūnaus Aldero gyvy- 
bė nuo to priklauso. 

8. PILAITĖ ĄŽUOLYNE 


Artėjo vidudienis, kai Daubaras pagaliau nusprendė, kad ne- 
lieka nieko kito, kaip joti atgal į Ventę arba į Kirkauto pilai- 
tę. Vos paklausė save, kur pakreipti juodbėrį, kai atsakymas 
pasidarė aiškus. Kitaip ir negalėjo būti. Daubaras pratęs visus 
darbus nudirbti iki galo. Kur didžiūno Kirkauto buveinė, jis 
jau žinojo. Didžiūnas atsikėlė į pakaunę tik prieš kelerius me- 
tus, kai mirė jo žmona, ir mieste netrūko kalbų apie ąžuoly- 
no pakraštyje pastatytus rūmus. Reikėjo tik joti Nemuno pa- 
krante prieš tėkmę ir jokiu geru tų rūmų nepražiopsosi. Ir iš 
tiesų, kartą nustatęs teisingą kryptį, Daubaras nesunkiai rado 
Kirkauto valdas. Pagrindinis rūmas, suręstas tiesiai ant skar- 
džio prie Nemuno, iš tolo švietė dar nespėjusiais patamsėti 
sienojais. Tvartai, daržinės ir kelios klėtys stovėjo kiek ato- 
kiau. Nebuvo jokių gynybinių įrengimų, išskyrus aukštoką 
tvorą iš įkastų į žemę ir viršuje nusmailintų mietų. Kirkautas, 
matyt, visiškai pasitikėjo Kauno pilies tvirtumu arba laikė šią 
savo buveinę tokia menka, kad pavojaus atveju negailėdamas 
ją paprasčiausiai paliktų. O nuo plėšikų ar valkatų ir tokios 
tvoros gana. 

Kartą nusprendęs, Daubaras nebuvo pratęs dvejoti, tad 
prijojo tiesiai prie vartų. Šalia vartų augo nenukirstas dviejų 

vyrų neapglėbiamas ąžuolas. Iš už jo kamieno kaipmat išniro 
tamsia skraiste apsisiautęs sargybinis. 

— Ko? — sušnairavo priėjęs. 

Balne sėdėdamas Daubaras įstengė pažvelgti per vartų 
viršų. Kiemas buvo tuščias, o prie rūmo durų, kur palikta 
vieta pririšti arkliams, mindžiukavo bent penki žirgai. Vie- 
nas — tarsi matytas. 

— Aš Daubaras iš Ventės, — svariai tarė Žybarto sūnus. 

— Būk nors ir pats Poklius iš pragaro! — vyras sušniurkštė 
paburkusia nosimi, nusišnypštė, paskui delnu nubraukė ne- 
švarių plaukų kuokštą nuo spuoguotos kaktos. — Klausiu, ko 
reikia? 

Garsiai ir dar tokiam akiplėšai ištarti merginos vardą 
Daubarui atrodė šventvagiška. Tačiau jis susitvardė. Ne kur 
dėsies! 

— Pageidauju pasimatyti su rikio Nemūros dukra Gilija, — 
pasakė ir, nors stengėsi tai ištarti kuo ramiau, jo balsas vis 
vien virptelėjo. 

— Ei, Slibine, čia vienas toks pageidautų pasimatyti su 
paukštyte! 

Iš už neapglėbiamo ąžuolo išlindo antras sargybinis. Jis 
atrodė ne ką geriau už savo bendrą. 

— Ak, šit kaip! Sakai, pageidautų... Paklausk jį, Dumbliau, 
gal pageidautų ir gulbės pieno! Ir patark, kad dingtų. Tokios 
paukštytės ne jo snapui! 

— Ko spoksai, it kelnes pridėjęs? — išsišiepė Dumblius, 
iškišdamas pageltusius retus dantis. — Girdėjai, ką žmogus 


sako! 

Daubarui kaito veidas. Kad iš jo tyčiojasi, jis dar būtų 
galėjęs svetimoje vietoje pakęsti. Tačiau šitie juodnugariai ne- 
pagarbiai kalbėjo apie Giliją! 

— Sakiau: praneškit Gilijai! Noriu ją matyti, — tarė kiek 
galėdamas tvirčiau ir ramiau. 

— Žemaitis mat... Lietuviškai nesupranta. O aš lietuviškai 
sakau — dink! Gilija neturi laiko kiekvienam prajojančiam! 

— Dink! Nemūra tokių neprisileidžia! 

Stengdamasis pabrėžti, jog atvyksta taikingai, Daubaras 
savo kalaviją buvo prikabinęs užpakalyje prie balno. Tai, ma- 
tyt, ir sugundė Dumblium vadinamą sargybinį. Nerūpestin- 
gai dairydamasis į šalis, priėjo prie kairio arklio šono, paskui, 
staiga pasilenkęs, griebė Daubaro koją ir ją kilstelėjo, tuo par 
metu trenkdamas galva arkliu į šoną. Tai išbandytas būdas, 
ir, ypač jei žirgas linkęs pasibaidyti, beveik visad gali išmesti 
raitelį iš balno. Tačiau Uvis jau ne kartą šitaip buvo Daubarą 
nuo žirgo nuvertęs, ir šis pasistengė išmokyti savo juodbėrį, 
kaip tokiais atvejais elgtis. Žirgui reikia ne šoktelt į priekį, o 
atvirkščiai, žengtelt atbulam. Juodbėris ir šį sykį padarė, kaip 
buvo išmokytas, o Daubaras, tik truputį susverdėjęs, išsilaikė 
balne. Dumblius išsižiojo, pasiruošęs kvatotis, kai Daubaras 
ta pačia kaire koja spyrė jam į šoną. Sargybinis nusirito tarsi 
skudurinė lėlė. Slibinas, kuris irgi išsišiepęs stebėjo savo ben- 
drą, pirmiausia nustebo, paskui susičiaupė ir tik tada griebėsi 
prie šono kabančio peilio. Tačiau peilio neprireikė. Dauba- 
ras jau spėjo nušokti nuo žirgo ir, vienu šuoliu atsidūręs prie 
ąžuolo, užlaužė sargybiniui ranką. Peilis nukrito į žolę, Slibi- 


nas išvertė akis kaip kukulius: 

— Nelaužk... O, kad tave visos rupūžės ir gyvatės, tik ne- 
laužk... 

— O ko nelaužti? Ką sakei, nepraustaburni? 

— Oi, nelaužk, atsiprašau... Garbusis riki, ai, nelaužk, at- 
siprašau... 

Daubaras dar mažumėlę suktelėjo, kad Slibinui apraib- 
tų akys, ir pastūmėjo jį tiesiai ant žiopčiojančio Dumbliaus. 
Tam buvo spirta į šoną taip, kad jis negreit atgaus kvapą. 

Nekreipdamas dėmesio į tysančius ant žemės sargybinius, 
Daubaras paspyrė vartus ir įvedė į kiemą savo juodbėrį. 

— Kas? Iš kur? Kaip?.. Kur mano vyrai? — iškart išgirdo 
griežtą balsą. Aukštas kumpoka nosim rikis stovėjo lauke prie 
durų. Už jo tarpdury šmėžavo dar du. — Kur mano vyrai, 
klausiu?! 

— Jie ten... — mostelėjo Daubaras. — Bet menki tavo vy- 
rai, riki. Be to, nemandagūs. Tokių Žemaitijoje net tvarte su 
kiaulėm nelaikom. 

— Kokią teisę turi įsibrauti nekviestas? - kumpanosis vy- 
ras jau padėjo ranką ant kabančio prie diržo peilio. 

— O kad tave! Vėl Ventės stipruolis! — sugriaudėjo pažįs- 
tamas balsas. Eibutas plačiu žingsniu išėjo į kiemą. Už jo, 
atsargiai dairydamasis ir žvangindamas pentinais, pasirodė 
senasis Kirkautas. — Ką tu čia išdarinėji? 

— Ugi... Norėjau... 

— Garbusis Kirkautai, štai rikis Daubaras iš Ventės pilies 
Žemaičiuose. Žvelgotės vaikaitis, Žybarto sūnus! Šit, kad to- 
kių vyrų Mindaugo kariaunai galėtume pasiūlyti... 

Kirkautas sumirksėjo, išėjęs iš prieblandos į dienos šviesą. 
Jis vėl buvo dabitiškai apsirengęs ir užsimetęs ant pečių jau 

kitą žebenkščių kailiukais apsiuvinėtą skraistę, susegtą sida- 
brine delno dydžio sege. 

— Sveikas, žemaiti, — tarė, lyg matydamas jį pirmą kartą. 
— Bet kodėl tu Nemūros vyrus taip? 

— Taigi sakė, kad nemandagūs, — įsiterpė Eibutas. — Bet 
jei Nemūros vyrai tavo dvarą saugo, tai kurgi taviškiai? Kur 
tavo jotis, garbusis Kirkautai? 

— Sakiau jau... Prisikariavau. Paleidau visus namo. Dabar 
pagyvent norėčiau savo malonumui. 

— Nejaugi rengsim žygį be Kirkauto joties? Štai, ir Nemū- 
ra prisidėtų. 

— Garbusis Eibutai, aš gi tau jau aiškinau. Kiek išgalim, 
remiam Vilikailą! — nekantriai įsiterpė Nemūra. Aštrūs jo 
veido bruožai buvo kaip plėšraus paukščio, piktai žibėjo ir 
akys. — Galų gale — jis Mindaugo vietininkas. Jei remiam Vi- 
likailą, tai remiam ir Mindaugą. Į Vilikailą ir kreipkis. 

— Et, kreipiausi! Jam tik plėšikai vaidenasi. 

Nemūra tuo metu susirūpinęs žvelgė savo vyrų pusėn. 
Prie vartų, kuriuos Daubaras paliko atvirus, Dumblius padė- 
jo atsistoti Slibinui. Tas vis dar laikė dešinę ranką prispaudęs 
prie krūtinės. Išgirdęs paskutinius žodžius, Nemūra atsisuko 
į Eibutą ir jo akys vėl nejaukiai žybtelėjo. 

— Plėšikų, sakai? Negi tokių yra mūsų krašte? 

— Panašu, kad yra. Kažkokie pirkliai pas Vilikailą buvo 
atėję, plėšikais skundėsi. Tai Vilikaila man ir sako, kad vyrų 
negalįs siųsti Mindaugui. Panašu, kad atsikalbinėja. 

— Vilikaila — vyras rimtas. O ką jis žada daryti? 

Eibutas truktelėjo pečiais. | 

— Elis tų plėšikų gaudyti. Sako, visą jotį pasiųs. 

— Visą jotį? Betgi pilį reikia saugoti! Ne vėją laukuose vai- 
kytis... 

— Užtat man ir atrodo, kad jis atsikalbinėja. 

— Negi, manot, pasiųs? 

— Teks, ko gero, ir pasiųsti. Mindaugui jis pažadėjo tik 
dvidešimt raitelių, nes, sako, vyks tų plėšikų gaudyt. Tikė- 
jomės gauti bent triskart tiek. Tai kaip, garbusis Kirkautai? 
Kadaise juk siųsdavai visą jotį! 

— Siųsdavau. Ir pats jodavau. Ir ką gavau? Dvi pilis sude- 
gino jotvingiai. Septyniskart buvau sužeistas. Šit kaip. Sakiau 
jau. Dabar ir man pagyventi reikia ir turiu tam vieną tokią 
gerą priežastį... — Kirkautas svajingai nusišypsojo ir atsisuko 
į Daubarą. — O patį, jaunasis riki, kviečiu į vidų, tik man 
reiktų žinoti, ko gi pas mane atjojai? 

Klausta buvo tiesiai, ir Daubarui neliko nieko kito, kaip 
tiesiai ir atsakyti. 

— Ugi... Atjojau pasimatyti su rikio Nemūros dukra Gili- 
ja, — tarė jis. 

Kirkautas krūptelėjo, jo parausvėję skruostai staiga išblyš- 
ko. Atsisuko Daubaro pusėn ir Nemūra. Gilijos tėvas prašne- 
ko pirmas. 

— Neatmenu, jog būčiau teikęs tau teisę varginti mano 
dukrą, — tarė jis šaltai. 

— Ugi... Aš... Mes... — bandė rasti tinkamą žodį Daubaras. 

— Su Gilija... — beveik pašnabždom pakartojo senasis Kir- 
kautas. Jis pasistiebė, kad atrodytų aukštesnis, net pentinai 
žvangtelėjo. — Štai tėvas tarė — tavo dėmesys nepageidauja- 
mas! Nepageidaujamas bet kur ir bet kada. Tuo labiau mano 


žemėje. Prašom, ten vartai! 

Daubaras jautė, kaip iš bejėgiškumo ir pykčio kaista vei- 
das, tačiau padaryti negalėjo nieko. Čia ne Dumblius su Sli- 
binu — kumščiais prieš seną žilagalvį rikį nepamojuosi... Dar 
tarsi norėjo ką sakyti, tačiau nerado žodžių ir apsisuko eiti. 
Sugriebė už pavadžio juodbėrį, įstatė koją į balnakilpę, užlipo 
ant žirgo. Sunkiai, tarsi būtų pasenęs dvidešimčia metų. 


Pamatęs tolumoje pirmuosius Kauno namelius, Daubaras 
nulipo nuo juodbėrio ir atsisėdo ant žolės paupyje. Nuosė- 
dos, kurias paliko susidūrimas su Nemūra ir Kirkautu, slėgė 
ne tik širdį, smelkėsi į visą kūną. Nejaugi veltui jota iš Ventės, 
nejaugi bergždžiai visą vasarą svajota? 

Lėtai leidosi sutemos, baigėsi dar viena toli nuo namų tuš- 
čiai praleista diena, o Daubaras vis sėdėjo ant upės kranto, 
laukdamas nežinia ko, gal stebuklo? 

— Ugi! — pagaliau, tarsi pabudęs, pats sau tarė galiūnas. 
Apsižvalgė, lyg pirmą kartą išvydęs tamsius skroblynus kita- 
me upės krante, lėtai tekančius vandenis, ir nutarė pasinerti 
į juos, tarytum kartu su prakaitu ir dulkėmis galėtų nuplauti 
ir visas šios dienos nesėkmes. Nusimetė drabužius ir priėjo 
prie vandens. Vakarop virš tėkmės kylantis rūkas vis tirštėjo, 
po truputį užliedamas kitą upės krantą. Tvyrojo neįtikėtina 
tyla. Ją ne drumstė, o kaip tik lyg stiprino besitaisančių mie- 
goti paukščių balsai. Daubarui pūkštelėjus į vandenį, garsas 
nuaidėjo rūkuose skendinčiu Nemunu. 

Vanduo buvo žalsvai skaidrus ir daug šaltesnis, negu Dau- 


baras tikėjosi. Jis pasinėrė giliai ir iškilo į vandens paviršių 

tik tada, kai pristigo oro ir ėmė spengti ausyse. Išniręs pasi- 
davė lėtai srovei. Iš pradžių kūnas degte degė, po to priprato 
prie vėsos ir malonu buvo plūduriuoti ant nugaros. Daubaras 
žvelgė į plaukiančius dangumi retus šėmus debesis, kuriuos 
dabar kirto tamsi vora. Tai žąsų virtinė traukė į tolimus kraš- 
tus, primindama, jog metas ir jam grįžti. Bet Daubaras tarsi 
nematė jų, vis mąstė apie savo nesėkmę, net negirdėdamas 
šaižaus praskrendančių paukščių klyksmo, tolydžio silpstan- 
čio, kol visai nutilo. Vėl tapo tylu. Ir tada vandens paviršiumi 
atslydo keistas dunkstelėjimas — tarsi irklas atsitrenktų į val- 
ties šoną. 

Daubaras pakėlė galvą. Pasirodo, vanduo jį jau buvo nu- 
nešęs beveik iki miesto. 

Rūkas tirštėjo. Ten, kur Nemunan įsiterpė karklais apau- 
gęs pusiasalis, trys vyrai stūmė į vandenį valtį. Pro rūką matė, 
jog du iš jų apsirengę kažkokiais skarmalais, o trečiąjį jis ir 
per varstą būtų atpažinęs. Tai galėjo būti tiktai Nemūra. Visi 
trys sulipo į valtį ir nusiyrė prieš srovę. Netrukus jie ištirpo 
rūke. 

Nuovargį nuplovė, tačiau pyktis vėl pakilo. Daubaras gi- 
liai įkvėpė oro ir stipriais mostais ėmė plaukti krantan, kur jo 
laukė prie žilvičio pririštas žirgas. 

9. SUMAIŠTIS 


Ankstų pirmosios mugės dienos rytą į Kauną Nemunu arplau- 
kė skalvių medžiotojų luotas su žvėrienos ir kailių kroviniu 
geriausiam šio krašto kailiadirbiui Lopui. Medžiotojas Sukon- 
tas atplaukė į Kauną su dviem pagalbininkais nuo pat Šešupės 
krantų. Jie sumetė dalį krovinio iš luoto į karutį ir pro vartelius 
tvoroje visi trys įžengė į Lopo sodybą. Kai pridardėjo prie pa- 
šiūrės, juos pasitiko pats Lopas. Krovinys buvo atvežtas pačiu 
laiku, tačiau kailiadirbys, žinoma, džiaugsmo neparodė. 

— Toks kalnas žvėrienos! — užvertė ryškiai mėlynas akutes, 
vogčiom metęs žvilgsnį į karutį. — Kur tiek dėsiu? 

— Luote yra ir daugiau, - atsakė Sukontas. — Ką gi, jei pats 
neįperki, reikės plaukti į miestą ir patiems mugėje pardavinė- 
ti. Tik laiko gaila. 

— Na, dar pažiūrėsim... Pažiūrėsim. Mėsą kaip nors iški- 
šiu... Bet už kailius tokiu metų laiku daug duot negaliu. 

— Žinom, Lopai, žinom... — nuramino kailiadirbį me- 
džiotojas. — Ne lapių ir ne šeškų kailius atvežėm, o briedžio 
ir kelių stirnų. 

Lopas buvo patenkintas. Šviežieną per mugę greitai iš- 
graibstys miestelėnai, o ir rauginimo kubilai buvo pradėję 
tuštėti. Įkišęs du pirštus į burną, švilptelėjo savo vergams. 

Kai tie paknopstom atbėgo, mostelėjo ranka, kad iškrautų 
karutį, o paskui ir luotą. 

— Kadangi seni pažįstami, tai ką darysi... — postringavo 
kailiadirbys. — Kad ir nuostolis man bus, vis tiek imu. 

Skalvius susodino troboje prie skobnio. Statinaitė mi- 
daus, kaip įprasta, jau stovėjo ant ožio. Sukontas, nelaukda- 
mas kvietimo, nusisegė nuo diržo žalvariu apkaustytą ragą ir 
išmušė statinaitės volę. Matyt, jis buvo dažnas svečias šiuose 
namuose. Įsileido midaus, išgėrė, atsileido diržą ir atsilošė. 

— Va, dabar tikrai žinau, kad jau atvykęs! 

— Kada išplaukėt? — pasiteiravo Lopas. 

— Kai reikalas spiria, nesidairai į saulę, — skalvis perbraukė 
delnais vėjo nugairintus skruostus. — Skubėjom, kad į mugės 
metą pataikytumėm. Užtat mums geresnę kainą duosi, tiesa? 
Bet turėjom ir netikėtumų. Va, žiūrėk... — ir kaukštelėjęs pa- 
dėjo ant skobnio diržo sagtį. 

Lopas permetė akimis sagtį. Nustebęs sumirksėjo ir pač- 
mė storais, odos raugų nurudintais pirštais. Sagtis buvo nej- 
prasta, nupinta iš sidabro vingriais raštais, juosiančiais žvėrelį 
su ilga plačia uodega. Pačiupinėjęs, patikrinęs darbą, grąžino 
medžiotojui. Sukontas pabarbeno sagtim į skobnį. 

— Žinai, kieno šita?.. 

— Jei pats turi, tai gal tavo... 

— Kalbėk rimtai. Ar pažįsti tą žvėriuką? 

— Bebras. Tai išeitų, kad Vanpės. 

— Pirklys čia? Pažįsti? 

— Kurgi ne. Keturis sūnus turi. 

— Tai va, Lopai. Keturis sūnus turėjo, o kiek dabar turi, 
tai nežinia... — Sukonto veidas apsiblausė. — Tai va, plaukiu 

ir galvoju, patikės mumis ar ne. Skalviai mes. Ar paliudysi 
už mus? 

— Paliudyt tai galiu. Bet kas nutiko? 

Sukontas mostelėjo galva į atviras virtuvės duris, kur su- 
kosi tarnai, ruošdami medžiotojams užkandą. — Nenoriu, 
kad liežuviai išnešiotų... 

— Ar darbo neturit! — riktelėjo Lopas. — Padėkit vyrams 
žvėrieną pertempti! 

Tarnai dingo, ir Lopas pasilenkė prie statinaitės. Jis buvo 
sunerimęs, įsipylė pilną kaušą ir gurkštelėjo. 

— Sakyk! 

— Baisus dalykas. Prie Dubysos žiočių valtį iš Visbiaus 
užklupo plėšikai. Keturi kūnai ten drybso. Nežinojau, kad 
valtis Vanpės. Bet apžiūrėjau, kas iš jos liko. Aišku, valtis iš 
Visbiaus. 

— Kad jie kur prasmegtų! — sušniokštė Lopas. — Jau ir taip 
pirkliai baidosi to mūsų Nemuno. Jei šitaip bus toliau, nė 
vienas neatplauks! Mačiau vakar Vanpę. Vaikšto pajuodęs, 
klausiau, kas nutiko, bet taip nieko doro ir nepasakė. 

Skalvis išgėrė midaus, iškratė iš rago ant aslos kelis lašus 
savo dievams. 

— Esu žygiuose buvęs. Pats žinai. Bet kad šitaip... Keturi 
kūnai ten tyso. Galvažudžiai prakeikti! Į gabalus sukapot juos 
per mažai!.. 

— Keturi? Vanpės Alderas buvo su šešiais irkluotojais iš- 
plaukęs. 

— Nežinau. Aš mačiau keturis lavonus. 

— Keturis? 


— Gal kitus srovė nunešė, jei vandeny buvo nukauti. 

— O sagtis? 

— Va, dėl šito ir sukau galvą. Sustabdė mus toks nadruvis 
prie Šešupės, dar prieš įplaukiant į Nemuną. Sustabdė ir davė 
štai šitą sagtį. Sakė, nuvežk į Kauną ir parodyk Lopui. Tas jau 
žinos kieno. 

— Taip ir sakė, kad Lopui? 

— Aha. Sakė, vis tiek jam kailius vežat. 

— Nadruvis? 

— Vardo nesakė ir kad nadruvis nesakė. Bet ietį su už- 
barzdom turėjo. Ir apsirengęs panašiai. Tai, sakė, nuvežk ir 
parodyk Lopui. Ir dar sakė, kad išpirką už tą bebrą reikia pa- 
likti ties Dubysos žiotimis. Pririšti prie rąsto, kur perkėla per 
Nemuną. Sakė, tik tada paleisią tą bebrą. Tada nesumečiau, 
ką visa tai reiškia, o tas nadruvis iš karto ir prapuolė. Tik kai 
priplaukėm Dubysą ir pamačiau tuos nelaiminguosius, tada 
ir toptėlėjo. Persigandau. Pagalvojau: tėkšt tą sagtį į Nemuną, 
ir baigta!.. 

Lopas įdėmiai klausėsi. Dabar jo skaisčiai mėlynos akutės 
tankiai sumirksėjo: 

— Bijok dievų, Sukontai! Kaip tai — tėkšt, ir baigta!.. 

— Pats suprask. Mes gi — skalviai. Ar patikės? O jei pagal- 
vos, kad patys žudom ir patys išpirkos atvažiuojam? Ką? Tas 
Vilikaila nesiterlioja. Jei jis sužinotų... 

Lopas palingavo galvą. 

— Su Vilikaila geriau neprasidėti. Eisim tiesiai pas Vanpę. 
Jį pažįstu kaip tave. Už tave laiduosiu. O dabar pašnekėkim 
apie žvėrieną. 

Sukontas atsiduso. Viena našta nuslinko nuo krūtinės, 
tačiau buvo aišku, jog dabar derėtis dėl kainos bus nelengva. 

Antroji mugės diena jau buvo įsibėgėjusi. Žmonių srautas 
kunkuliavo be atvangos. Nuo upės dvelkiantis gaivus van- 
dens kvapas maišėsi su arklių prakaito dvoku. Buvo ir kitų 
kvapų: gerai išdirbtos odos, čirškinamos ant žarijų mėsos, 
pilstomo midaus. Daubaras spoksojo į prekyvietės šurmulį. 
"Turėjo viltį, kad į mugę ateis Gilija ir jis pagaliau sugebės su 
ja persimesti bent vienu žodžiu. 

Kokios ten merginos, krūvon susispietusios, žemai pasi- 
lenkusios, žalvarines apyrankės žiūrinėja? Daubaras užėjo iš 
priekio, įsistebeilijo, tačiau nė viena nebuvo bent truputėlį 
panaši į Giliją. Jo žvilgsnį ypač traukė porelės, kai senesnis 
vyriškis eidavo su jauna mergina. Krūptelėjo, išvydęs skais- 
kad skraiste apsigobusi ne Gilija. Beliko tik dirsčioti į bliz- 
gančius iš sotumo pirklių veidus, ant diržų parištus kapšus, 
nusvertus sidabrinių. Atrodė, kad pirkliai šventai įsitikinę, 
jog tie kapšai viską valdo ir tik jie daro stebuklus. Gal ir pir- 
klių teisybė, bet dabar ne tai domino Daubarą. 

Vis ieškodamas akimis grakščios Gilijos eigasties, jis pasuko 
į krantinės pusę. Šurmulys siekė net vandenį. Prekės buvo su- 
krautos ir valtyse. Čia ypač netrūko žuvų ir įvairios žvėrienos. 
Valčių buvo prisigrūdę tiek, kad kai kur jos lietėsi šonais, ir nau- 
jai atplaukusiai įsibrauti į jų tarpą buvo keblu. Vienas pavėlavęs 
atvykėlis, atrodo, kaip tik ir stengėsi rasti sau vietą. Valtininkai 
šūkavo, skambėjo juokas. Daubaras būtų nusisukęs ir nuėjęs, 
tačiau virš rūkytus žiobrius pardavinėjančių žvejų staiga švys- 
telėjo vanagiškas Nemūros veidas. Atidžiau žvilgtelėjęs, greta 
jo valtyje pamatė dar du vyrus. Iš tolo jų veidus sunku buvo 
įžiūrėti. 

— Žmonės, praleiskit! Turim svarbią naujieną! — šaukė 
Nemūra. — Skubu pranešti aukščiausiajam kunigaikščiui! Pa- 
vojus! Mozūrai žada pulti! 

Minia nuščiuvo. Visi, kas arčiau, plūstelėjo prie krantinės. 
Akimirksniu žmonės užstojo išlipančius iš valties. 

— Pabėgę belaisviai! 

— Iš Mozūrijos pabėgę! 

— Kokie iškankinti! Apdriskę! 

— Į Žmones nepanašūs! 

Daubaras nematė belaisvių, tik girdėjo, kaip aikčiojo, jų 
gailėdamiesi, moteriški balsai. 

— Leiskit! Praleiskit į pilį! - įsakmiai šaukė Nemūra. 

Apsupusi atvykėlius, minia siūbtelėjo pilies link. 

— Ar sakė, kad jau puola, jaunasis riki? — stvėrė Daubarą 
už skverno pirklys. Atsigręžęs jis atpažino tą patį juodbruvį, 
kuris užvakar krovė jaučiais atvežtas prekes. 

— Sako, kad žada pulti, — truktelėjęs pečiais, paaiškino 
Daubaras. — Bent taip girdėjau. 

— Kad jie kur prasmegtų! Nors kelias dienas pakentėtų 
nepuolę. Būčiau viską spėjęs parduoti! — aimanavo pirklys. 
— O, tiesa! Jaunasis rikis prižadėjo tada ateiti ir dar nesuspėjo! 

— Nesuspėjau, - sutiko Daubaras. — Ir žinai, kažin ar be- 
suspėsiu. Matai, kas darosi! 

— Mozūrai puola! Mozūrai puola! — pasigirdo klyksmas. 

Pro šalį bėgo sijonus pasikaišiusi raudonskruostė apkūni 
moteris. 

Uždususi sustojo, vėduodama prijuoste vėsino sukaitusį 
veidą, bet vis tiek nepaliaudama kartojo: 

— Mozūrai puola! Mozūrai!.. 

ro. MOZURAI PUOLA! 


Kai Uvis su Zerviu pasiekė Kauną, buvo jau įdienoję. Žirgus 
jie paliko Neries pakrantėje, o Vilkę pririšo trumpu saitu. 
Prieš braudamasis į spūstį, Uvis pritūpęs pakasė jai paausį 
ir pašnibždėjo, kad laikytųsi kuo ramiau. Dėl pačios Vilkės 
jis per daug nesijaudino, tačiau šunys ir arkliai, išsigandę jos 
kvapo, galėjo pridaryti nemalonumų. 

Pirmiausia reikėjo apie aptiktus lavonus pranešti Kauno 
pilies valdovui, paaiškinant, ką sužinojo ir ką sumąstė sek- 
dami plėšikų pėdomis, po to pasistengti kuo greičiau surasti 
Daubarą. 

— Kad ir kas atsitiktų, ramiai, Vilkute, ramiai! — sušnibž- 
dėjo Vilkei į ausį Uvis ir, pažvelgęs jai į gudrias akis, nuspren- 
dė, kad Vilkė suprato. Zervis tuo metu jau spėjo šnektelėti 
su pirmais sutiktaisiais ir priėjęs timptelėjo Uvį už skverno. 

— Klausyk, Kauną mozūrai puola! — tarė jis. 

— Ką tu sakai! 

— Kažkokie pabėgę belaisviai tai pranešė. Sako, ruošiasi 
pulti. Lyg ir kartu su nadruviais. 

Uvis atsitiesė. Tolėliau nuo arkliams skirtos aikštės prasi- 
dėjo pats mugės šurmulys. Žmonės vaikščiojo, derėjosi, mo- 


savo rankomis. Zerviui, atvykusiam iš tylios Ventės, atrodė, 

jog čia baisi sumaištis. Uvį, kelerius metus išbuvusį Rygoje, 
nustebinti buvo sunkiau. 

— Kas taip sakė? 

— Va tas! — Zervis parodė drūtą vyrą, kuris veržė nešuli- 
nių arklių varžčius. — Sako, nežada laukti jokių mozūrų. Tie 
nelabieji gali pasirodyti kiekvieną akimirką. Ir ne tik jis taip 
galvoja. | 

Iš tiesų tolėliau, upės pakrantėje, kur stovėjo vežimai, gir- 
dėjosi barnis. Kelių vežimų susikabino ienos, o skubančių 
išvažiuoti žmonių balsai sklido po visą aikštę. 

— Pasiuto! - sumurmėjo Uvis. — Erdvilas, plėšikai ir dabar 


mozūrai. Reikia kaipmat nusigauti į pilį! 

Pilies pusėn yrėsi ir Daubaras. Kalbos tarp žmonių dabar 
sklido įvairiausios. Vieni tvirtino, kad mozūrai čia pat, kiti — 
kad Vilikaila žada pastoti jiems kelią, treti — kad atjoja Kau- 
no gelbėti pats Mindaugas. Tačiau, nepaisydama visų kalbų, 
prekyba nesustojo. Ko gero, net pagyvėjo. Tie, kurie manė, 
kad verta kuo greičiau nusipirkti ir išvykti, pasidarė ne tokie 
išrankūs, o pirkliai panūdo kuo skubiau atsikratyti prekėmis. 

Daubarui galvoje viskas susijaukė. Svarbiausias buvo 
klausimas, koks pavojus gali grėsti Gilijai. Jos tėvas Nemūra 
laksto su belaisviais, o iš to Kirkauto, to pasipūtusio gaidžio 
kokios nors paramos nelauk... Svarstydamas, kaip apsaugoti 
Giliją, jis brovėsi per minią pilies pusėn. Ten buvo galima 
tikėtis išgirsti patikimesnių žinių. Beveik pasiekęs priešpilį, 


siauroje gatvelėje tarp namų išvydo lyg ir pažįstamus veidus. 

Uvis ir Zervis! Iš kur jie čia atsirado?! Pasiyrė į priekį minioje 
ir nedvejodamas stvėrė artimiausiam už peties. 

Atsisuko — iš tiesų Uvis! O prie jo kojų, kaip ir galima 
buvo tikėtis, stovėjo Vilkė. Daubaras jos minioje net nepa- 
stebėjo. Uvis, neslėpdamas džiaugsmo, plačiai ištiesė rankas 
ir apkabino Daubarą. 

— Griaumedi tu! Tik pagalvok, šitaip susitikti! — jis atsila- 
pojo dulkiną apsiaustą. Veidas, nors jame ir matei nuovargį, 
švytėjo. — O maniau, kad visą Kauną apieškoti teks! Sveikas! 

Daubaras žengtelėjo atgal, pasisuko į Zervį ir pasisveikino 
galvos linktelėjimu. 

— Ugi sveiki. 

— Neatidėliotini reikalai tavęs laukia, — skubėjo dėstyti 
Uvis. — Erdvilas rengia žygį, ir tėvas tave paskyrė joties vadu! 
Po pirmų šalnų. Užtat ir atvykome. Bet tai tik pradžia... 

Uvis kuo glausčiau papasakojo, kas nutiko kelionėje. Sa- 
vaime aišku, įsiterpdavo ir Zervis. Abu pertraukinėjo vienas 
kitą, tad Daubaras vos susigaudė, kurio klausytis. 

— Ar toli, sakei? 

— Pusė dienos kelio, prie Dubysos žiočių. Reikia pranešti 
Vilikailai. Tikiuosi, ir tu prisidėsi? — pabaigė Uvis. — Negali- 
ma leisti, kad mūsų krašte šitaip... Bet ir čia kažkokia velnia- 
va prasidėjo, ir Kaune! 

Tokių netikėtų žinių užklupras, Daubaras visai pasimetė. 

— Tėvas paskyrė... - sumurmėjo jis. Pavasarį, kol nebuvo 
sutikęs Gilijos, tai būtų buvusi svaigi žinia. Tėvas paskyrė jo- 
ties vadu! Tačiau dabar jam sunkiai sekėsi rikiuoti mintis. — 
Bet jei mozūrai puola, tai man reikia... 


— Ar tikrai puola, ar kalbos? 

— Ugi kas pasakys! Čia ne viskas aišku, tas tai tiesa. Bet jei 
puola, tai aš negaliu... 

— Negali ko? Joti su mumis tų plėšikų sudoroti? 

— Vilikaila apie plėšikus žino. O aš turiu svarbesnių reika- 
lų! — ištarė Daubaras. 

— O kas gali būti svarbiau? Gal tau kas galvą apsuko? — 
metė Uvis, negalėdamas suprasti brolio kalbos. — Tėvas liepia 
grįžti, žmones mūsų krašte kapoja, o tu — nieko? 

Skardus Uvio balsas visai sugadino ir taip pabjurusią 
Daubaro nuotaiką. 

— O ką jūs sau manot? — užsiplieskė jis. —- Kad aš negaliu 
svarbių reikalų turėt? 

Kaip jis gali kažkur išsidanginti, nežinodamas, kas bus su 
Gilija? Nežinia, ką sumanęs Kirkautas, o dabar dar ir tie be- 
siartinantys mozūrai... 

— Ko ryli? — Uvis įsižiūrėjo į Daubaro tarpuakyje susime- 
tusią raukšlę. Vyresnysis brolis pažvelgė į besibūriuojančius 
prie pilies vartų žmones. Gūžtelėjo plačiais pečiais ir atsiduso. 

— Ugi ką jums čia pasakoti... Patys viską geriau žinot. 

— Mes nesakom, kad žinom. Bet kad tie plėšikai ne iš Na- 
druvijos, tai jau tikrai. Sakiau, kad Vilkė jų pėdom nusekė 
iki Šešupės. 

— Nadruvija... Prasmekit su savo nadruviais! O ką, jei 
mozūrai iš tikrųjų puola? 

— Didelis čia daiktas! Mindaugas pilį pasiėmė, Vilikailą 
pasodino, tai tegu ir gina. Ką tu čia pametei? Gal koks sijonas 
tave pririšęs laiko? 

Tai buvo netinkami žodžiai, Uvis tuoj pat tai suprato. 
Daubaras kietai sukando žandikaulius, staigiai pasisuko ir 

neatsigręždamas patraukė prie pilies vartų. Uvis jau norėjo 
Vytis įsižeidusį brolį, bet Vilkė kažko susijaudino ir suinkštė. 
Suskliautė ausis, o snukį ištiesė. Skaudžiai grybštelėjo Uviui 
už kojos. Uvis suprato, kad ji kažką užuodė. Kažkoks svarbus 
kvapas sudirgino jos uoslę. Vėl suurzgė, įtempė saitą. 

— Reikia paklusti vedliui, — tarė Uvis. — Ji mus traukia 
prie upės. Gal ką sužinosim. O Daubaras neprapuls! 

Uvis vos ne ristele bėgo Vilkei iš paskos. Prie Nemuno ir 
šiaip žmonių netrūkdavo, o dabar visas būrys buvo apstojęs 
tris vyrus, stumiančius valtį į vandenį. Du iš jų buvo apsitaisę 
vargingais drabužiais, vos ne skarmalais, o trečiasis, aukštas 
rikis piktu sakalo veidu, kažką garsiai aiškino apstojusiems 
žmonėms. 

— Leiskit žmonėms išvykti. Jie iš pajūrio kilę, — girdėjosi 
aukštojo balsas. — Pranešė pačiam Vilikailai, ką žinojo. Ko 
dar norit? 

— Ar tikrai mozūrai puola? 

— Jie tik belaisviai, — toliau aiškino vyras kumpa sakalo 
nosimi. — Sako, kai rengėsi bėgti, mozūrai jau telkė kariuo- 
menę ir laivus. Ką daugiau jie gali pasakyti... 

Žmonės šurmuliavo. Kažkas klausė, ar toli mozūrai, ką 
žada daryti Vilikaila, kiti apsisukę jau ėjo greitu žingsniu 
atgal. Uvis laikė už saito Vilkę, kuri, įsitempusi kaip styga, 
įnirtingai brovėsi į priekį. 

— Kas tau? — klausė Uvis, tačiau klusniai sekė paskui ją. 
Prasibrovusi pro žmones prie upės, Vilkė suglaudė ausis ir 
grėsmingai suurzgė. 

Vienas iš buvusių belaisvių jau sėdėjo valtyje, o kitas stū- 
mė ją į vandenį. 

— Žiūrėk, — metė pirmas, — koks piktas šuo! 

— Ne šuo ten, kvaiša. Atsargiai! 

Kilstelėjo galvą, vėl pasilenkė, stumdamas valtį, tačiau tą 
akimirką Vilkė ištraukė iš Uvio rankos saitą ir puolė jį. 

— Oi, kad tu sudegtum! Gelbėkit! Nemūra! — belaisvis 
prisiplojo nugara prie įstumtos į upę valties, o rankom užsi- 
dengė galvą. Vanduo jį ir išgelbėjo. Vilkei nebuvo kaip atsi- 
spirti, tad ji tik grybštelėjo iltimis jam už rankovės. 

Nemūra pavadintas rikis, pagriebęs iš valties irklą, atstū- 
mė juo Vilkę. Ta jau laikė dantyse išplėštą rankovės skiautę 
ir piktai urgzdama mostagavo ja. Tik dabar Uvis sugebėjo 
pagriebti ją už saito. 

— Ranką sudraskė! — klykė užpultasis, sveikąja užsiėmęs 
žaizdą. Vilkė dar spyriojosi, bet, matyt, nusprendė, kad svar- 
biausią darbą jau atliko. Uvis pritūpęs glostė jai pakaklėje 
tvinksinčią duobutę. 

— Užčiaupk jai nasrus! — suriko belaisvius globojęs rikis. 

— Ar tik nepasiutus? — vos neverkė sužeistasis. 

— Ne! — papurtė galvą Uvis, nepatikliai žvelgdamas į ap- 
draskytą belaisvį. — Ji kažką užuodė. 

— Užuodė!.. Nekaltus žmones puola! Ir dar tokius, ku- 
rie mums gyvybę nori išgelbėti! — įtūžęs šaukė rikis kumpa 
sakalo nosimi. Vilkės užpultas vyras jau buvo įsiropštęs per 
paskuigalį į valtį, rikis pastūmėjo ją koja. Valtį pagavo srovė. 
Belaisviai tolo. 

— Ar matei? — gūžčiojo pečiais susirinkusieji prie kranto, 
klausdami vienas kito: — Ar matei? 

— Ko nevaldai savo žvėries? — paklausė prie jų priėjęs rikis 
piktu sakalo veidu. 

— Nebijok, daugiau nieko nepuls, — patikino Uvis ir at- 
sargiai paglostė Vilkei pakaklę. Ji kimiai suurzgė, ir rikis at- 
sitraukė atatupstas. — Gana, nusiramink! — užvyniojęs ant 
rankos saitą, tarė Uvis. —- Nebijok, riki. Mano Vilkė puola tik 
tada, kai... užuodžia negerą kvapą. Toks jos būdas! 

Pirklys Vanpė antrą kartą išėjo iš pilies pajuodęs kaip 
žemė. Šį kartą atvyko pas Vilikailą ne tiek prašydamas pa- 
galbos, kiek siūlydamas, ką reikėtų daryti. Pagrobėjai ką tik 
buvo perdavę vietą, kur palikti išpirką. Reikėjo tam tikro 
skaičiaus vyrų, kad apsuptų Nemuno ir Dubysos santaką ir 
juos susemtų. Atrodė, jog viskas jau buvo sutarta, tačiau Vi- 
likaila sulaužė žodį. „Pasikeitė padėtis. Mozūrai gali užpulti, 
ir man svarbiausia — pilis, — dėstė jis. — Kas iš to, jei plėšikus 
pagausim, o grįžę rasim mozūrų supleškintą pilį?“ Nesutiko 
net tada, kai Vanpė prašė tik dešimties vyrų. Dešimties, anot 
Vilikailos, nepakaks, o daugiau tikrai skirti negalįs, nes ir taip 
vyrų reikia siųsti Mindaugui. „Kai tik pavojus praeis, kai tik 
grįš vyrai iš Tverės, tada kaipmat susemsiu tuos plėšikus ir 
pakarsiu turgaus aikštėje!“ — dėstė jis, tačiau Vanpė jau ne- 
siklausė. 

— Baigta! Negali pasitikėti pagonimis nė per nago juo- 
dymą... — prakošė pro sukąstus dantis laukusiems prie pilies 
vartų sūnums. — Neduoda vyrų. Nei dešimties, nei penkių, 
nei vieno! Kad jie prasmegtų... 

— Tai kirskim mes tada! — užsiplieskė Jorgas. 

— Tėve, tie skalviai, kurie atnešė sagtį... — įsiterpė Viche- 
manas. — Juos galėtumėm pasisamdyti. 

Vanpė sugriežė dantimis. Jis buvo pirklys, ne karys, ir, 
nors jaunystėje kariauti teko, vylėsi, kad bent sūnūs galės to 
baisaus užsiėmimo išvengti. Prisidėti prie Vilikailos pasiųsto 
būrio buvo vienas dalykas, o pačiam suburti vyrus — visai 
kitas. Apimtas niūrių minčių, jis pažvelgė Nemuno pusėn. 
Iš pilies vartų išėjus, visas krantas buvo prieš akis. Tuo metu 
Neries srovė pagavo valtį su dviem skarmalais apsirengusiais 
vyrais. Didelė minia stovėjo prie kranto, tarsi ką tik būtų juos 
išlydėjusi. 

— Kas ten? — paklausė jis nuo krantinės grįžtantį vyrą. 

— Ten tie, kur iš mozūrų pabėgo... — metė tas. — Sako, puls 
mozūrai. Aš pats tai nežadu jų laukti. 

— Tie!.. —- Vanpė, kiek jam leido senyvas amžius, tekinas 
pasileido prie krantinės. Sūnūs nustebę jį nusivijo. 

— Palaukit! Ei, palaukit! - šaukė Vanpė ir mojavo rankom. 
Vienas iš valtyje sėdinčiųjų pakėlė galvą ir dar sparčiau ėmė 
kabinti vandenį irklais. — Palaukit! —- šaukė Vanpė. 

— Be reikalo šūkaujat, pirkly Vanpe, - įsiterpė augalotas 
vyras. — Jie negirdi. O jei ir girdėtų, nesustotų. Namo plau- 
kia. Ko jums iš jų reikia?.. 

— Aš... Patikrinti reikia! Jei jie meluoja... — Vanpė apsi- 
žvalgė, tarsi dar nesuvoktų, kur esąs. — Žmonės, mano sūnus 
pagrobtas! Irkluotojai nužudyti... Žmonės, šitaip negalima! 
Negalima! 

Visi sužiuro nustebę, o sūnūs, pagaliau pasiviję tėvą, tvir- 
tai paėmė už alkūnių. 

— Tėve, nereikia... Niekas čia mums nepadės... 

— Ko jis ten šūkauja? — suriko moteris su pilna pintine 
kiaušinių. - Mozūrai puola! Geriau bėgtum į mišką! 

— Teisingai, — pritarė kiti. — Į pilį nė pusė miesto nesu- 
tilps. Reikia bėgti! 

— Einam, tėve, — šnekino Vanpę Jogenvudas, o Vanpė, 
tarsi būtų pabudęs, pasitrynė akis. Jis jau apsisuko eiti, kai 
nuo upės kranto prie jo pribėgo jaunutis kilmingųjų luomui 
priklausantis vaikinas. 

— Jūs kažką sakėt apie nužudytus vyrus?.. — paklausė. 

Vanpė sustingo. 

— Mano irkluotojus. Bet iš kur žinot, kad nužudytus? 

— Mes aptikome apiplėštą valtį prie Nemuno. Juk apie tai 
kalbate, ar ne? Netoli Dubysos žiočių. 

— Aptikot... Ką reiškia — aptikot? — Vanpės balsas suvirpė- 
jo. Jis priėjo artyn ir griebė Uviui už rankoves. — Kur? Sakyk, 
kur? Ir ar buvo ten... jaunuolis? 

Uvis papurtė galvą. 

— Jauno ten nebuvo. Keturi lavonai, bet visi pagyvenę vy- 
rai. O kur? Sakiau gi — prie Dubysos žiočių. 

— Nebuvo!.. Dievui garbė!.. Dievui garbė! Kada matėt? 

— Užvakar. O užpuolė juos gal tą patį užvakarykštį rytą. 
Apdegusi valtis dar smilko. Baisus darbas! Bandėme sekti pė- 
domis, užtat sugaišom. 

Senis Vanpė gniaužė rankoje apsiausto skverną, stengda- 
masis suvaldyti jaudulį. Jis atsisuko į sūnus ir mostelėjo Uvio 
pusėn, tarsi sakydamas: „Štai, matote, yra žmonių ir šitame 
krašte!“ 

— O iš kur mums žinoti, kas pats toks? — dėbtelėjęs iš pa- 
dilbų, paklausė Vichemanas. 

— Jis pagonis. Matai, kad pagonis, — pridūrė Jogenvu- 
das. — Gal ir pats ranką pridėjo. 

— Žiūrėk, vilką turi! — sušuko Jorgas. — Toks gali bet ką 
padaryti! 

Vanpė dvejojo. Paprastai būdavo įtaresnis ir atsargesnis 
nei sūnūs, bet, pasirodo, netekties skausmas tą atsargumą 
buvo prislopinęs. 

— Teisingai, pagonis... — tarė jis tarsi sau, tarsi Uviui. — O 
iš kur mums žinoti, jaunasis riki, kad tiesą sakai? 

— Mano žodis. To užtenka. 

— Sūnus Alderas tikėjo pagonių žodžiu. Ir tie keturi, kurių 
lavonus sakei matęs. Ir ką tai jiems pelnė? 

— Jis pats, ko gero, padėjo nukirsdinti! - Jogenvudas, nors 
panašaus amžiaus, buvo žemesnis už Uvį. Jis buvo įniršęs, ko 
gero, labiausiai už visus. — Netikėk juo, tėve! 

— Mano žodis. Žemaičio žodis! — pakėlė balsą Uvis. Jis 
pats buvo pervargęs, todėl greit supyko. — To visiems pakan- 
ka! Aš — Žybarto sūnus! 

— Palik tuos prekijus! — dar labiau už draugą užsiplieskė 
Zervis. — Mes jiems padėti norim, o jiems tik jų kapšai rūpi! 

Vanpė kilstelėjo rankas: 

— Gal ir teisybę sakai, jaunuoli... Bet tokie laikai dabar... 
Ir mano sūnus Alderas... 

— Eikit po velnių! — įsiutęs šaukė Zervis. - Mus melagiais 
drįsta vadinti! Tegul prasmenga! 

Zervio žodžiai Vanpę nuramino. Jei tie pagonys rodo savo 
jausmus, tai jo pareiga — valdytis. Jis giliai atsiduso. 

— Atsiprašau, vyrai, — tarė. — Pranešei, ir ačiū už tai. Tai 
kiek, sakai, reikia už išpirką? 

— Kokią dar išpirką? Tegu prasmenga jis su visom išpir- 
kom! Einam, Uvi. Reikia Daubarą susirasti. 

— Nežinau, jau nieko nežinau... - sumurmėjo Vanpė, atsi- 
sukęs į sūnus. — Nežinau, kuo ir tikėti. Keliaujam! | 

— Reikėjo ant jų Vilkę užsiundyti! — nenurimo Zer- 
vis. — Bet ko ji ant to apdriskusio mozūro šoko?.. 

— Ne mozūras ten. Sakėsi, iš Mozūrijos pabėgęs... —- Uvis 
pakėlė galvą, bandydamas pamatyti nutolusią Nemunu val- 
tį. — Bet teisybę sako tas senis. Ir aš nežinau, kuo gali tikėti 
prie šitos didelės upės. 

rz. DIDŽIŪNO KIRKAUTO MEILĖ 


Didžiūnas Kirkautas troško pagyventi savo malonumui. Tą 
dieną pagaliau pasitaikė ir proga. O suteikė ją pats nelemtas 
Nemūra, kuris šiaip, atrodė, vanago akim sekė kiekvieną Gi- 
lijos žingsnelį ir derėjosi dėl dukros kaip užkietėjęs Visbiaus 
pirklys. 

— Minėjai, žente, kad pamedžiot neblogas laikas, — tarė jis 
lyg tarp kitko, kai Eibutas su įžūliu žemaičių milžinu paga- 
liau išsidangino. — Gal iš tikrųjų... 

Žentu Nemūra buvo pavadinęs jį anksčiau tik vieną kar- 
tą. Kai Kirkautas leido jam pasinaudoti savo pilaite Dubysos 
pelkynuose. 

— Geras metas. Ruošiausi prie Nemuno slenksčių, kur tu- 
riu žemių. Kurapkos dabar įmitusios. 

— Išties vasara baigiasi. Tai gal pavėžėk Giliją. Mes čia 
dėl karių Mindaugui ginčijamės, visokie perėjūnai pradėjo 
skverbtis, o jai nuobodu. Manau, atleisi, kad su jumis nevyk- 
siu, mat vieną svarbų reikalą prisiminiau. Iki rytojaus, kol 
grįšit, turėčiau ir sutvarkyti. 

Jei Nemūra ir atrodė pasimetęs, tai Kirkautas to nepaste- 
bėjo. Per daug jį sujaudino staiga atsivėrusi laimė visą die- 
ną praleisti su Gilija. Be to, tokiai progai jis buvo neblogai 

pasiruošęs: su medžiotojais pas Lopą susitarta, valtis su ir- 
kluotojais jau laukia. Taigi ilgai netrukus prieš Nemuno sro- 
vę, irkluojama dviejų porų irklininkų, jau slinko didelė valtis. 
Nuo kranto matėsi, kad pačiame priekyje, patogiai įsitaisę, 
sėdi dviese: orus, dabitiškai apsirengęs didžiūnas Kirkautas ir 
atsirėmusi į valties kraštą gražioji Gilija. 

Gilija žiūrėjo į krantą, stebėdama tolstančius Kauno na- 
melius. Vandeniu atplaukė įsismarkavusios mugės šurmulys, 
ir ją apėmė apmaudas, kad plaukia tolyn nuo viso to suju- 
dimo. O Kirkauto visai netraukė nei mugės dūzgesys, nei 
išsiskiriantys iš bendro triukšmo įkaušę balsai — jį viliojo ne- 
tikėtas malonus gyvenimo vingis. Irkluotojai, vienodai pasi- 
lenkdami, varė valtį prieš srovę. Tesimatė jų plačios, prakaitu 
sudrėkusios nugaros. Gera jausti tau pavaldžią irklų jėgą, ne- 
šančią tolyn su tokia nuostabia mergina! 

— Tau ten patiks... — prabilo staiga užkimusiu balsu. Gilija 
šyptelėjo, nenuleisdama akių nuo tolstančio miesto. Viena 
koja ji buvo atsirėmusi į valties dugne padėtą kailinį maišą. 
Sijonas nuslinko, apnuogindamas kulkšnį ir dailią kurpaitę. 

— Ten Nemunas tarsi verda! Ir krantai tarsi sodas... — ne- 
nuleisdamas akių nuo kurpaitės dėstė Kirkautas. - O žemės — 
mano. Medžiodavau tenai, kai dar Kauną valdė Sirputas ir 
nepriklausė nuo Mindaugo... Tiesa, tu tada dar buvai visai 
mažytė, — lyg atsiprašydamas pažvelgė į ją. 

Gilija nuleido akis. Pamačiusi apnuogintą kulkšnį, ne- 
skubėdama užklostė sijonu. Kirkautas nuraudo tarsi jaunas 
vaikinas. 

Jie išlipo dar nepriplaukę Nemuno slenksčių, saugoda- 
mi valtį nuo akmenų, sutrupinusių į šipulius ne vieną laivą. 

Tiktai pavasarį ir vėlyvą rudenį, kai Nemunas patvindavo, 
per rėvas prasibraudavo drąsiausi pirkliai. 

Medžiotojai jau laukė, ir jie užkopė į aukštą šlaitą. Gilija 
čia buvo pirmą kartą — gamtos grožis ją tiesiog užbūrė. Ne- 
munas spraudėsi tarp aukštų pušynais žaliuojančių skardžių. 
Nuo tų aukštumų daugelis keleivių gėrėjosi Nemunu, staigiai 
lėtėjančiu ir virstančiu plačia galinga upe. Vanduo jau buvo 
nusekęs, nes vasara pasitaikė sausa, ir seklumoje, Devyniomis 
salomis vadinamoje, iš vandens kyšojo didžiuliai grėsmingi 
akmenys. Nemunui nusekus, tik nepaprastas užsidegimas ir 
pasitikėjimas savimi skatindavo užsispyrėlius plaukti per Juo- 
džio ar Velnio pirtimi pavadintus slenksčius. Atsargesni juos 
aplenkdavo. Tačiau ne taip paprasta buvo smėlėta pakrante 
pervilkti pilnas krovinių valtis. Gilija dar nebuvo mačiusi to- 
kio vandens šėlsmo. 

Medžiotojai jau buvo surėmę jai iš karčių palapinę, ap- 
dengtą briedžių kailiais, kad po varginančios kelionės mer- 
gina galėtų ramiai išsimiegoti. Tačiau vakarą prasėdėjo kartu 
su jais, klausydama vyriškų šnekų prie rusenančio laužo. Tai 
buvo tarsi šventė, skirta jai vienai. Ypač įsiminė padavimą 
apie Botago slenkstį. 

Botago slenkstis kunkuliavęs kaip verdančio vandens 
katilas. Vanduo tiškęs iš dugno ir atsimušdavęs į uolas tarsi 
griaustinis. Šniokšdamas jis daužęs uolas, tačiau neįstengęs jų 
sutrupinti. Ir kaip įstengs, jei tai visai ne uola, o akmeniu vir- 
tusi mergelė, kuri praverkė akis, laukdama sugrįžtančio savo 
bernelio, išjojusio į mozūrų kraštą. 

— Kas buvo atvykęs šį rytą? — staiga paklausė Gilija Kir- 


kauto. 

— Nesvarbu, kas buvo atvykęs. Jo jau nėra. Neprašytas 
svečias. 

— O kaip jis atrodė, tas neprašytas svečias? Man jo balsas 
pasirodė pažįstamas. 

— Toks įžūlus perėjūnas! Tavo tėvo vyrai bandė nejįleisti, 
tai jis juos išguldė. Turbūt norėjo pasinaudoti mano svetin- 
gumu, mano dosnumu... Didelis kaip lokys. 

— Rikis dosnus, tai tiesa... - sumurmėjo Gilija, ir Kirkau- 
tas vėl nukaito, nes visas dovanas Gilija priimdavo atsainiai, 
tarsi jų nepastebėdama. 

Kirkautas stengėsi kiek įmanydamas, tačiau buvo vyresnis 
už jos tėvą, todėl Gilija, net žiūrėdama jo pusėn, sugebėdavo 
žvelgti pro šalį. Dosnumas buvo vienintelis būdas mergaitei 
įtikti, nors negalėtum tvirtinti, kad jis būtų paveikęs Gili- 
ją. Vienintelė paguoda, kad su Nemūra rado tinkamą šneką. 
Apipylė tėvą gausiomis dovanomis, kad tik gautų progą pa- 
būti arčiau jo dukros. Vos pirmą kartą pamatęs Giliją, Kir- 
kautas pamiršo ir mirusią žmoną, ir sūnus. Nesvarbu, kad 
mergina jaunutė, tinkanti jam vos ne į vaikaites. Didžiūnas 
tarsi apako. Viskas, išskyrus Giliją, pasidarė nesvarbu. Toks 
karštas jį buvo apėmęs jausmas. To visa apimančio troškimo 
jis ne tik nesugebėjo, bet ir nenorėjo slėpti. 

— Visa tai gali būti tavo... — tyliai tarė Kirkautas. 

— Mano Nemunas? — paklausė ji ir tarsi nusijuokė. 

Skardžio apačioje daužėsi ir putojo tarp akmenų vanduo. 
Vakaro prieblandoje virš rėvų kilo baltas rūkas. 

— Bet žemė čia mano, — rimtai tęsė Kirkautas. — Turiu ir 
kitų vietų, kur dar gražiau. 

— Ar ten prie Dubysos, kur tėvas norėjo? 


06 


Kirkautas kilstelėjo žilus antakius. Keista, kad Nemūra 
užsigeidė būtent Dubysos pelkėse statytos pilaitės ir už ją 
buvo pasiryžęs atiduoti Gilijos ranką. Tačiau Gilijai apie tai 
žinoti dar anksti. 

— Gražių vietų netrūksta ir prie Dubysos, — sutiko jis. 
— Ber ta pilaitė pelkėse statyta. 

— O kodėl pelkėse? 

— Ne aš stačiau. Mano senelis. Pasislėpt ir apsigint ji sta- 
tyta. O mes pasistatysim rūmus čia. Ant šito skardžio. Kaip 
tau patiks?.. 

Kilo jaunas mėnulis, ir Gilija nuščiuvusi žvelgė į jo platė- 
jantį pjautuvą. 

— Laikas miegoti, — tarė ji ir pakilo. 

Besivartydama ant minkštų kailių, kuriais buvo išklota 
palapinė, ir negalėdama užmigti, Gilija prisiminė tą pavasa- 
rio dieną, kai, žydint ievoms, ji sėdėjo po lazdynu ant eže- 
rokšnio kranto su galiūnu iš Žemaitijos ir žadėjo jam ateiti 
pjūmonies mėnesį, patekėjus jaunam mėnuliui. Kas žino, gal 
tas galiūnas ir buvo atjojęs iš savo Ventės, kaip buvo žadėjęs. 
Tokie tvirti vyrai paprastai laikosi žodžio. Užvakar net norėjo 
nubėgti prie ežerokšnio ir žvilgtelėti iš už krūmų, ar atjojo 
tas Daubaras, bet tėvas neleido. Jau ketvirtas mėnuo tėvas 
atkakliai ir nuosekliai tarsi rišo ją nematomais saitais su šituo 
seniu, kuris kas dieną keitė apdarus, žadėjo jai aukso kalnus 
ir net kurapkų medžioklę. Ne, kai jie rytoj grįš į Kauną, Gi- 
lija būtinai nepastebėta išsprūs iš Kirkauto dvaro ir nubėgs 
prie ežerokšnio! 

Su ta mintimi Gilija ir užmigo. 

Kai Kirkautas grįžo į savo dvarą, gandas apie mozūrų ant- 
puolį jau buvo išpūstas taip, kad jo virėja ir ūkvedys, vos per- 
žengus slenkstį, vienu balsu sušuko, jog ne tik mozūrų, bet ir 
jotvingių tūkstantinės kariuomenės traukia į Kauną. Laivais 
ir sausuma jos slinko miesto link ir visi, kas nesitikėjo patekti 
už saugių pilies sienų, jau krovėsi mantą. 

Ši žinia pribloškė Kirkautą. 

Iš pradžių jis supyko ant savęs: kam susigundė statyti rū- 
mus tokioje į akį krintančioje vietoje. Savaime suprantama, 
jį patį su tarnais priglaus pilyje. O pilies mozūrai paimti neį- 
stengs. Net jei ir stengtųsi, tai užtruktų, ir jei ne Mindaugas, 
tai aplinkinių žemių valdovai suspės surinkti pagalbą. Patir- 
ties karo reikaluose Kirkautas turėjo nemažai, tad suprato, 
kad tokiu metų laiku puolama tik dėl grobio. Jei užpulsi su 
didesne kariauna, gynėjai subėgs į pilis, ir kraštą galėsi nioko- 
ti beveik netrukdomas. Žiemkenčiai nupjauti, taigi prisiplėš, 
kiek pavelka, ir sudegins, kas liks. Beveik neįtikėtina, kad jo 
rūmai išliktų. 

Gaila buvo rūmų... Tačiau, dar nespėjus jų apgailėti, į gal- 
vą šovė antra mintis. Ne tik šovė į galvą, bet ir užliejo šilta 
banga krūtinę. Šis puolimas buvo ne tik nelaimė, bet ir dievo 
suteikta proga! Nes nuo puolimo reikėjo ne tik gelbėtis, bet 
ir gelbėti! 

Reikėjo gelbėti jaunąją Giliją, ir kuo skubiausiai! 

Nemūra dar nebuvo grįžęs, o, anot virėjos, mozūrai jau 
artėjo prie Kauno priemiesčių. Vadinasi, neliko laiko ieškoti 
Nemūros. Taigi ši nelaimė siūlė jam svaiginančią galimybę. 
Paties likimo atneštą progą: Gilija dabar nuo jo nepabėgs. Jis 

liepė brangesnius daiktus sukrauti ant nešulinių arklių, įsakė 
surinkti geriausius skalikus ir netrukus jau buvo pasiruošęs 
iškeliauti į pilį Dubysos pelkėse. Skubėjo, nes, žinodamas, 
kad kariuomenė taip greitai nejuda, ne tiek bijojo, jog už- 
klups mozūrai, kiek nenorėjo, kad suspėtų grįžti tą svarbų 
reikalą sutvarkęs Nemūra. Tas, ko gero, pasiūlys prieglobsčio 
ieškoti pilyje. 

Tiesa, Gilija iš pradžių nustebo ir net ėmė prieštarauti, 
tačiau sutiko, kai virėja aiškiai nupasakojo, ką padarytų mo- 
zūrų kariai, jei ją užkluptų. 

— Negali būti... Negali būti! — apstulbo Nemūra, radęs 
tuščią dvarą. — Susikrovė mantą ir išvyko? Su mano dukra? 

Senoji virėja patvirtino, kad būtent taip. Pavojus čia pat, 
reikia gelbėtis, kas kaip išmano. Ji pati bėgtų, tačiau amžius 
ne tas, dievai ją užstos. 

— Tai sakai, pametė galvą ir movė pas Vilikailą! 

— Ne, — papurtė žilą galvą virėja. — Garbusis Kirkautas 
pasakė, kad Kauno pilyje ir taip tiršta, Gilijai ten ne vieta. 
Sako, jis turįs saugesnį prieglobstį. Ten ir išvyko. 

— Saugesnį? — nesusigaudė Nemūra. — Kokį saugesnį?.. 

— Pilis prie Dubysos, — pašnibždom tarė virėja. — Man 
liepė niekam nesakyti. Bet kaip nepasakysi tėvui! 

Nemūra sumirksėjo. Atrodė, kad jis prarado žadą. 

— Tegu rikis taip nesisieloja, — vis dar pašnibždom ramino 
jį virėja. — Suspės į tą pilį ir nieko jiems neatsitiks. Su turtu, 
medžiotojais ir skalikais išvyko. 

— Tas prakeiktas galvijas! — sušvokštė Nemūra. Jis kone 
žiopčiojo, gaudydamas orą. — Tas neraliuotas... 

— Jis garbingas didžiūnas! — atkirto virėja. Tiesą sakant, 
Nemūros ji niekada nemėgo, manydama, kad šis nepakanka- 
mai kilmingos giminės. — O Gilija gerose rankose. 

— Jis garbingas mulkis! Štai kas... Jis galvą praradęs pus- 
protis! - Nemūra pagaliau susitvardė. — Ką gi, nieko nepada- 
rysi. Žinoma, ir geriausius žirgus pasiėmė. 

— Taigi. Ne tik geriausius. Visus pasiėmė. Negi mozūrams 
paliks? 

Ir tada virėja įsitikino, jog Nemūra išties nepakankamai 
kilmingos giminės. Kaip kitaip paaiškinsi, kad tai išgirdęs, jis 
sukikeno, tvojo sau per kaktą plaštaka ir keistai nusikvatojo. 
Po to jis ir su juo atjoję ožkenomis apsitaisę tarnai nedelsda- 


mi šoko ant žirgų. 


Viena kitą lenkdamos Nemunu skubėjo valtys, prikrautos 
paskubomis sumestos mantos. Atsargūs kauniečiai ir visi, kas 
turėjo ką prarasti, traukėsi nuo gresiančio pavojaus. Kirkau- 
tas jojo pakrante dešimties arklių vilkstinės priekyje. Šalia 
jo ant romios šėmos kumelės sėdėjo Gilija, iš paskos du ar- 
klininkai su nešuliniais arkliais, o paskutiniai —- medžiotojai 
su pririštais ant pasaitėlių amsinčiais skalikais. Prieš Nevėžio 
žiotis jie nuo Nemuno pakrantės patraukė siauresniu taku į 
šiaurę. 

— Ar toli ta pilis? — sunerimo Gilija. Ji užaugo prie Ne- 
muno ir, kol matė plačią upę, nejautė, kad palieka gimtinę. 

Pasukus šiaurėn, takas vingiavo tarp kalvų ir, prajojusi pir- 
mąją, net pasistiebusi balne ji nebegalėjo matyti Nemuno 
krantų. 

— Dar geras galas kelio. Persikelsim brasta per Nevėžį už 
kelių varstų, o tada suksim į vakarus, — aiškino Kirkautas. 

— O tėvas žino kelią? — tėvo Gilija nebuvo pasiilgusi, ta- 
čiau dabar, tolstant nuo namų, jai darėsi nejauku. Ar gali 
žinoti, kas šaus į galvą tam keistam seniui? 

— Žino, žino... Ten jau rasim keletą jo vyrų! — Kirkautas 
kinkavo balne, vis dirsčiodamas į šalia jojančią Giliją. Diena 
pasitaikė karšta, Gilijos lūpos degė raudoniu. Balta megzta 
kelioninė kepuraitė taip jai tiko, kad Kirkautas negalėjo at- 
plėšti akių ir nusigręžti. O kodėl jis turėtų nusigręžti? 

Dar pusdienis, ir Gilija atjos į jo senelio pastatytą, pelkėse 
nuo viso pasaulio paslėptą pilaitę. Užsivers aukšti vartai ir ji 
pagaliau priklausys tik jam, rikiui Kirkautui. Išvykti iš ten 
Gilija galės jau tik kaip jo žmona. 

12. KUR ATVEDĖ VILKĖ 


— Tėvas taip sakė! — tvirtai tarė Uvis, žvelgdamas broliui į 
akis. 'Tas lyg ir atlaikė žvilgsnį, tačiau akis nuleido pirmas. 

— Ugi negaliu... - sumurmėjo jis. — Supranti, negaliu pa- 
likti! 

— Nesuprantu. 

Ir tai buvo teisybė. Nors Uvis ir stengėsi, tačiau brolio 
suprasti nepajėgė. Gal pirmą kartą gyvenime tarp jų atsivėrė 
šitoks nesupratimo plyšys. Daubaras ne tik prieštaravo tėvo 
žodžiui. Tai dar būtų galima suprasti, tačiau kad jis atsisakytų 
tapti joties vadu ir nenorėtų prisidėti prie paties Erdvilo ren- 
giamo žygio... Tai netilpo Uviui galvoje. Baugu buvo apie tai 
net pagalvoti. Nes jei atsisako Daubaras... 

— Tu vesk jotį, Uvi, - pasiūlė Daubaras. - Man reikia būti 
čia. Atjoja mozūrai. Ir kol ji pavojuje... 

— Galvok, ką sakai, Daubarai! Net jei ir norėčiau, aš per 
jaunas. Suaugusiems vyrams vadovauti reikia, negi nesu- 
pranti! 

Daubaras palingavo galvą. Uviui tik šį rudenį sukaks aš- 
tuoniolika, o tikras vyro amžius Žemaitijoje buvo dvidešimt 


dveji. Tiek šį pavasarį sukako Daubarui. 

— O dėl mozūrų... Jei tikrai puola, tai ko Mindaugas susi- 
ruošė į Tverę? Jis užėmė šitą pilį ir visą kraštą. Jei čia jo valdos 
dabar, tai ar ne jam saugoti? Kada Mindaugas žemaičiams 
padėjo? Kada? 

— Aš ne dėl Mindaugo. Visai ne. 

— O dėl Vilikailos — tuo labiau. Mindaugas jį čia paso- 
dino, bet dabar bala žino, kur jis suka. Pats girdėjai, ką apie 
plėšikus sakė... 

Daubaras girdėjo. Vilikailą jie sutiko pilies kieme beti- 
krinantį sutvirtinimus, laiko rimtam pokalbiui trūko. Uvis 
skubėdamas išdėstė, ką patyrė ir sumąstė, o Vilikaila nekan- 
traudamas klausėsi. „Kas žino, gal ten vis tiek buvo nadru- 
viai... — pertraukė jis Uvį, dar šiam nepabaigus. — Tie pirkliai 
man graudžiom ašarom apie plėšikus vaitoja, bet kai reikia 
duoklę kariuomenei mokėti, kur jie? O dabar patys matot — 
mozūrai! Negaliu vyrų išleisti nė vienai dienai...“ 

— Vilikaila tepasikaria! — pridėjo Daubaras. — Ir visą Kau- 
ną su visais pirkliais mozūrai teišsiveža. Ne tai man rūpi. 

— "Tai vis ta... - Uvis norėjo pridurti „tas sijonas“ ar dar ką 
nors, tačiau laiku prikando liežuvį. - O ką man sakyti tėvui? 
Mums laikas joti, Daubarai. 

— Sakyk... Sakyk, kad nelauktų. Parjosiu, niekur neding- 
siu, bet pirma ji turi būti saugi. Čia vienas toks senas di- 
džiūnas ją įsižiūrėjęs. Kažkur veža, bet negi apsaugos. Ką tik 
buvau sutikęs Eibutą iš Trakų, sakė, kad matė juos, persike- 
liančius per Nerį. Negaliu jos palikti, turiu vytis vilkstinę! 

— Negali... — Uvis atsiduso. Jo brolis dar niekad gyvenime 
nėra tiek daug kalbėjęs. — Tai koks jos vardas? 

— Gilija... - sumurmėjo Daubaras. Uviui dar neteko gir- 
dėti, kad tas didžiulis jo brolis taip švelniai ištartų kokį nors 
žodį. 

Persikėlę per Nevėžį, raiteliai nebegalėjo joti Nemuno pa- 
krante. Plačiame slėnyje daugelyje vietų tvino šaltiniai, visur 
telkšojo pelkaitės. Daiktais takas buvo toks išmaknotas, jog 
teko brautis pro nendrių sąžalynus. Žirgai klampojo pažliu- 
gusiu grioviu, kanopos slydo, klimpdamos sutrešusių lapų 
košėje. 

— Geriau būtume joję aukštuma, kaip atjodami, — niurz- 
gėjo Zervis. - Jau būtume prie Dubysos! 

— Suspėsim. Vis tiek be Daubaro grįžtam... — Uvis nusi- 
šluostė prakaitą ir pažvelgė į upę. Ja plaukė tik viena valtis, 
ir ta suko prie kranto. Abipus Nemuno nestigo gūdžių girių. 
Iš miesto besitraukiantys kauniečiai čia buvo įsirengę laikiną 
prieglobstį. — Man rūpi tie mozūrai... 

— Kad sakei, jie ne mozūrai. 

— Teisingai. Abejoju, ar jie ir belaisviai. Ko Vilkė taip šoko 
ant to spuoguotojo? 

Zervis tylėjo. Uvis jau kelintą kartą klausė vis to paties, o 
Zervis nežinojo, ką atsakyti. Jei Vilkė ką daro, tai būna tam 
priežastis. 

— Nežinau, nežinau ir dar kartą nežinau! — pagaliau atsakė 
Zervis. —- Manai, sužinosim, maknodami per šitas balas? 

— Mar aš galvoju, jeigu jie meluoja, tai ir viskas gali būti 


melas. Jie sakė, kad keliauja iki pačių Nemuno žiočių... 

— Oho. Dvi dienos kelio! Negi tu dabar užsispirsi kaip tas 
tavo griaumedis brolis? Neturim laiko aiškintis. Nepamiršk, 
mums reikia į Ventę! 

— Į Rusnę tai tikrai nekeliausim. Bet tu paklausyk, jeigu 
jie melavo, tai greičiausiai per visą pilvą. Tada jie ir ne belais- 
viai, ir ne iš Mozūrijos, ir ne iki žiočių plaukia... 

— O kur? 

— Būtent — kur. Gal visai netoli. O jei taip, tai gal bus 
pakrantėje paslėpę savo valtį. 

Zervis nušoko nuo bėrosios, nes ta abiem priekinėm ko- 
jom įklimpo į liulantį smėlį. Stovėjo nuleidusi galvą ir piktai 
šnarpštė. 

— Nuo, nuo! Šok! — bėroji pritūpė, atsispyrė užpakalinėm 
kojom. Baltas dumblas tiško į šonus, kol ji pagaliau išsika- 
panojo. 

— Ramiau, ramiau... — paglostė dumblėtus žirgo šonus 
Zervis. — Ar valtį rasim, dar neaišku, — burbėjo jis. - O kad 
patys nusimaknosim, tai esu tikras. 

Valtį jie surado. Iš tikrųjų, žinoma, ją surado Vilkė. 

Likus trims varstams iki Dubysos, Uvis su Zerviu turėjo 
toliau joti aukštuma. Nemuno slėnis iki pat skardžio buvo 
taip užpelkėjęs, kad žirgai pavojingai klimpo. Apačioje liko 
viena Vilkė. Vaikinai jojo aukštumėle, kol pragraužtoje skar- 
džio raguvėlėje išgirdo linksmą upelio almėjimą. 

— Va, upeliūkštis prakerta švendres iki pat Nemuno, — 


tarė Uvis. — Gal ten? 

— Et!.. — numojo ranka Zervis. — Per siauras. Valtis su 
irklais tikrai neišsitektų. Vargu ar kas čia su valtimi prasi- 
stumtų. 

— Turbūt, — pats nesitikėdamas rasti valtį, pritarė Uvis. — 
Jau nedaug kelio liko iki posūkio į šiaurę. 

Pervedęs žirgą per upelį, jis ruošėsi vėl šokti balnan, kai iš 
švendrių staiga išbėgo Vilkė. Atsitūpė ant tako ir suurzgusi 
kryptelėjo galvą į Nemuno pusę. Uvis tuoj pat padavė pavadį 
Zerviui ir nusekė paskui Vilkę, vėl neriančią į švendres. 

Klampoti buvo nelengva, bet vertėjo pasikankinti. Pačia- 
me švendryne, ten, kur upeliukas platėjo įsiliedamas į Nemu- 
ną, prie karklo buvo pririšta valtis. Būtent ta, kuria išplaukė 
anie du mozūrų belaisviai. 

— Va, žiūrėk, ką Vilkė rado! — rodė Uvis Zerviui audeklo 
skiautę, kai grįžo prie žirgų. — Tai tas rankovės galas, kurį 
nuplėšė Vilkė. Jis čia išlipo. Ir dabar suprantu, ko ant jo šoko 
Vilkė. Jie ne tik melagiai, bet ir žudikai. Ir būtent tie žudikai! 
Aišku? 

— Tie?.. — nesusigaudė Zervis. 

— Tie, kur prie Dubysos žiočių užpuolė pirklio valtį. Mes 
davėm vieno jų galvos raištį Vilkei pauostyti. Tą kvapą ji tu- 
rėjo sekti ir sekė. Ne tik sekė, bet rado! Tik kad man trūko 
proto suprasti! 

— Vadinasi, tas mozūras yra vienas iš plėšikų? 

— Taigi. | 

Zervis pagarbiai pažvelgė į tupinčią ant tako Vilkę. 

— Jei taip, — tarė jis, — tai pasakyk jai, kad labai atsiprašau. 

Uvis pritūpė prie Vilkės ir pakasė jai paausius. 

— Tas paikas žiemgalis atsiprašo tavęs, Vilke. 

— Ne paikas, bet atsiprašo. O tu turėtum atsiprašyt la- 
biausiai. Kas ją tempė nuo galvažudžio, kai Vilkė jau buvo 
sugavusi? Kas? 

— Tiesa. Paikas žemaitis atsiprašo labiausiai, Vilke! — jis 
pabučiavo jai snukį, ir Vilkė šiurkščiu liežuviu lyžtelėjo šei- 
mininkui veidą. Išsižiojo, tarsi žiovauti norėdama, ir suurzgė. 
Uvis atsistojo. 

— Ką ji sakė? — paklausė Zervis. 

— Sakė, kad kas buvo — pražuvo. Dabar ji mums dar kartą 
parodys, kur tie žudikai nukako. Tačiau prašo, kad šį kartą 
jos neapviltumėm! 

— Pasistengsim. 

— Ieškok, — tyliai tarė Uvis. 

Vilkė pakilusi keliskart trumpai įkvėpė oro, pabėgėjo į 
priekį ir pašlaitėje ryžtingai pasuko į šiaurę. Įdėmiai apžiū- 
rėjus žolę, galima buvo atspėti, kad prieš kurį laiką čia eita 
žmonių. 

Vilkės vedami, Uvis ir Zervis brovėsi pamiškėm į šiaurę 
kokius šešis varstus. Paskui takas pasuko kairėn, į vakaruose 
plytinčią pelkėtą žemumą. Takas tarsi paplatėjo, atrodė, kad 
čia dažniau eita ir net jota. Sausesnėse vietose augo vėjų ap- 
laužytos eglės, lomose vešėjo alksnių ir kadagių brūzgynai. 
"Takas vis kirsdavo tą patį vingiais susisukusį upelį. Reikėjo 
stropiai laikytis tako, tačiau, pasikliovę Vilkės akylumu, jie 
per daug nesidairė. 

Užtat ir nustebo. 

Prieš juos lėta ristele bėgusi Vilkė staiga sustojo lyg įbesta 
ir atsisuko, tarsi klausdama, ką daryti toliau. 

— Ar yra kas? — tyliai paklausė Uvis ir išgirdo, kaip šalia 
jo aiktelėjo Zervis. Uvis pakėlė galvą ir vos neaiktelėjo pats. 
Už neaukštų krūmų, gal per kokį šimtą žingsnių, tiesiai prieš 
juos stūksojo pilaitė. Nei dirbamas laukas, nei pastatas, nei 
koks aiškiau matomas kelias nerodė, kad šitoje pelkėje galė- 
tum rasti žmonių buveinę. Atrodė, tarsi ji būtų pačios pelkės 
dalis. Tamsių, apsamanojusių rąstų bokštas kilo beveik iki 
pušų viršūnių. Jei bokšto viršuje budėjo akylas sargybinis, jis 
juos jau pastebėjo. 

Vaikinai tučtuojau nušoko nuo žirgų ir nuvedė juos at- 
gal į tankmę. Pririšę atsargiai prasibrovė pro paskutinius pilį 
supančius krūmus. Pilis buvo statyta seniai. Tai liudijo ir pa- 
juodavę rąstai, ir statymo būdas. Pilį juosiančią aukštą sieną 
atstojo tiesiai į pelkės dumblą statmenai suvaryti ąžuoliniai 
rąstai. Dabar jie jau buvo apsamanoję ir atrodė, kad dygsta iš 
pačios pelkės. Bokštas buvo tik vienas, o bokšteliai prie vartų 
tik truputėlį aukštesni už pačią sieną. Aplink pilaitę teliuška- 
vo pelkės vanduo ir siūbavo švendrės. 

— Ten kūlgrinda... - sušnibždėjo Uvis ir mostelėjo į pelkės 
ruožą prieš pat vartus. Pelkės paviršiuje netoli vartų plūdu- 
riavo arklių kanopų nulaužti švendrių stiebai. Buvo galima 
nuspėti, kur kūlgrinda siekė miško pakraštį. 

— Na, ir lindynė... — sumurmėjo Zervis. — Tik atsargiai. 
Yra ir sargybinis! 

Bokšto viršuje saulėje blykstelėjo ieties antgalis. Paties 
sargybinio iš jų slėptuvės nesimatė, tačiau, gerai įsižiūrėjęs, 


galėjai pastebėti, kaip pajudėdavo jo ietis. Atrodė, kad jis 

neskubėdamas vaikščiojo nuo vienos bokšto pusės iki kitos. 
Gerai, kad jų nepamatė! 

Uvis patapšnojo draugui per petį, ir jie nuslinko atgal į 
tankmę. 

— Štai Vilkė ir atvedė, — tyliai tarė Zervis. — O ką dabar 
pasakys jos gudrusis šeimininkas? Pulsim pilį? 

Uvis, vis dar neatsipeikėdamas iš nuostabos, palingavo 
galvą. 

— Šito tai tikrai nesitikėjau. Tikra galvažudžių lindynė! 

Jie sausais pakraščiais apėjo aplink visą pelkę, atidžiai 
ieškodami, kur galėtų būti silpnosios pilaitės vietos. Deja, 
nors pilaitė buvo ir sena, bet pastatyta sumaniai, parinkus 
arba greičiausiai supylus salelę pačioje pelkėje. Pilies sienos 
kilo sulig tos salelės krantais, taigi sausos žemės iki pat sie- 
nų nebuvo nė kojai pastatyti. Pilis stovėjo pelkėje, o ta buvo 
gana gili. Tik šiaurės rytų pusėje, kur žėlė tankūs švendry- 
nai, dumblas siekė iki juosmens. Turbūt dėl to šitoje pusėje ir 
buvo suręstas aukštasis bokštas. 

— Kiek vyrų reikėtų? — paklausė Zervis, kai jie grįžo prie 
žirgų. Klausė ne be reikalo, nes Uvis nemažai laiko praleido 
vokiečių nelaisvėje ir pats matė Mežuotnės tvirtovės apgulimą. 

— Žiūrint, kiek ten įgulos. Bet, manau, už vieną viduje 
reikėtų bent penkių puolančių. 

Vilkė ramiai šniukštinėjo po krūmus, kai pasigirdo lanko 
templės dūgztelėjimas. Uvis akimirksniu krito ant žemės ir 
siekė kalavijo. Zervis nustebęs atsisuko. Už kokio žingsnio 

augančio beržo kamiene dar virpėjo giliai įsmigusi strėlė. Jis 
irgi griuvo ant žemės: 

— Vilkė! —- sušnibždėjo Uvis. —- Kur? Kur Vilkė? 

Vilkė atsisuko į juos ir pritūpusi ramiai lekavo. Tada vėl 
sudūzgė lankas, ir strėlė įsmigo šalia pirmosios. Aišku, šaudė 
ne į juos, o į beržą. Tik dabar Uvis suvokė, kas šaudo. 

— Prasmegsiu, jei čia ne mūsų griaumedis! — tarė jis atsi- 
stodamas. — Ei, kur tu? 

— Ugi čia. O tu nešūkauk, broleli. Yra sargybinis bokšte. — 
Daubaras išėjo iš krūmų ir, priėjęs prie beržo, išsitraukė strėles. 
— Žirgus sau taip ir paliekat. Galėjau nujoti, o judu paklot. 

— Reikėjo pilį apžvelgti. Nesipuikuok. Jei Vilkė tavęs ne- 
pažintų, nebūtum mūsų užklupęs. Bet kaip tu čia?.. 

— Aš čia, nes sekiau tai, kas man rūpi. O jūs kaip? 

Uvis, Zervio padedamas, pasakojo, o Daubaras apsiblau- 
sęs klausėsi. Kai jie baigė, jis papurtė galvą. 

— Negaliu patikėti... — tarė jis. - Negaliu. Nes ji čia. 

Dabar buvo Daubaro eilė pasakoti, ir jis neskubėdamas 
išdėstė, kaip pasivijo Kirkauto vilkstinę ir sekė nuo Kauno iki 
pat pilaitės. Papasakojo, jog iš pradžių tie, kur buvo viduje, 
lyg ir nenorėjo Kirkauto įsileisti. 

— Kiek jų? 

— Kirkautas atkeliavo su penkiais vyrais, trim medžioto- 
jais ir Nemūros dukra. Bet be Nemūros. O kai atidarė vartus, 
tai subėgo jų visa kupeta. Suskaičiavau bent dešimt. 

— Kas tas Nemūra? — paklausė Zervis. 

— Rikis. Kai jūs su Vilke prie tariamųjų mozūrų belaisvių 
priėjot, jis ten buvo. Pala, pala!.. O gal ir jūsų teisybė. Gal ir 
tikrai jie yra tie plėšikai. Bet jeigu taip, tai Nemūra... 

Jis nepabaigė, nes Vilkė, iki šiol ramiai tupėjusi, sukarpė 
ausim ir atsisuko į pilies pusę. Netrukus ir jie išgirdo tolimą 
kanopų dunksėjimą. Nuslinko iki miško pakraščio, iš kurio 
matė pilaitės vartus ir kūlgrindą. Pasirodė keturi raiteliai. 
Trys iš jų apsitaisę ožkenomis. Jie turbūt gerai žinojo kelią, 
nes nedvejodami įjojo į pelkę. Sutiško vanduo, bet arkliai te- 
nugrimzdo iki kelių. Dar jiems nenujojus kūlgrinda iki galo, 
jau vėrėsi vartai. 

— Tas priekyje —- Nemūra... — sušnibždėjo Daubaras. 

13. PILIS PELKĖSE 


Gilijai kelionė tęsėsi tarsi ilgas, varginantis, stingdantis kūną 
ir sielą sapnas, kai nori pabusti ir niekaip negali. Persikėlę 
per Nevėžį, jie visą dieną jojo beveik nesustodami. Nutirpo 
rankos, maudė strėnas ir, nors ji ne kartą maldavo sustoti, 
Kirkautas, šiaip viską pasiruošęs dėl jos padaryti, tik purtyda- 
vo galvą: „Negalima, nesaugu. Kai pasieksime pilį tada...“ Jis 
nedrįso jai pasakyti, jog iš tiesų skubėti reikia tik dėl to, kad 
pasiektų pilį anksčiau už Nemūrą. Prijojo pilį jau pavakare, 
Gilija buvo per daug alkana ir pervargusi, kad atkreiptų į ką 
nors dėmesį. Pastebėjo tik tai, kad aplink pilį telkšojo pel- 
kės. Arkliai, taškydami vandenį, perjojo kūlgrinda, atsivėrė 
pajuodę mediniai vartai ir ji įjojo į nedidelį kiemą, apžėlusį 
dilgėlėmis ir kiečiais. Gilija troško tik vieno — kuo greičiau 
atsigulti. Tad dabar ilsėjosi plačiame guolyje, iki smakro už- 
siklojusi minkštais kailiais, nuo kurių dvelkė drėgmė. Buvo 
ramu, smagiai spragsėjo dervinga skala, įstatyta į žibinčių, 
nudegę angliukai šnypšdami krito į ant grindų pastatytą mo- 
linį dubenį su vandeniu. 

Gilija pasirąžė, išsitiesė, skaudantys sąnariai lyg ir atsiga- 
vo, tačiau miegas neėmė. Apsidairė, bandydama susivokti, 
kur atsidūrusi. Prie sienos stovėjo narvas sakalui ar vanagui, 

šalia pūpsojo stirta kailių, palubėje buvo sukabinti tošiniai 
krepšiai, pilni išblukusių džiovintų žolynų. Kvapas, kurį tu- 
rėjo skleisti gydomosios žolelės, seniai išsivadėjo, lapelius ir 
žiedus aptraukė pelėsiai. 

Pamažu tirpo nuovargis. Gilija atsipalaidavusi trumpam 
paniro į lengvą snaudulį. Pavargusios akys užsimerkė, bet 
vaizdai vis dar skverbėsi į sąmonę. 

Tankios paupio švendrės, ištryptos žirgų kanopų, suplak- 
tos su purvais į dumbliną tyrę. Be perstojo kinkuojanti kan- 
trios šėmos kumelės galva ir vidury pelkių tarsi iškeltas kumš- 
tis styrantis pilies bokštas. Ne tokią pilį Gilija įsivaizdavo. 
Šioji buvo panaši į apleistą ir apgriuvusią tvirtovę. Virš aukš- 
tų pajuodavusių ąžuolinių sienų stūksojo storų eglinių rąstų 
bokštai. Viršutiniai rąstai apsamanoję, daiktais net sutręšę. 
Kur ne kur bolavo nauji, tik pabrėždami nykstantį statinį. 
Viduje — dar liūdniau. Kieme baisi netvarka, keli sargybi- 
niai niūriais veidais juos pasitiko taip, tarsi čia jų, o ne rikio 
Kirkauto pilis. Kad tai jos tėvo vyrai, ji suprato, nes du iš jų 
buvo mačiusi Kaune. Keli buvo su ožkenų apsiaustais. Tokius 
apsiaustus savo vyrams prieš metus Nemūra buvo užsakęs pas 
Lopą. Dabar kailiai jau spėjo nušiurti ir apskresti dumblu. 

Gilija lėtai atsisėdo guolyje. Kol ji snūduriavo, medžio- 
tojai, matyt, jau apdorojo atsivežtą žvėrieną, nes kepamos 
mėsos kvapas permušė suplėkusį žolynų dvoką. Jauni greitai 
pamiršta nuovargį — vos atsigavusi, Gilija pajuto, kad per die- 
ną išalko. Atsistojo ir dulkina asla nuėjo prie durų. Pilaitėje 
buvo tik trys patalpos. Miegui skirtas kambarys, kuriame ji 
buvo įsikūrusi, didesnis kambarys su skobniu per vidurį ir 
suolais prie sienų, o už jo — didelė virtuvė su židiniu. Tenai 

prie ugnies buvo susirinkę vyrai su ožkenų apsiaustais ir Kir- 
kauto medžiotojai. Gilija pro pravertas duris pamatė, kad 
per rankas keliauja liepinis kaušas su midumi. Kai jie įjojo į 
pilį, jos tėvo žmonės Kirkautą pasitiko atšiauriai, tad jis tur- 
būt atmušė midaus statinaitę iš atsivežtų atsargų, norėdamas 
juos palenkti į savo pusę. Pagal šūkavimus galėjai spręsti, kad 
per rankas keliavo ne pirmas kaušas. Apgirtusių vyrų Gilijai 
tekdavo matyti ir tėvo namuose, todėl žinojo, kad geriausia 
nesipainioti jiems po kojų. Nutaikiusi progą, tyliai išslinko 
laukan. Norėjo pasidairyti po pilį ir patikrinti, ar pašerta šė- 
moji kumelė, kuri ją taip kantriai nešė. Per ilgą kelionę buvo 
su ja susidraugavusi. 

Šėmajai iš tiesų pašaro netrūko, tačiau Gilija priėjo prie 
greta sukrauto šieno ir išpešė kuokštą. Reikėjo kuo nors tai 
kantriai kumelei atsilyginti, bent parodyti dėmesį. Šėmoji 
noriai rupšnojo atkištą šieno kuokštą ir patenkinta suprunkš- 
tė, kai Gilija pakasė jai paausius. Tvarte tarp ėdžių ir pririštų 
žirgų Gilija jautėsi kur kas geriau negu tuose pelėsiais tren- 
kiančiuose kambariuose. Ir arklininkai, ir medžiotojai, ir net 
tie gana baisiai atrodantys jos tėvo sargybiniai dabar grūdosi 
prie atkimštos statinės. Buvo gera proga pasižvalgyti po pilį, 
kurią visą kelią išsijuosęs gyrė rikis Kirkautas. Tačiau toliau 
nueiti taip ir neteko. Ji jau buvo bežengianti į klėtį, kai aiškiai 
išgirdo balsą, tariantį jos vardą. 

— Gilija... — tyliai, bet aiškiai suskambo jos vardas. 

Ji sustingo ir apsižvalgė. Kairėje, rausdamiesi minkštais 
snukiais šieno pilnose ėdžiose, šnarpštė žirgai. Dešinėje te- 
buvo aukšta šieno siena ir keli kregždžių lizdai po šelmeniu. 
Jokio žmogaus nesimatė. 

— Gilija! — vėl netoli suskambo balsas. Mergina krūptelėjo 
ir pasiruošė bėgti. 

— Gilija... Aš čia... 

Šį kartą ji suvokė, iš kur sklido balsas. Tarp arklidės ir klė- 
ties buvo nedidelė kamara su žemom, skląsčiu užstumiamom 
durelėm. Gal ten miegodavo vergas ar buvo sukrauti kokie 
padargai, tačiau, be abejonės, balsas sklido būtent iš ten. 

— Kas ten? Pasirodyk, kas toks, — Gilija jau traukėsi ata- 
tupsta prie durų į kiemą. 

— Aš negaliu... Prašau, atidaryk duris... Prašau, Gilija, 
maldauju, nepalik manęs. 

Reikėjo bėgti. Pati Gilija nustebo, kokia ranka ją suturėjo. 
Gal tai, kad balsas, nors vyriškas, tačiau buvo švelnus ir žo- 
džius tarė kažkaip minkštai. Tarsi kalbėtų ne lietuvis. 

— Kas čia kalba? Pasakyk pirma, — jau stovėdama tarpdu- 
ryje pareikalavo Gilija. 

— Alderas. Pirklio Vanpės sūnus. Skraistę tau pardaviau. 
Geltoną skraistę. Matydavau, vis nešioji. 

— Geltoną su siuvinėjimais. Mano mėgstamiausią! — Gili- 
ja prisiminė ne tik skraistę, bet ir šviesius jauno pirklio plau- 
kus, pilkas rimtas akis ir švarius tvarkingus drabužius. 

— Ir kainą perpus nuleidau. Prašau, maldauju, atšauk du- 
ris! 

Nebuvo laiko svarstyti, kaip ir kodėl čia, girių glūdumo- 
je, tarp pelkių pasislėpusios pilaitės arklidėse atsidūrė pirklio 
Vanpės sūnus. Dabar Gilija atsiminė, kaip jaunuolis, taip pa- 
slaugiai jai išrinkęs skraistę, tyliai prasitarė, kad parduos ją už 
pusantro skatiko, nors tėvas ir nori, kad tokios iš toli vežtos 
skraistės būtų parduodamos už tris. Ji nedvejodama pribėgo 

prie kamaros durų ir, įrėmusi kelį, kad paspaustų skląstį, jį 
atstūmė. 

Durelės girgždėdamos prasivėrė, ir Gilija aiktelėjo. 

— Tik nebijok! — nuramino į durų staktą atsirėmęs jau- 
nuolis. — Žiūrėk, aš nieko negaliu tau padaryti. 

Žinoma, negalėjo. Jo rankos buvo surištos. Ne tik per rie- 
šus, bet dar ir per alkūnes, priveržtos prie krūtinės. Kairės 
rankos delnas buvo apmuturiuotas kruvinu skuduru. Storom 
virvėm supančiotos buvo ir kojos. Taip, tai buvo tas pats jau- 
nasis vyras iš Vanpės krautuvės, tačiau atpažinti galėjai tik ge- 
rai įsižiūrėjęs. Veidas buvo sutinęs, šviesūs plaukai patamsėję 
nuo sukrešusio kraujo, tvarkingai atrodę drabužiai sudraskyti 
ir dumblini. 

— Padėk man, Gilija, maldauju... — jis bandė pakelti su- 
rištas rankas, tarytum pabrėždamas maldavimą, tačiau per 
alkūnę veržiančios virvės neleido. 

Daug ko reikėjo paklausti šią akimirką, tačiau Gilija pir- 
miausia sulemeno: 

— Iš kur žinai mano vardą? 

— Gražiausios merginos Kaune! Kaip nežinosi. Aš žinojau 
dar prieš tai, kai atėjai į krautuvę. Ir dabar meldžiausi, kad 
ateitum. Žvelgiau per plyšį, meldžiausi Kristui ir atėjai. Va- 
dinasi, taip lemta... 

— Lemta... — viskas pynėsi jos mintyse, tačiau šis žodis 
buvo tarsi inkaras jausmų audroje. Nejaugi likimas ją atvedė 
į Vanpės krautuvę ir dabar į šitą apleistą pilaitę? Laimos keliai 
nenuspėjami. 

— Ar turi peilį? — paklausė Alderas, sugrąžindamas ją ti- 
krovėn. 

— Ber kaip čia tu?.. Kas?.. Aš bėgsiu pagalbos! 

— Ne! Maldauju, ne. Tai jie mane surišo. Jie čia įgrūdo. 
Suprask, užpuolė mūsų valtį. Irkluotojus nukirsdino. Jeigu 
jiems praneši, man galas. 

Jei ne ramus arklių šnarpštimas tvarte, Gilija būtų pagal- 
vojusi, kad ji sapnuoja. 

— Ką čia šneki? 

— Teisybė! Prisiekiu! Mes vežėm prekes mugei ir užpuolė... 

— Kas užpuolė? Ar seniai? 

— Jau trys paros. Gal keturios. Buvau be sąmonės kurį 
laiką. O kas — tie patys, kurie čia, pilyje. Tie su ožkenomis. 
Kurie Nemūrai dirba. Tavo tėvui. 

Gilija papurtė galvą, lyg bandydama nupurtyti nuo savęs 
tuos žodžius. Žodžiai žodžiais, tačiau ištinęs Aldero veidas, jo 
pančiai ir kruvinu skuduru aprišta ranka — viskas buvo tikra. 

— Reikia Kirkautą perspėti. Mano tėvui pranešti! 

— Gilija! Prašau, nežudyk manęs! Negi trokšti mano mir- 
ties? — Alderas maldaute maldavo, bet Gilija vėl papurtė galvą. 

— Ne! Aš padėt noriu. 

— Tai niekam nesakyk nė žodžio! Tik nesakyk. Prižadėk! 

— Prižadu, —- sušnibždėjo ji. Galvoje viskas maišėsi, tačiau 
dabar jai neliko jėgų visai tai painiavai išnarplioti. Dabar rei- 
kėjo galvoti, kaip padėti žmogui. 

Kieme suamsėjo šunys. Gilija prišoko prie durų. 

— Užsklęsk, kad niekas nepastebėtų! — maldavo Alderas. Ji 
vėl pristūmė duris ir virpančiais pirštais užšovė skląstį. — Ateik. 
Lauksiu tavęs. Ateik... — kartojo Alderas, prisiglaudęs prie durų 
plyšio. Gilija matė prieblandoje žibančią jo akį. 

— Ateisiu. Ir peilį atsinešiu, — prižadėjo ji. 

Jau girdėjosi žingsniai, tad ji skubiai nėrė į arklidę ir išėjo 
laukan pro antras duris. 

Didžiūnas Kirkautas norom nenorom turėjo sau pripa- 
žinti, kad vėjais nuėjo jo ilgai puoselėtos viltys. Pirmiausia 
pribloškė pati pilis. Jau dvejus metus čia kojos nekėlė, užtat 
buvo primiršęs, kokia ji apleista. Prisiminimuose viskas daug 
gražiau! Dar prieš dešimtį metų čia išbūdavo su šeima mė- 
nesį ar daugiau, tada pilyje virė gyvenimas. Žmonai mirus, 
atvykdavo rečiau, bet ir prieš kelerius metus, kai ilgiau pa- 
būdavo šitame krašte, čia laikė žirgus, skalikus ir bent tuziną 
šeimynos. Dabar net pilies sienos atrodė varganai. Tai ypač 
aštriai pajuto pamatęs, kaip nusivylė Gilija. Ar čia tvirtovė, 
jei sienos sutrešusios? 

"Tačiau didžiausias nemalonumas jo laukė prie pat pilaitės. 
Prie vartų atėję Nemūros žmonės jų net neatkėlė. Tik kai Kir- 
kautas pasakė, kad atvykstąs ne šiaip sau, bet nuo pavojaus 
gelbsti Nemūros dukrą, tie teikėsi atstumti vartus. Įžūlumo 
jiems nestigo! 

Tarsi čia jie, o ne Kirkautas būtų šeimininkai. Tiesa, jis lei- 
do Nemūrai naudotis pilaite, tačiau tik laikinai ir tik medžio- 
Kklei. Niekam daugiau ji dabar ir netiko. Bet nepanašu, kad jie 
medžiotų. Neturėjo skalikų ir ne tiek į medžiotojus buvo pa- 
našūs, kiek į samdytus kareivius. Ir tai prasčiausio luomo. Tai 
liudijo ir visur akis badanti netvarka. Tik vieną kalbą ir suprato 
tie ožkenomis apsisiautusieji: kai Kirkautas liepė atnešti mi- 
daus statinaitę, atbogintą net iš Kauno, bematant palinksmėjo. 
Kaipmat ją ištuštino, paleidę kaušą per rankas. 

Vis labiau nerimaudamas, jis grįžo į šoninį kambarį, ku- 
riame buvo paguldęs Giliją. Pamačius ją, nuotaika truputį 

pasitaisė. Gilija jau buvo atsikėlusi ir rausėsi suneštuose į 
kambarį nešuliuose. 

— Ar ieškai ko, mažyte? — paklausė ir nejučiomis nusišyp- 
sojo. Koks tos mergaitės grakštumas! Grakšti eidama, grakšti 
pasilenkusi, grakščiai ir dabar atsisuko, tik, deja, nenusišyp- 
sojo. 

— Aš... Aš... peilio ieškau, — tarė. — Per tą skubėjimą, ma- 
tyt, neįsidėjau. 

— Peilio prireikė. Kam mano saulutei reikia peilio? 

Gilija prikando lūpą. Ir tai ji darė labai grakščiai. 

— Tie vyrai.. — ji mostelėjo virtuvės pusėn. — Aš čia viena, 
o jie visą statinę ištuštino. Kai po pilį vaikštau, man reikia 
kokio peilio. Kovos peilio geriausia. 

Kirkautas sumirksėjo. Norėjo pasakyti, kad apgins ją nuo 
visų pavojų, kad jo pilyje ji galinti jaustis saugiai, tačiau su- 
vokė, jog nuo tikrovės nepabėgsi. Ji savo akim matė, kad tie 
ožkenomis apsigaubę nelabai paiso paties pilies šeimininko. 

— Kovos peilio.. - sumurmėjo jis. — Gal ir teisybę sakai. 
Štai... Šitas, žinai, iš kur? — jis nusisegė savo peilį. Tai buvo 
puikaus plieno ginklas, kurį jis dar prieš dvi dešimtis metų 
pelnė žygyje į žiemgalių žemes. — Jis greičiausiai iš pačios Ry- 
gos. Žinai, kur Ryga? 

Gilija papurtė galvą. | 

— Ne. Ber ar aštrus? — ji ištraukė peilį iš makšties ir nagu 
patikrino ašmenis. — Aštrus, — tarė patenkinta. — Ačiū. 

Kirkautas nusišypsojo, tačiau jam pasidarė liūdniau, kai 
pamatė, kad Gilija prisikabino ginklą prie juosmens. Ne 
peilio gaila — peilių jis turėjo ne vieną, bet kad dar vienu 
žingsneliu atitolino taip kruopščiai statytą svajonių rūmą. 

Svajodamas būtent jis buvo vienintelis ir tikrasis Gilijos sau- 
gotojas ir gynėjas. 

— Aš trumpam, — prisisegusi peilį, tarė Gilija. — Rikis pa- 
lauks čia. 

— O! Rikis negali tavęs vienos išleisti! Rikis palydės! 

— Mane palydės rikio peilis, — nesutiko Gilija. - O gal 
rikis nori susipykti? | 

— O ne! - klusniai tarė Kirkautas. — Rikis palauks. 

14. NUOTAKOS KAINA 


Iš pelkės krūmynų išnirę raiteliai sustabdė žirgus pilaitės kie- 
me. Petingi, stiprūs vyrai, apsitaisę ožkenomis tarsi šarvais, 
persimetę per petį lankus, prie balnų prisirišę nešulius. Kūl- 
grinda jojant, ištaškytas skystas pelkių dumblas varvėjo nuo 
arklių papilvių. Kaip patrakę suamsėjo šunys. 

— Ko nesisveikini? Pagrobt ją norėjai! A? — kimiai šūktelė- 
jo Nemūra, išvydęs tarpduryje Kirkautą. Vikriai nušoko že- 
mėn ir abiem rankom nubraukė savo kailinį apdarą. Jis buvo 
pilkas nuo kelionės dulkių. 

— Nuvyk tuos savo šunėkus! — spyrė skalikui ir žvilgtelėjo 
per petį, patikrindamas, ar jo vyrai stovi už nugaros ir ar var- 
tai jau uždaromi. — Sakai, nelaukti svečiai? A? Turbūt manei, 
kad elgsies kaip tinkamas, — atsigręžęs į saviškius, šūktelėjo, 
kad tučtuojau suneštų mantą į rūsį. 

Kirkautas pasistiebė ant pirštų galiukų, jo veidas pablyš- 
ko. Šitaip Nemūra su juo kalbėjo pirmą kartą. Šitaip iš viso 
pirmą kartą gyvenime su juo buvo kalbama. 

— Čia mano pilis! — riktelėjo, springdamas pykčiu. — Ir 
aš gelbėjau Giliją nuo pavojaus... Ar galėjau ją palikti mozū- 

— Mozūrams... - Nemūra spjovė į nutryptą kiemo žemę 
ir kimiai nusikvatojo. — Klausyk, Kirkautai, tu kvailesnis, 
negu galėjau pagalvoti. Žinok — nėra jokių mozūrų!.. 

— Nėra? Juk sakė, kad puola... 

— Nėra! Nebent Mozūrijoje. Ten gal ir yra. Bet nėra jokių 
mozūrų Kaune! Va visi tavo mozūrai! — dūrė pirštu į iš pilies 
išėjusį ir kvailokai išsiviepusį Dumblių. — Tiesiog truputį pa- 
gąsdinau Vilikailą, nes tas jau žadėjo siųsti vyrus... 

— Nesuprantu. Siųsti - kur? — lemeno visiškai nieko nesu- 
prasdamas Kirkautas. 

— Kur? Kur? Tur! - Nemūrai pradėjo trūkti kantrybės. Pa- 
keliui į pilį jis buvo tvirtai nutaręs, jog reikia viską iki galo 
išsiaiškinti su Kirkautu. Svarbu buvo, kad senis suprastų, jog 
dabar visa atsakomybė krenta jam, nes pilis jo ir kelio atgal 
nėra. Buvo pasiruošęs pateikti Kirkautui sąlygas ir paaiškinti, 
ką jam teks daryti. Tačiau dabar, žvelgdamas į mirksinčias 
iš nuostabos senojo rikio akis, suvokė, kad tas, ko gero, dar 
nieko nesupranta. 

— Kur Vilikaila siųs vyrus? — perklausė įsiutęs. — Tavo pilį 
sudegint, žente! Štai kur... O tave pakarti! 

— Tau protas pasimaišė. Jo paties pilį dabar mozūrai puo- 
la... 

— Klausykis, jei turi ausis. Sakiau ir dar pakartoju: suvai- 
dinom, kad žada pulti. Žinoma, šitą pilį jam dar reikia pirma 
surasti. Bet kas ieško, anksčiau ar vėliau randa. 

— Kodėl Vilikaila turi mane?.. Ką svaičioji? 

— Pabusk! Apie pagrobtą turtą kalbu. Apie Nemune už- 
pultas valtis. Apie įkaitą, kuris tavo pilyje. Įsidėmėk — tavo 
pilyje!.. 


122 


Kirkauto veidas sakė, kad jis vis dar nieko nesupranta. 

— Gilija — ne įkaitas, — tarė jis tvirtai. — Ji mano būsima 
žmona, aš ją saugau! 

Nemūros kantrybė galutinai išseko. Jis atsigręžė į Slibiną 
su Dumblium ir skėstelėjo rankomis: 

— Ar jūs čia visi prisisiurbę, ar durnaropių užėdę? Ką, jis 
nežino, kad įkaitas čia? 

— Nežino, — papurtė galva Dumblius. — Neklausė, tai mes 
ir nesakėm. Jis rikio dukrą prižiūrėjo, turėjo darbo. 

Dabar atėjo eilė nustebti Nemūrai. Šito jis nebuvo nu- 
matęs. 

— Tai atveskit jį, po galais! — riktelėjo jis savo vyrams. 
— Atveskit ir baigsim šnekas varinėti. Kur jis? 

— Ten, kur liepėt laikyt, — paaiškino Slibinas ir mostelėjo 
tvarto pusėn. — Ir surištas kaip meitėlis. 

Ne pirmą kartą gyvenime persigando Gilija, išvydusi savo 
tėvą, tačiau šį kartą išgąstis buvo kitoks. Paprastai tik ją pačią 
sukaustydavo baimė, o šį kartą jaudinosi dėl kito. Sugirgždė- 
jo besiveriantys vartai, sudundėjo kieme kanopos, pasigirdo 
pažįstami balsai. Reikėjo skubėti! 

Kad Alderui gresia mirtinas pavojus, Gilija suprato per- 
tvarstydama jam ranką. Skuduras, kuriuo buvo apmuturiuo- 
ta ranka, taip apskretęs krauju ir dumblu, kad negalėjai nu- 
spėti jo buvusios spalvos. Virves teko nupjauti, nes per kelias 
dienas rankos labai sutino ir neįmanoma buvo atnarplioti 
mazgų. Tačiau, net ir nupjausčius virves, kruvinas skuduras 
laikėsi pridžiūvęs prie žaizdos ir reikėjo jį plėšte nuplėšti. To 

Gilija padaryti nepajėgė. Bandė, tačiau skuduras buvo kie- 
tai prikepęs, ir Alderas aiktelėjo. Bejėgiškai nuleido rankas, 
nes ją pačią persmelkė toks keistas skausmas, kad Gilija net 
užsimerkė, kentėdama su kitu žmogumi. Tada Alderas pats 
dantimis sugriebė skurlio kraštą ir, iš skausmo prisimerkęs, 
truktelėjo. Nuplėšė kartu su skiaute, ir vėl plūstelėjo kraujas. 

— Neverk! Gerai, kad kraujuoja, — atgavęs žadą, ramino ją 
Alderas. — Jei kraujuoja, tai užgis. 

— Tau gi skauda! 

— Tai niekis, — vėl tikino Alderas. — Jei būtų tik pirštas... 

Gilija susitvardė, vienu kirčiu atrėžė sijono skiautę ir šva- 
riau aptvėrė piršto strampą. 

— Kuris, kuris tai padarė?.. — klausė ji rydama ašaras. 
— Nejaugi... Nejaugi? 

Ji nepajėgė ištarti savo tėvo vardo. Tačiau dabar tikėjo, 
kad kaltas būtent jis. Iš pradžių Aldero žodžiai jai skambėjo 
tarsi klaikus sapnas. Tačiau kraujas buvo tikras. Ir virvės buvo 
tikros, ir suveržtos rankos buvo tikrai sutinusios. Ji atsargiai 
palietė pūpsančius rumbus ir tarsi nusisvilino. 

— Ne, ne tavo tėvas, — tarė Alderas. — Toks spuoguotu vei- 
du. 

— Dumblius... — sušnibždėjo ji. Gal ir geriau, kad ne tė- 
vas, tačiau maža kuo geriau. Ji žinojo, jog būtent Dumblius 
buvo pasiruošęs padaryti viską, ką tik įsakytų jos tėvas. — Ko- 
dėl? Kodėl nukirto? 

— Žiedą mūvėjau. Su bebru. 

— Bet jei žiedas... Kodėl nenumovė? 

— Reikėjo nusiųsti mano tėvui... Su pirštu kraupiau. Kad 
tėvas mokėtų išpirką... 

Gilija tik aiktelėjo. Pamačiusi jį tokį suvargusį ir plūstantį 
krauju, mergaitė jau buvo pasiruošusi išgirsti bet ką. 

— "Tu turi pabėgti! — ryžtingai tarė ji. — Aš žinau kaip. Nak- 
tį. Jie miegos, stovės tik du sargybiniai. Vienas bokšte, kitas 
prie vartų. O ten, kur namas prisišlieja prie sienos, jie nema- 
tys. Ten galima perlipti. Tik reikia surast virvių. Bet aš rasiu! 

Ji svarstė, kaip tai padaryti, o šalia jos Alderas trynė pama- 
žu atitirpstančius riešus. Trindamas tarsi netyčia perbraukė ir 
per jos ranką. Ne itin švelnus buvo paglostymas, nes jaunuo- 
lis dar beveik nevaldė rankų, bet Giliją nutvilkė tarsi karšta 
žarija. 

— O! Ar tu galėsi lipti virve? Na, dėl to piršto? 

— Dėl to piršto tai tikrai. Atsigaus rankos iki nakties, turi 
atsigauti. Bet gal tu geriau... 

Jis nespėjo pasakyti, nes pasigirdo žingsniai. Gilija, pri- 
puolusi prie uždarytų durų plyšio, aiktelėjo. 

— Tėvas... — sušnibždėjo ji. Atsigręžė išblyškusi kaip dro- 
bė. Tas žodis jos lūpose skambėjo tarsi prakeikimas. — Ten 
tėvas. Tau reikia bėgt! Bėgt! 

— Kur bėgti? — paklausė Alderas. Tvartą, į kurį buvo 
įmestas, jis išžvalgė anksčiau. Tvartas rėmėsi į pilies sieną, į 
jį vedė vienos durys, siauras langelis žvelgė tik į kiemą. — Bet 
žinok, — aš pats išsilaisvinau. Tu niekuo dėta. Supratai? Duok 
man tą peilį... 


£ M) 


— Jūs jį laikot nesurišę?! Ar jums protas praskydo? — pra- 
trūko Nemūra. 

Du Nemūros vyrai išsivedė iš tvarto užlaužtom rankom 
Alderą. Už jų, išsigandusi ir išblyškusi, pasirodė ir Gilija. 

— Surištas buvo! Ir dar kaip! — teisinosi Slibinas. 

— Atrišo kas nors, — pridėjo Dumblius. — Ne kitaip! Pats 
tai negalėjo. 

— Ir tu!.. O tu ką ten darei? — atsisuko Nemūra į Giliją. 
Ji pakėlė paraudusias akis, lūpos virpėjo. — Atsakyk, jei tėvas 
klausia! Ką darei? 

— Tai aš ją priverčiau! — pakėlė galvą Alderas. Jo sutinęs 
veidas buvo kruvinas. Kraujas sruvo iš praskeltos lūpos ir var- 
vėjo ant apsiausto. — Ji niekuo dėta! Tai aš... 

— Privertei? Kaip tu ją privertei? 

— Va, žiūrėkit, ką radom, — Dumblius, kreivai išsiviepęs, 
parodė ilgą peilį. - Dar bandė badytis, bet kad rankoj nenu- 
laikė... Tai aš jam per dantis! 

— Kieno? 

— Mano peilis! Rygoje nukaltas, — įsiterpė Kirkautas. 
— Bet iš kur tas žmogus mano pilyje? Aš reikalauju pasakyti, 
kas jis! 

Nemūra paėmė kovos peilį ir, primerkęs akis, iš padilbų 
pažvelgė į Kirkautą. 

— Tavo ginklas? Ir dar sakai, kad nežinai, kas tas žmogus? 

— Mano. Daviau Gilijai, kad galėtų apsiginti nuo tavo 
galvažudžių... Nepakęsiu, kai be mano žinios muša žmogų 
mano pilyje! Nepakęsiu, supratai! Kas jis? 

Nemūra pakreipė galvą ir nužvelgė dukrą. Atidžiai patyri- 
nėjo jos išblyškusį veidą, sukruvintą prijuostę, taip pat — ne- 

— Dalį sijono praradai, — tarė jis. — Vadinasi, tu jį aptikai? 
A? 

— Aš pats atėmiau peilį, — vapėjo sutinusiom lūpom Alde- 
ras. — Ji atidarė duris, o aš atėmiau. 

— Taip. Be abejo, — Nemūra papurtė galvą ir atsiduso. 
— Atėmei. Vieni kvailiai aplinkui. Pakaks. Suriškit, kad net 
nosies nepajudintų! Ir įmeskit į virtuvės kamarą, kur vyrai 
gali saugoti! Supratot? O su tavim... — jis žengė Gilijos link ir 
užsimojo. Mergina susigūžė. 

— Nedrįsk! Nedrįsk jos liesti! - suspiegė Kirkautas ir šoko 
prie jų. Nemūra sustingo pakėlęs ranką, tačiau nesmogė, o 
tik atsainiai mostelėjo. 

— Vieni kvailiai, — pakartojo. — O pars tai esi jos vertas, 
žente. Tas tai jau teisybė... 

— Neliesk jos! — karingai pakartojo Kirkautas. — Nedrįsk 
liesti. Ir dar kartą klausiu: kas šitas? 

— Šitas?.. — Nemūra pažvelgė į virtuvėn vedamą Alderą, 
paskui į susijaudinusį Kirkautą. Tarsi lygintų abu. Dar kartą 
pažvelgė ir kreivai šyptelėjo. — Šitas yra šešiasdešimt ozerin- 
gų, žente. Už tiek pastatysim bokštą, didesnį už tą, kurį tavo 
bočiai čia surentė. 

— Tai pagrobtas įkaitas! — Kirkauto skruostai liepsnojo.— 
Tu ne tik dukros nevertas tėvas, bet ir plėšikas! Tai iš to laivo, 
kuris buvo užpultas!.. 

— Na, va! Pagaliau pradedi susigaudyti, žente. Pats laikas! 
Gal dabar galėsim ir rimčiau pasikalbėti. 

Nemūra apsiblausęs laukė, kada Kirkautas baigs karščiuo- 
tis. Išgirdo ir apie senosios Kirkautų giminės garbę, kuri da- 
bar suteršta, ir apie bočius, kurie statė pilaitę, kad turėtų kur 
slėptis nuo užpuolikų, o ne kad paverstų galvažudžių lizdu, 
ir apie papiktinimą dievų, ir žalą visai genčiai. Ir dar apie 
Kirkauto nusivylimą, apie lemtingą klaidą, kai patikėjo jo 
veidmainiškais žodžiais. 

— Bet Gilija daili... - įsiterpė Nemūra, kai didžiūnas, pri- 
trūkęs kvapo, stabtelėjo. — Daili ir jauna... 

Kirkautas sutrikęs sumirksėjo. 

— Užsigeidei mano dukros! Štai kur šuo pakastas, — grįžo 
Nemūra prie svarbiausios kortos. — Ir per tai įklimpai. O da- 
bar kelio atgal nėra. Turėk proto! Kas padaryta, neatšauksi. Ir 
dariau tai tik jos labui. Ji - mano vienturtė. 

— Jos labui? — pašiurpo Kirkautas. — Jos labui žmones žu- 
dei? 

— Nėr ko balsą kelt. Nėr ko šakotis. Kirkautų turtas irgi 
ne pirštą žindant sukrautas. Ar ne iš žiemgalių, ne iš įgaunių 
jo prisiplėšėt? 

— Kaip tu drįsti? Mes gynėmės... Visa gentis! Garbingai. 
Prieš svetimtaučius! Kovėmės. 

— O kas tie, kur Nemunu plaukia? Svetimtaučiai ir dar 
tokie, kurie mūsų gerą punta. Aš truputį to iš mūsų pagrobto 
gero ir atsiimu... Kaip tėvas noriu savo vaiko gyvenimą su- 
tvarkyti. 

— Pirma atsakyk, ar esi vertas būti jos tėvu?! 

— Ak tu, senas mergišiau! Tėvas esu ir liksiu, ir aš spręsiu 
Gilijos likimą. Bet jei pats mano dukros užsimanei, tai laikas 

atgauti protą. Ko nori? Ar kabot kur po šaka, ar dar gyveni- 
mu pasidžiaugt? 

Kirkautas parėmė galvą rankomis ir užsimerkė. Pirmam 
pykčiui išblėsus, jis pajuto neapsakomą nuovargį. Niekas ne- 
beatrodė svarbu. Niekas, tik viena Gilija... 

— Ir galėsi sau džiaugtis, — toliau dėstė Nemūra. — Pakau- 
nėje ar kitur — kur širdis geidžia. O šita pilaitė visai tinkama, 
tik sutvarkyti reikia. Bokštą didesnį prie vartų pastatyti, var- 
tus sutvirtinti, sienas pakelti. Gerą vietą parinko tavo bočiai. 
Sustiprinsim — ir pats Vilikaila nebus baisus. Galės pašvilpti. 
Supranti, apie ką kalbu? 

— Kaip nesuprasi? Plėšikų pilį pasistatyt nori! 

— Plėšikų pilis jau yra! - ramiai tęsė Nemūra. — Tik reikia, 
kad būtų stipresnė. Ateina neramūs laikai. Mindaugas plečia- 
si, kiti rikiai irgi dairosi į svetimas žemes. Minėk mano žodį, 
dar visos tos sumaišties ne galas. Sutvirtinsim pilį ir turėsim 
saugią priebėgą. Ir Nemunas netoli. Kada tinka — ten pažve- 
jojam. Kas nenori, kad žvejorumėm, galės duoklę mokėti. Ką 
sakai, žente? 

Balsas skambėjo visai draugiškai. Be perdėto nuolanku- 
mo, kaip Nemūra anksčiau kreipdavosi. Tiesiog taip, kaip 
kalbamasi su giminėm. 

— Kada?.. Kada gaunu Giliją? 

— O ko laukti? Perleisi man šitą pilį su visa pelke, ir — pra- 
šom... Nuotaka tavo. 

Kirkautas giliai atsiduso. Kai pažvelgi kitaip, viskas atro- 
do gana pakenčiamai. Pirkliams jis niekad daug palankumo 
nejautė. 


— Bet tas pirklys... Ką su juo daryti? 

— Na, matai... Kai sumokės tuos šešiasdešimt ozeringų, aš 
mielai jį paleisčiau. Bet štai kas — jis patį pažino. Negi nori, 
kad įkaitą paleistumėm? 

— Aš... Aš nežinau! 

— Na, pats matai, kad neišeina. Tris vyrus ką tik išsiun- 
čiau. Kai grįš su užmokesčiu, susitvarkysim. Tada galėsim 
pagalvoti ir apie vestuves. 

rs. SĄJUNGININKAI 


Atėjo vakaras, oras gerokai atvėso. Uvis su Daubaru ir Zerviu 
visą pusdienį pragulėjo, stebėdami pilį, judėjo mažai, taigi 
vėsa smelkėsi iki pat kaulų. Vėl sugirgždėjo atveriami vartai, 
išniro trys raiteliai. Patiško pelkės vanduo virš kūlgrindos. 

— Tas antrasis tai Slibinas, - paaiškino Daubaras. Jie buvo 
pasitiesę balno gūnią ant kalvelės, nuo kurios matėsi pilaitės 
vartai. — lurėjau progos su juo susitikti, bet jam tai nelabai 
patiko. Nemūros sargybinis. 

— Kur jie tokiu laiku? — savęs ir kitų paklausė Zervis. — At- 
rodo, suka į Nemuno pusę... 

— Išpirka! — suvokė Uvis ir pradėjo slinkti atbulas. Nu- 
sigavęs į tankesnius krūmus, atsistojo. Paskui jį atsitraukė į 
tankmę ir kiti. — Joja išpirkos atsiimti, štai kas... Senasis Van- 
pė juk sakė, kad jie išpirkos reikalavo. 

— Ugi rupūžės! Tai priplokim juos! 

— O kas atsitiks su įkaitu? A? Ir tavo Gilija? 

Daubaras paniuręs prikando lūpą. 

— Pagalvokim! Jei tie joja išpirkos atsiimti, tai tikisi, kad 
atvyksta tie, kurie tą išpirką mokės, — tęsė Uvis. — Ir iš kur jie 
galėtų atvykti su išpirka? Ir kaip? 


— Jei iš Kauno, tai Nemunu. 

— Va! Tai mums reikia pabandyti juos surasti. Dar prieš 
jiems atplaukiant į sutartą vietą. Mudu su Zerviu josim palei 
Nemuną prieš srovę ir bandysim juos aptikti. Galim dabar 
jau tikrą žinią Vanpei pranešti, ne spėliones. Žinom, kur tie 
galvažudžiai pasislėpė. 

— Tai josiu ir aš. Ko man čia tūnoti, - nusprendė ir Dau- 
baras. — Vienas į pilį neįsibrausiu! 

— Neįsibrausim ir mes trys. Bet jei ten atvyksta daugiau 
vyrų... — Uvis pamąstė ir atsisuko į brolį. - Būtų gerai žino- 
ti, kur tie plėšikai nujojo. Tu geriau sek juos. Gal jie dar ką 
nors prasimanys. Susitiksim rytoj — ten, kur Dubysa įteka į 
Nemuną. 

Vilkė Uvį su Zerviu nuvedė takeliu pašlaitėn, kur jie po 
nusvirusiais gluosniais įsiruošė saugią slėptuvę. Iš tokio prie- 
globsčio jie galėjo apžvelgti platųjį Nemuną, o patys likti 
nepastebėti. Slėptuvėje buvo tamsu lyg oloje, bet vėjas neuž- 
pūtė ir buvo gera proga numigti. Uvis ir Zervis krito ant sto- 
ro eglišakių patalo. Nors buvo drėgna ir vėsu, bet susiglaudę 
vaikinai jautė, kaip atšyla šonai. Artėjo vakaras, mirtinai ėmė 
traukti miegas. 

Ilgai miegoti neleido rūpesčiai. Bet ir to trumpo kelių va- 
landų miego pakako, kad nuovargis išgaruotų be pėdsako ir 
galva prašviesėtų. 

— Keliamės! Gana! — išlindo iš slėptuvės Uvis ir paglostė 
Vilkę, visą laiką budėjusią prie jų. 

Rytas dar vos aušo. Pasidairęs į tamsias debesų drieka- 
nas, pasklidusias po švintantį dangų, Uvis nuėjo prie žirgų. 

Trindamas mieguistas akis, išlindo ir Zervis. Nieko nelauk- 
dami, jie vėl patraukė kelionėn. 

Vos brėško, bet raiteliai jau galėjo įžiūrėti balkšvą kelio 
ruožą. Varganas tai buvo kelias. Iš abiejų pusių telkšojo pel- 
kės, kai kur net ant kelio tyvuliavo išsiliejusios balos. Tašky- 
dami kanopomis vandenis, žirgai nešė juodu kelis varstus. 
Melsvo rūko tumulai kabojo virš lėtai plaukiančios upės, nuo 
kurios raiteliai pagaliau atsitraukė, kai kelias pakilo į kalvą. 

Pirmoji, kaip įprasta, išgirdo Vilkė. Ji sustojo, atsisuko į 
upės pusę ir pritūpė. Uvis nulipo nuo Trabanto ir, kad galėtų 
geriau įsiklausyti, akimirką užspaudė žirgui šnerves. 

Pro sustingusį ryto orą skverbėsi ilgai laukti garsai. Tolu- 
moje aidėjo vienodas irklų pliuškenimas. Įžiūrėti pačių val- 
čių jie dar neįstengė. Ilgokai žiūrėjo į upės vagą, kol pagaliau 
pilkšvuose vandenyse pamatė dvi valtis. Plaukdamos greta, 
jos sparčiai varėsi pasroviui. Uvis prisimerkęs apžiūrinėjo pir- 
mosios priekyje stovintį vyrą. Veido bruožų įžiūrėti neįsten- 
gė, tik matė, kad jis buvo su savotiška kepure, primenančia 
apverstą valtį. 

— Ar ten jie, ar kiti? — spėliojo Zervis. 

— Pamatysim. Jei ne, tai gal matė plaukiančius! - Uvis už- 
šoko ant žirgo ir ėmė ieškoti nuolaidesnės šlaito vietos. Pa- 
galiau surado. 

— Ei! Ei! - mostaguodamas ranka, šaukė Uvis, dundėda- 
mas pakalnėn. 

Valties priekyje stovėjęs žmogus, pridėjęs ranką prie kak- 
tos, įdėmiai žvelgė į nuo kalno skubančius raitelius. Kurį 
laiką tikrino jų aprangą ir ginkluotę, paskui rankos ženklu 
paliepė yrėjams sulėtinti mostus. Yriai suretėjo, valtys susily- 
gino ir abidvi pasuko kranto link. 

Prijojęs upę, Uvis įsivarė žirgą iki pilvo vandenin ir pamo- 
jo, kviesdamas valtis artyn. 

— Tai jie! - metė jis užnugarį saugančiam Zerviui. 

— Ko norit? — šūktelėjo valties priekyje stovintysis. 

— Turim svarbų reikalą jums pranešti! - Uvis jau buvo at- 
pažinęs pirklį. Vienas irkluotojas atsistojo valtyje ir, tikrinda- 
mas irklų vandens gylį, pamažėle stūmėsi raitelių link. 

Kai abi valtys priplaukė artėliau, Zervis taip pat atpaži- 
no kelis jų vyrus. Vienoje valtyje sėdėjo jau matyti žmonės 
iš Vanpės palydos. Antroje esantys vyrai dėvėjo kepures, jų 
snapeliai buvo atsukti atgal. Tų buvo aštuoni. Su Vanpės sū- 
numis ir tarnais susidarė penkiolikos vyrų būrys. Pirmoje 
valtyje sėdintys jauni vyrai vilkėjo storus durtinius. Blizgėjo 
pašalmės, apsiūtos geležinėmis plokštelėmis. Visi atrodė apsi- 
šarvavę ir apsiginklavę iki dantų. Valties dugne buvo sumesti 
mediniai kobiniai. Melsvai blizgėjo kardai bei durklai. 

Uvis oriai pasisveikino. Iš atvykėlių akių suprato, kad jie 
taip pat juodu pažino, bet elgiasi atsargiai. 

— Jei norite pamatyti saviškį gyvą, tai paklausykit-mudvie- 
jų! - be ilgų įžangų pradėjo Uvis. — O įtarinėjimams jau nėra 
laiko. 

Vanpė, tai išgirdęs, išdidžiai pasitempė, bet geriau įsiklau- 
sęs ir supratęs, ką reiškia Uvio žodžiai, atlyžo. 

— Gal teiksies nusėsti nuo žirgo, jaunasis riki? — ramiu 
balsu tarė, žvilgtelėjęs į ant kranto tupinčią Vilkę. — Į valtį. 
Mes nežinom, kas gali tūnoti krūmuose. 

Uvis, pasitaisęs kalaviją ir rankoje laikydamas pavadį, 
stryktelėjo į artimiausią valtį. Ta grėsmingai susvyravo. Uvį 
spėjo už pečių pagriebti pašokęs irkluotojas. 

— Atvirumas už atvirumą, - pasiūlė Uvis, žvelgdamas į stiprų 
kietų rankų ir drąsių akių gerokai vyresnį už save pirklį. — Mes 
žinom, kur jūs plaukiat, ir pasakysim, kur plaukti reikia. 

— Žinot? — Vanpė kilstelėjo vešlius antakius, jo akys su- 
siaurėjo. - Nemaniau, kad tu irgi iš jų. 

— O dievai, ne! Mes suradom jų lizdą! 

— Tai klok! — pertraukė jį vyras iš kitos valties. Jis stovė- 
jo plačiai išžergęs kojas, kad palaikytų pusiausvyrą. Tai buvo 
Sukontas, vyresnysis skalvių medžiotojas. Jo dramblotas kū- 
nas trykšte tryško jėga. Tokie pat stiprūs atrodė ir jo valtyje 
sėdintys bičiuliai, kurie, viena ranka laikydami irklus, o kita 
ietis, sekė kiekvieną Uvio judesį. 

— Viską išdėstysiu, ką jums reikia žinoti! — Uvis jautėsi 
drąsiai. Žvilgtelėjo į visai greta jo besisupančią skalvių valtį, 
po to vėl į Vanpės sūnus. — Išpirką vežat? — stačiai paklausė. 

— Išpirkos iš mūsų nesulauksit! — Vanpės balsas atšoko lyg 
kirvis nuo akmens. 

— Puiku! Štai šitą ir norėjau išgirsti! Jokiu būdu ne išpir- 
ka! — tvirtu, kiek susijaudinusiu balsu tęsė Uvis. — Truputį 
susipykom prie pilies, bet dabar mūsų tikslai tie patys. 

— Kaip sužinojai, kur plaukiam? — storu balsu paklausė 
vyresnysis-skalvių medžiotojas. 

— Žinau, kad prie Šešupės, — mostelėjo Uvis. — Paklausy- 
kit, ką pasakysiu, ir tada galėsit įtarinėti! 

Zervis, likęs sėdėti balne, matė, kaip, Uviui bekalbant, 
buvę abejingi ar priešiški vyrų veidai po truputį keitėsi, kaip 
juos užliejo susidomėjimas, o neapykanta Vanpės sūnų akyse 
užsidegė nenumaldoma liepsna. 

Kurį laiką visi tylėjo, tik teliuškavo Nemuno vanduo, 
plaudamas valčių šonus. Skalviai su visbiečiais susižvalgė. 

Vyresnysis medžiotojas metė irklą į valtį ir, atkišęs nykštį 
Vanpei panosėn, tarė: 

— Nežinau kaip tau, meinber, bet man atrodo panašu į 
teisybę. Čia juk žemaičiai! — jis pasukiojo kaklą, kad taip ne- 
veržtų iki pasmakrės užtraukta durtinio apykaklė. — Ar toli 
nuo čia jų lizdas? 

— Koks dešimtis varstų. 

— Ir Alderas tikrai gyvas? — prisivertė pasitikrinti Vanpė. 

— Buvo gyvas, kai išjojom. Manau, kol išpirkos negavo, jį 
paliks gyvą. Bet gyvo jo nepaleis. 

— Kodėl nepaleis? 

— Nes jis pažįsta žudiką. 

Uvis nutilo, ir Vanpė laukė, kad vaikinas paaiškintų. Ta- 
čiau Uvis tylėjo. 

— Tai sakyk, pagaliau! — neištvėręs sušuko Vanpė. — Kas 
jie? Aš nadruviečių nepažįstu. 

Uvis papurtė galvą: 

— Ne nadruviečiai. Bent vadai tai tikrai ne. Nežinau, kuris 
iš jų vadas, bet tavo sūnus tai žino. 

— Žemaitis sakė, tik dešimt varstų, meinbe — riktelėjo 
Sukontas. — Tai ko mes laukiam? 

Jaunėlis Vanpės sūnus pašoko ir stvėrėsi irklo. 

— Ko laukiam, tėve? — šūktelėjo jis ir susverdėjęs stvėrėsi 
valties krašto. 

— Nepajusi, kai stačia galva panersi! - burbtelėjo tėvas. 

— Negi plaukti nemoku? 

— Su šarvais paplauksi! — Vanpė atsisuko į vyrus. Atrodė, 
kad jaunėlio ryžtas išsklaidė paskutines abejones. Pirklys pa- 
mojo, kad metas imtis irklų. 

Valtys išniro Nemuno vingyje prieš pat Dubysos žiotis. 
Toliau į vakarus buvo vieta, kur plėšikai užpuolė Alderą. Yrė- 
jai pamatė tik sudegusios valties griaučius, juoduojančius ant 
smėlio, ir du jiems jau pažįstamus vaikinus. 

Uvis su Zerviu atjojo pakrante. Reikėjo apsupti atvy- 
kusius duoklės plėšikus ir padėti juos sekusiam Daubarui. 
Vilkės vedami, jie prijojo iki pat baisiosios įlankėlės, išnaršė 
visus krūmus ir nerado nieko. Ankstesnius pėdsakus buvo 
nuplovusi praūžusi liūtis, o naujų nesimatė. Lavonus kaž- 
kas — gal keltininkas — jau spėjo palaidoti. Vilkė, pabrukusi 
uodegą, uostinėjo valties nuodėgulius ir žvelgė į sūkuringą 
upės gelmę. Toli Nemune lyg mažyčiai taškeliai pasirodė dvi 
atplaukiančios valtys. 

— Negi Daubaras bus įkliuvęs? — nuogąstavo Uvis. 

— Ne mažas vaikas! Niekur neprapuls... — drąsino jį Zer- 
vis. 

— Jokio ženklo! Ieškok... Ieškok Daubaro! — tarė jis jau ap- 
šniukštinėjusiai pakrantę Vilkei. Gudrios Vilkės akys subliz- 
gėjo. Ji sukarpė ausim, kelis kartus stipriai įtraukė rytmečio 
oro ir lyg strėlė nėrė į atokesnio šlaito krūmus. Uvis pamojo 
ranka greitai artėjančioms valtims ir nubėgo paskui ją. 

— Kad tave kelmai rautų! — išgirdo pažįstamą balsą, vos 
pasiekęs tankų karklyną. Iš už storo apsamanojusio žilvičio 
išlindo Daubaras, nusišnypštė nosį ir, pamatęs brolį, pa- 
kėlė ranką. Jis atrodė užsimiegojęs. — Ar tik nebūsiu judu 
prasnaudėęs... 


— Kur Slibinas ir kiti du? Negi pametei? 

Daubaras papurtė galvą. 

— Ten.. — mostelėjo toliau į šlaitą. — Jųdviejų laukiau ir, 
matai, prisnūdau mažumėlę. O visbiečiai yra? 

— Yra. Ir dar krūva skalvių. Negi pametei jų pėdas? 

— A! Tu apie tuos tris. Ne, dėl jų jau rami galva! - pagaliau 
supratęs brolio klausimą, pridūrė Daubaras. — Nenorėjau, 
kad taip išeitų, bet mane pamatė. Tas Slibinas. Ir pažino. Na, 
ir... — jis skėstelėjo rankom, tarsi atsiprašydamas. — Puolė, 
kvaili daiktai. Tai kas man beliko? 

Uvis su palengvėjimu atsiduso. Atidžiau įsižiūrėjęs pama- 
tė, kad Daubaro odinės palaidinės rankovė perkirsta. Panašu, 
kad kliudė atbloškiamo kalavijo smūgis. Kas liko iš tų trijų 
plėšikų, jam įsivaizduoti nebuvo sunku. Daubarui kirčio kar- 
toti paprastai nereikėdavo. 

— Prasitrink akis, griaumedi! — tarė jis broliui. — Reikia su 
mūsų sąjungininkais susipažinti. Dabar turime visą kariuo- 
menę! 

Kai jie grįžo pakrantėn, valtys jau buvo priartėjusios. 
Daubaras, pamatęs visbiečius bei skalvius, svariai palingavo 
galvą. Jis atidžiai tyrinėjo vyrus, ypač atkreipdamas dėmesį į 
ginklus. 

— Tai sakyk jiems, kaip pradėsim, — nerimavo Zervis. 

— Apsupsim ir sutrinsim! — surimtėjo Daubaro veidas. 

— Kiek ten jų? — pasiteiravo Sukontas, skalvių vyresnysis, 
klausęsis pokalbio. 

— Liko geras tuzinas. 

— Dabar jau trim mažiau, — pridėjo Uvis ir mostelėjo į 


pašlaitę. — Pasirodo, tie, kurie atjojo išpirkos, ten guli. 

— Ir vadeiva pilyje? Ar matei Alderą? — pasipylė klausimai. 

— Rasit visus. Vadinasi, taip: vieni eisim nuo kūlgrindos 
pusės ir pelkės pakraštyje pasislėpsim krūmuose. Tu, Uvi, ir 
Zervis būsite prie vartų, o aš su šitais vyrais kopsim per šiau- 
rinę sieną. 

— Bet mes turim pulti pirmi! — sušuko jaunėlis sūnus Jor- 
gas. 

— Jų tik tuzinas, bet yra sienos, kurios daugiau vertos. Jei 
susigaudys, taip pigiai jų nepaimsi. Turi kelis lankininkus. Be 
to, reikia pirma atskirti nuo jų tris Kirkauto medžiotojus. Jie, 
manau, niekuo dėti, tačiau gali mums pasitarnauti. 

— Kaip pasitarnauti? 

— Jie mano, kad medžioklėn jojo... Turi gerus skalikus. 
Tai suteikime jiems progą pamedžioti! — išsišiepė Daubaras. 

Kiti žiūrėjo nesuprasdami, bet Uvis plojo broliui per petį. 
Jis tuoj pat suprato: 

— Kad tave! Pasirodo, ne tik ranką turi, bet ir galvą! Puiku! 
Jis siūlo, kad mes su Vilke juos išviliotume iš pilies ir kad 
vartus jie patys atidarytų! — paaiškino Uvis. 

— O mes su vyrais tuo metu kopsim per šiaurinę sieną. Jūs 
pulsit per vartus, tie, žinoma, stengsis gintis... 

— Tai mes pulsim pirmi! — suvokė ir jaunasis Jorgas. — Aš 
taip sutinku! 

— Nešokinėk... — subarė jį Vanpė. — Bet sugalvota neblo- 
gai. Jei tikrai sieną perlipsit... 

— Čia jau mūsų reikalas, member, — pridėjo Sukontas. — 
Per pilies sienas ne kartą laipiota... Ar ne taip, vyrai? 

I6. APGULITIS 


Medžiokliniai šunys, užuodę vėjo atpučiamą nekenčiamą 
kvapą, lakstė lyg pasiutę, garsiai skalydami. Į kiemą lėtu 
žingsniu išėjo Kirkautas, vildamasis, kad gal koks svečias 
atvyksta pilaitėn. Ką jie užuodžia? Viltingai pažvelgė vartų 
pusėn, tačiau už jų buvo tylu. Ko galėjai tikėtis girių glūdu- 
moje? Net jei kas ir atvyktų, ar jis galėtų tuo atvykimu pa- 
sinaudoti? Pastebėjęs susibūrusius prie aptvaro medžiotojus, 
nuskubėjo prie jų. 

Medžiotojai stovėjo sutrikę. Jautėsi kalti dėl šunų sukelto 
triukšmo. 

— Ko tie šunys siunta? Ar nešerti? 

— Šėrėm, šeimininkė. Tvaiką kokį pagavo... 

— Žmogaus? 

— Ne. Didelio žvėries. 

Skalikai lojo vis smarkiau. Vienas iš medžiotojų išėjo į 
kiemo vidurį ir pakėlė paseilinęs pirštą. 

— Dvelkia iš ten! — mostelėjo vartų pusėn. — Gal koks 
briedis per balą klampoja... 

Kirkautas, medžiotojo lydimas, priėjo prie vartų. Ožke- 
nomis apsitaisęs Nemūros sargybinis piktai pabaltakiavo į 
juos. Petimi akiplėšiškai užstojo vartus. 

— Pasitrauk! — liepė Kirkautas. — Medžioti norim. 

— Kad Nemūra sakė nieko neišleisti. 

Kirkautas sutriko. Buvo sunku suvokti naują savo padėtį. 
Jo pilis, bet jis jau ne šeimininkas. O gal net kalinys? Pažvelgė 
į medinių rūmų pusę. Kairysis langelis buvo Gilijos miega- 
mojo. Ten ji sėdi ir laukia. Ne jo, tiesa, bet laukia. Ar moterys 
kada žinojo, ko jos nori? Jei Nemūra nusprendė, taip ir bus. 

— Aš niekur nežadu eiti, — tarė jis, pasiduodamas. — Tik 
vyrus su skalikais išleisk. Žiūrėk, ar nematai! 

Sargybinis atsisuko į vartus ir įdėmiai pažvelgė pro plato- 
ką plyšį. Žiūrėti buvo į ką, nes pelkės pakraštyje, ten, kur kūl- 
grinda siekė tvirtą miško žemę, tupėjo vilkas. Tupėjo įžūliai 
ir, jiems žiūrint, net tingiai išsižiojo, tarsi Žiovautų. 

— Vilkas, rupūžė! — sušnibždėjo sargybinis. - Dienos aky- 
je! 

— Čia jų daug, — patvirtino Kirkautas. 

— Tai pabandykit! - medžioklio aistra pagavo ir sargybinį. 
Jis atrėmė ietį į sieną ir stenėdamas atkėlė vartus užšovusį 
sunkų rąstą. — Kam dykai skalikus šerti! 

Medžiotojas atsisukęs pašvilpė skalikams, o vilkas, tupin- 
tis tik už kelių dešimčių žingsnių, smalsiai sukarpė ausimis. 


Daubaras su skalviais tūnojo švendrėse už šiaurinės pilies 
sienos. Dumblinas pelkės vanduo vietomis siekė beveik iki 
juosmens. Ginklus ir puolimui paruoštus kablius su virvėm 
jie buvo prisirišę prie pečių kryžmai per nugarą. Toliau už 
švendryno prasigauti negalėjai, nes plotas tarp jo ir pilies 

sienos buvo kaip ant delno matomas iš bokšto, o ten, jie jau 
spėjo įsitikinti, — vaikštinėjo sargybinis. Jaunasis skalvis šalia 
Daubaro kaleno dantimis. Ilgai šaltame vandenyje jie neiš- 
tvers. 

Pagaliau pasigirdo švilptelėjimas ir veriamų vartų girgžde- 
sys. Bokšte sušmėžavo sargybinio ožkena. Jis perėjo į kiemo 
pusę, susidomėjęs netikėtu triukšmu prie vartų. 

— Dabar! - sušnibždėjo Daubaras. Per daug nepliušken- 
dami jie prisiyrė iki pat sienos. Įsiūbavo kablius vienu ypu 
ir sviedė į viršų. Sargybinis juos išgirdo tik tada, kai kabliai 
atsitrenkė ir įsikirto į viršutinį pilies sienos rąstą. 

— Puolimas! Puolimas! — suspiegė jis, o jo šauksmą lyg 
aidas pakartojo sargybinis prie vartų. Puolama buvo ir ten. 
Šarvuotų vyrų žingsniai dundėjo kūlgrinda į pravirus vartus. 
Sužvangėjo ginklai, suklykė sužeistas sargybinis. 

Skalviai jau ropštėsi virvėmis į viršų. Kai juos pasitiko pir- 
moji gynėjų strėlė, Sukontas jau buvo persiritęs per sieną. 
Tuo metu apačioje keturi iš arklidžių išpuolę plėšikai niekaip 
nepajėgė užverti vartų. Tarpuvartėje tysojo prispaustas sar- 
gybinio kūnas, o kitoje pusėje, įrėmę pečius, vartus stūmė 
Vanpės sūnūs. 

— Čia! Bėkite čia! — šaukė vartų gynėjai. 

— Lipa! Čia lipa! — klykė sargybinis nuo bokšto. 

Gynėjai sutriko. Uvis suspėjo užmesti savo kablį ant kai- 
riojo vartų sparno ir vikriai užsliuogė iki pat viršaus. Prieš 
sverdamasis per vartų viršų, sugriebė kaire ranka ir nuo nu- 
garos nusikabino trumpakotę ietį. Tik tada atsispyrė į var- 
tus, persisvėrė per briauną ir sviedė ietį. Riksmas sakė, kad 


jis pataikė. Naudodamiesi sąmyšiu, Vanpės sūnūs ir Zervis 

dar stipriau įrėmė pečius, ir vartai girgždėdami ėmė vertis. 
Švytuodamas kalaviju, pro plyšį brovėsi Jogenvudas, tuoj už 
jo — jaunasis Jorgas. 

Šiaurinės sienos puolimo pirmas tarpsnis jau ėjo prie pa- 
baigos. Sargybinis nuo bokšto spėjo pašauti du skalvius, ta- 
čiau pats netrukus buvo pribaigtas Sukonto sviestos ieties. 
Kiti vyrai sukopė į vidų. Du vikriausi jau buvo užsviedę nuo 
sienos viršaus kablius į bokšto briauną ir, įsitvėrę virvės, kopė 
viršun, atsispirdami į tamsius bokšto rąstus. Abu turėjo per- 
mestus per petį lankus. 

— Pasiduokit, stipenos! Išeikit kieman! — griaudėjo nuo 
sienos viršaus Sukontas. — Vis viena jums galas! Kur jūs?! Ož- 
kenos, išlįskit! 

— Mes apsupti! — pagaliau suprato prie vartų užspeisti gy- 
nėjai. Nuo bokšto viršaus lėkė strėlės, nes skalviai jau spėjo 
pasiekti viršų. Vartus ginti buvo neįmanoma, tad sargybiniai 
traukėsi pilies pusėn. Du liko gulėti tarpuvartėje: vieną per- 
vėrė ietis, kitą kliudė Jogenvudo kalavijas. 


Kirkautas klupdamas nusigavo iki Gilijos durų. Nemūra 
buvo uždaręs ją ir net užstūmęs skląstį, kad daugiau viena po 
pilį nevaikščiotų. Kad viskam atėjo galas, jam pasidarė aišku, 
kai pamatė iš miško išnyrančius apsišarvavusius vyrus. Vilkas 
ir skalikai staiga pražuvo, tarsi nebuvę, o kūlgrinda į atlapo- 
tus vartus bėgo kariai. Ar tie ožkenomis apsisiautę galvažu- 
džiai suspės užverti sunkiuosius pilies vartus, ar ne, jam jau 
visai nesvarbu. Viskas baigėsi, tai kad nors kartą priglaustų 

prie savęs Giliją... Tėvas yra ją pažadėjęs, o pažadas turi būti 
ištesėtas! Virpančiomis rankomis jis atstūmė geležim kausty- 
tų ąžuolinių durų skląstį, atvėrė duris ir apstulbo, nes Gilija 
staiga puolė prie jo ir apkabino kojas. Jis dar spėjo pamatyti, 
kad jos akys užmerktos, o plaukai išsitaršę. 

— Ką tu?! — išstenėjo senasis didikas. - Kas nutiko? 

— Užmuš! — sušnibždėjo Gilija. - Maldauju... Skubėkim. 
Užmuš! 

— Niekas nelies tavęs, mano balandėle, niekas... —- praleme- 
no Kirkautas, nesuvokdamas, kas darosi, bet iškart apsvaigęs, 
kad nuotaka pati kažko jį maldauja, net apkabinusi kojas. 

Už durų pasigirdo triukšmas ir bėgančių žingsniai. Įvijais 
laiptais kažkas kilo į bokštą, kažkur pokštelėjo durys. Visa 
pilaitė dundėjo. Atrodė, kad ji tuoj sugrius. 

— Pro čia nepabėgsim! — pasigirdo riksmas. 

— Grįžtam! 

— Greičiau! — balsai tolo. 

Durys už Kirkauto nugaros liko praviros. Gilija pašoko ir 
metėsi jų link. Tik šmėstelėjo tarpduryje sijono klostės, ir ji 
dingo. Kirkautas šniokšdamas puolė iš paskos. Jiedu perbėgo 
virtuvę, kur ugniakure plaikstėsi ugnis. Visi čia prieš tai susi- 
spietę vyrai šūksnių paakinti išbėgo. Dūrė nosin nuo iešmo nu- 
slinkusio ir dabar svylančio ant žarijų avienos kepsnio smarvė. 

Už virtuvės buvo kamara, į kurią buvo įmestas surištas 
įkaitas. 

— Ak, šitą! —- uždusęs Kirkautas pagaliau suvokė, kur taip 
greitai bėgo jo nuotaka. — Jo negalima paleisti! Nemūra... 

Nieko neatsakiusi, Gilija sukaupė visas jėgas ir atšovė sun- 
kų skląstį. 

Tuo metu Nemūra rūsyje tikrino, ar kuris iš vyrų nepasi- 
gvelbė grobio dalies, tad pirmojo puolimo sukelto triukšmo 
net negirdėjo. Kai virš jo galvos sudunksėjo žingsniai, jam 
dingtelėjo, kad seniui Kirkautui galutinai susimaišė protelis 
ir jis bando išvogti Giliją iš savo paties pilies. Nepataisė jam 
ūpo dar ir tai, jog tikrai trūko bent kelių apyrankių. Apy- 
rankės buvo gryno sidabro, su išmoningai suraitytais žalčiais. 
Jis gerai jas įsiminė, nes žalčių akyse buvo įstatyti raudoni 
akmenėliai. O dabar apyrankių nėra! Murmėdamas bendrą, 
visiems taikomą prakeikimą, jis išlipo siaurais laiptais iš rūsio 
ir išniro priemenėje tuo metu, kai į vidų įgriuvo du jo vyrai. 

Paklaikę jų žvilgsniai bylojo, kad reikalas kur kas rimtesnis 
negu senojo Kirkauto minkštaprotystė. Vyrai užtrenkė pas- 
kui save duris ir prirėmė jas pečiais. Net pakaušiais prispaudė 
duris, o rankose mėšlungiškai gniaužė kalavijus. Pravirom 
burnom godžiai gaudė orą, išplėstais vyzdžiais klaidžiojo po 
apytamsę, įpuolus iš šviesos, patalpą, ieškodami išėjimo. 

— Kas čia dabar? — sugriaudėjo Nemūra, nors jau nujautė 
patį blogiausią. 

Vyrai krūptelėjo. Tik dabar jie pamatė savo šeimininką. 

— Užpuolimas! — sušvokštė vienas jų. — Jau viduje! 

Už durų vėl pasigirdo sunkūs žingsniai. Kažkas bandė 
laužti duris, paskui smarkiai spyrė koja. Po to vėl stiprus 
smūgis, matyt, kovos kirviu, nes durys ėmė pleišėti. Abu vy- 
rai atšoko ir užsimojo kalavijais. Nemūra pasijuto lyg nuo- 
gas, nes neturėjo nei šarvų, nei kalavijo. Tiktai aštrų kovos 
peilį, kuris visad kabodavo prie diržo. 

Durys vėl sudundėjo nuo smūgių, senos ąžuolinės lentos 
neatlaikiusios skilo. Pastūmėtos stiprių pečių, atplaišos įlėkė 
į vidų. Vienas iš gynėjų nesuspėjo atšokti, ir krisdama sunki 
lenta jį parbloškė. Vidun veržėsi šarvuoti vyrai. Kas tokie, 
negalėjai pažinti, nes šalmų antveidžiai buvo nuleisti. Nemū- 
ra pagriebė pargriuvusiojo kalaviją ir prisiglaudė prie sienos. 
Vienas iš šarvuotųjų taikliu kirčiu pribaigė parkritusįjį, antras 
atmušinėjo besitraukiančio gynėjo smūgius. Nemūra pralei- 
do juos ir iššoko į lauką. Ten, pasirodo, stovėjo dar vienas, 
bet smulkesnis, visai jaunas, su pakeltu šalmo antveidžiu. Jis 
bandė apsaugoti veidą, užsidengdamas ranka, bet Nemūra 
kirto prityrusio kario smūgiu. Jaunėlis Vanpės sūnus Jorgas 
griuvo aukštielninkas ir liko gulėti. Sujudino ranką su kalavi- 
ju, stengdamasis atsikelti, bet galva nusviro. 

— Vykitės! Griebkit! — skardėjo iš vienos ir kitos pusės, 
gretimose duryse ir prie vartų sušmėžavo kalavijų ir kirvių 
ašmenys. Nuo bokšto zvimbdama atskriejo strėlė ir įsmigo į 
rūmų sieną per sprindį nuo jo. Neliko kito kelio, tad Nemū- 
ra puolė atgal. Ten buvo rūsys ir jo grobis. Ten buvo urvas, 
kuriame buvo galima bandyti pasislėpti. Todėl jis nematė, 
kaip vienas iš dviejų šarvuotųjų vyrų, išbėgusių į kiemą, nu- 
sismaukė šalmą ir atsiklaupė prie parkritusio. Žili, prakaitu 
sudrėkę plaukai vėduokle išsiskleidė ant pečių. 

Senasis Vanpė suklupo prie sūnaus, nekreipdamas dėme- 
sio į aplinkui verdančias kautynes. | 

Kirkautui, paskutiniajam iš garbingos Kirkautų giminės 
palikuonių, tą dieną gyvenimas pasibaigė keletą kartų. Skau- 
džiausia pabaiga buvo, kai gražioji Gilija, nepaisydama savo 
rankų gležnumo, ištraukusi iš makšties prie jo diržo prika- 
bintą peilį įnirtingai pjaustė belaisvio virves. Iš pradžių jis 
net veržėsi jai padėti, tačiau mergina sušvokštė: „Nelįsk!“, ir 
jis suglumęs atsitraukė. Jaunasis visbietis patrynė virvių nu- 
spaustus riešus ir tada — prie jo akių — dešine nutirpusia ranka 
negrabiai kilstelėjo jos dailų smakrą ir švelniai pabučiavo į 
lūpas. Kas dar baisiau, Gilija nesipriešino. Atvirkščiai, net pa- 
sistiebė ant pirštų galiukų, kad jam nereikėtų palenkti galvos, 
ir stipriai apkabino abiem rankom. 

Peilis išslydo jai iš rankų, Kirkautas pasilenkęs jį stvėrė. 

— Užteks! — sukriokė prikimusiu balsu. — Užteks! Nelei- 
džiu! Čia mano pilis. Čia mano! 

Jis užsimojo peiliu, bet visiškai arti suspindo Gilijos akys. 

— Nedrįsk! Nedrįsk, seni! - sušuko ji. Tą akimirką Kirkau- 
tas mirė pirmą kartą. 

Užsimojo ir smeigė peiliu, jau nenuvaldydamas rankos ir 
nežinodamas, kur kerta. Lyg rūke subolavo Gilijos veidas. Pei- 
lis atsitrenkė į pravertas liepines kamaros duris ir įsmigo, Kir- 
kautui trumpam prašviesėjo akys. Belaisvis siekė ištraukti peilį. 
Kirkautas sukaupė jėgas, atbloškė jo vis dar sunkiai valdomas 
rankas. Sukandęs dantis, plėšė iš durų giliai įsmigusį peilį. 

Tą akimirką, kai jis pagaliau ištraukė peilį, aplinkui siau- 
čiantis mūšis jau pasiekė virtuvę. Pro praviras duris lėkte įlė- 
kė vienas iš ožkenom apsisiautusių Nemūros vyrų ir žnekte- 
lėjo ant grindų. Apsivertė, nusirito į pastalę ir liko ten tysoti. 

"Tuoj už jo pasirodė kruvinu kovos kirviu nešinas tas baisusis 
žemaitis iš Ventės. Jis prigludo petim prie sienos ir žvilgsniu 
permetė apytamsę patalpą. Kirvį laikė abiem rankom pakėlęs 
ir paruošęs kirčiui. 

— Gilija! — tarė nustebęs, nenuleisdamas kovos kirvio. 
— Tu čia! 

— Nelįsk! — sukriokė Kirkautas ir puolė, atstatęs pagaliau 
ištrauktą kovos peilį. Suspėjo tik iki aslos vidurio. Sušvilpė 
kirvis, pasigirdo tik džergžtelėjimas, kai ašmenys kliudė gal- 
vą. Kirkautas susverdėjo ir krito į virtuvės židinį. 

Šitaip paskutinysis iš Kirkautų giminės mirė antrą ir pa- 
skutinį kartą. 

Jam jau neteko matyti, kaip iš židinio išblokštos žarijos 
suliepsnojo kampe prakuroms suverstų skiedrų krūvoje. Ne- 
kreipė dėmesio į žarijas ir kiti kautynių dalyviai, nes kiekvie- 
nas galvojo tik apie save, apie savo gyvybę. 

Uvis, patikrinęs, ar visas kiemas jau jų rankose, nubėgo 
prie arklidės. Kova dabar buvo persimetusi į pastatus. Pro 
rūmų langelius girdėjosi šūkavimai ir ginklų žvangėjimas, 
žingsniai dundėjo bokšto laiptais. 

— Pasiduok, rupūže... — sugriaudėjo balsas virš jo galvos. 
Uvis prigludo prie sienos, nes tiesiai virš jo, antrajame bokšto 
aukšte, keli skalviai užkirto kelią vienam iš plėšikų. Tam neli- 
ko nieko kito kaip nerti pro lango angą. Žnegtelėjo beveik po 
kojų Uviui. Vaikinas matė, kaip persisvėręs per angą skalvis 


sviedė ietį. Ietis prismeigė vos pajudantį plėšiką. 

— Dega! - suriko kažkas. 

Pro pilaitės galinį langą kamuoliais virto dūmai, sunkėsi 
pro rąstų plyšius. Liepsnos liežuviui lyžtelėjus pastogę, Uviui 
šmėstelėjo baugi mintis, kad viduje gali būti Alderas. Jis giliai 
įkvėpė gryno oro ir nėrė į vidų. 

Apačioje jau liepsnojo visos patalpos. Uvis, ištiesęs rankas, 
slinko pasieniu, ieškodamas per dūmus durų. Smagiai suūžė 
liepsnos liežuviai, dūmų danga praskaidrėjo. Dabar išryškė- 
jo visa liepsnų apšviesta virtuvė. Liepsnos tarsi nematomos 
lūpos šnabždėjo, šaižiai šnarėjo, susiliedamos į vieną mirties 
giesmę, traškėjo degantis skobnis. 

Kirkautas gulėjo ant šono, pritraukęs kojas, lyg dar būtų 
bandęs keltis ir bėgti. Dešine ranka mėšlungiškai apglėbęs 
peilio rankeną, kairiąja laikė suspaudęs nuo Gilijos pečių 
nutrauktą geltonąją skraistę. Kiaunės kailiukai, kuriais buvo 
apsiuvinėtas jo apsiaustas, nuo karščio čirškėjo, raitėsi ir gar- 
biniavosi it gėlės žiedas. Dūmų kamuolys vėl uždengė visą 


vaizdą ir privertė Uvį, užėmus ranka burną, pulti laukan. 

Pakišęs po galva ranką, Vanpė laikė gulinčio kieme Jorgo 
kūną. Jautė, kaip visos jėgos, visa jauna gyvybė tekėjo iš kūno 
drauge su šiltu krauju, sunkėsi į drabužius, stingo ant rankų. 

— Tėve! — šlubčiodamas atskubėjo Alderas ir priklaupė. 

Vanpė dar nesuvokė, ar Alderą gyvą mato, ar Jorgą mirš- 
tantį. Balsu suraudojęs, dar stipriau apglėbė jauniausią savo 
sūnų. Jorgas pro tėvo petį pažvelgė broliui į akis. Kilstelėjo 
šviesius antakius, nuleido vokus, pasuko galvą į šalį ir suglebo 

ant tėvo rankų: Alderas nustėręs žvelgė į stingstantį pabalusį 
brolio veidą, į dar nepažinusį skustuvo smakrą, kietai pri- 
spaudusį tokią pat baltą kaip veidas apykaklę. 

Vanpės veidu tyliai sruvo ašaros, o sausos lūpos kartojo 
tuos pačius žodžius: 

— Jauniausias. Dieve, kodėl jauniausią? Kodėl? 

— Tėve, — tarė Alderas. — Ne dabar laikas tai sakyti. Tačiau 
sakyti reikia. Aš radau žmoną. 

— Aš noriu to, kuris kaltas... — sušnibždėjo Vanpė. — No- 
riu jam gyvam akis išlupti. 

— Radau ir tą, tėve, — liūdnai tarė Alderas. — Jis atsakys tau. 

Skalikai truputį apipešiojo Vilkę, pakedeno jai kailį, kol ji 
juos po vieną papjovė, tad dabar ji atrodė pavargusi. Gudrios 
akys markstėsi, ji beveik snaudė, prisiglaudusi didžiųjų vartų 
pavėsyje, kur nesiekė vis atkakliau iš pastatų besiveržiančios 
liepsnos karštis. 

Arklidės pusėje sutrinksėjo kanopos, prunkštelėjo žirgas. 
Prasivėrė tvarto durys, šmėkštelėjo žmogysta. 

Vilkė, pakėlusi snukį, gaudė dūmų užslopintą, tačiau 
įtartiną kvapą. Iššiepusi iltis, pašiaušusi nugarą, ji prisispau- 
dė arčiau vartų bokšto. Vyras, išvedęs žirgą pro duris, vikriai 
įsliuogė į balną. Nekenčiamas tvaikas dabar prasimušė pro 
dūmus ir arklio prakaitą. Ji atpažino tą rytą prie Nemuno 
kranto pagautą ir prie Kauno pilies vėl sutiktą kvapą. Tik da- 
bar kvapo skleidėjas buvo ant žirgo ir prigludęs prie jo spran- 
do jojo tiesiai vartų pusėn. 

Vilkei nepatiko, kad kvapo skleidėjas išjoja. Paskui vėl 
bėk, iškišusi liežuvį, jo pėdomis! Tik neįprasta taip aukštai 
šokti — gali nepataikyti nutverti. 

— Ei, ei! Laikykit! — šaukė kažkas nuo liepsnojančios pi- 
laitės, o raitelis jau šuoliavo vartų link. Vilkė pritūpė ir šoko. 
Arklys sužvengė iš baimės ir metėsi į šoną. Vilkė vos spėjo 
dantimis nutverti raitelio rankovę ir aštriais nagais įsikabinti 
žirgui į nugarą. Žirgas šoko pro vartus šonu, užkliudė vartų 
stulpą, klupo, vėl stojosi ir žvengdamas grįžo atgal į kiemą, 
nusimetęs ir vilkę, ir raitelį. Abu jie nusirito nuo kūlgrindos 
į liūną. Vilkė paleido raitelio rankovę ir vikriai išsikapanojo 
prie vartų. Dumblius plūduriavo drumzliname vandenyje, 
vis dar neatsipeikėdamas. 

— Čia! Turim! Rodos, paskutinis... — skardėjo balsai, 


žingsniai aidėjo jų pusėn. 

17. SUNKI PERGALĖ 


Grumtynės baigėsi. Visa pietinė pilies pusė liepsnojo. Ugnies 
nasruose braškėjo sienos, o degantys rąstai jau griuvo žemėn. 
Sviro bokštas, karščiu alsavo akmeniniai pamatai. Ugnies 
kamuoliai blaškėsi, lyžtelėję kieme augančių liepų viršūnes, 
leidosi, sausas šakas akimirksniu paversdami liepsnojančiais 
deglais. Skraidė plėnys, žvilgėjo žiežirbos, anglies šerkšnu 
švelniai apklodamos kritusiųjų kūnus ir ištryptą žemę. 

Daubaro žvilgsnis klaidžiojo tarp gyvųjų. Jie buvo susibū- 
rę šiaurinėje kiemo pusėje prie šulinio, kur nesiekė liepsnos. 
Prie susupto į apsiaustą jauniausiojo Vanpės sūnaus klūpojo 
tėvas, šalia stovėjo kiti visbiečiai. Skalviai apžiūrinėjo kritu- 
siųjų kūnus ir tempė mantą iš degančio pilies rūsio. Uvis pri- 
tūpęs raišiojo Vilkės žaizdas. Dabar ji buvo rami ir nekreipė 
dėmesio į likusius gyvus šunis. Tik keli gyvi ir teliko. Pabrukę 
uodegas, jie tupėjo prie medžiotojų. 

Daubaras sunkiai suvokė, ką mato. Akyse vis dar šmėkš- 
čiojo išraudęs senojo Kirkauto veidas. Kiek ožkenų buvo 
sukapojęs, kiek anksčiau kituose mūšiuose galvų nuskynęs, 
visa tai jo tarsi nelietė, tačiau to paskutinio smūgio negalėjo 
išmesti iš sąmonės. Nieko panašaus jam dar nebuvo nutikę. 
Niekaip negalėjo pamiršti senojo didžiūno veido. 

Jis apsisuko ir žengė vartų pusėn, kur buvo pririšti žirgai. 
Prie vartų du skalviai tempė ištrauktą iš liūno leisgyvį Dum- 
blių. Tas, ko gero, vienintelis liko gyvas. Geriausiai būtų 
dabar bent trumpam išjoti. Daubaro žirgas, nulaužęs sutrę- 
šusią buvusio darželio tvorą, skabė apvytusius serbentus. Po 
jais glaudėsi kelios sulaukėjusios piliarožės, dar nepaliestos 
liepsnos karščio. Jos skleidė liūdną, laikiną grožį. Vieną žiedą 
Daubaras spėjo ištraukti iš juodbėrio snukio. „Visus traukia 
grožis. Net žirgas nori paragauti...“ — liūdnai pagalvojo. Buvo 
bestatąs koją į balnakilpę, tačiau už jo skardėję balsai staiga 
nutilo. Jis atsigręžė. 

Ten, iš durų, su dūmų kamuoliu išniro keletas vyrų. Vie- 
nas buvo Zervis. Už jo du skalviai tempte ištempė surištą 
Nemūrą. Tačiau svarbiausia, kad už jų, atsirėmusi į petį 
jaunuolio, kuris tegalėjo būti vienas iš Vanpės sūnų, stovėjo 
Gilija. Išsidraikiusiais plaukais, šlapiu nuo ašarų veidu, ji, at- 
rodė, vos laikėsi ant kojų. Baikštaus žvėrelio akimis žvalgėsi 
po liepsnų apšviestą, ginkluotų žmonių pilną pilies kiemą. 

Skalviai pastūmėjo Nemūrą šulinio pusėn. Storom vir- 
vėm supančiotas Nemūros kūnas buvo sustingęs, it mėšlun- 
gio sutrauktas. Žvilgsnis tarsi paklaikęs. Išblyškusiom lūpom 
tyliai prašė Gilijos, kad niekur nuo jo nesitrauktų. Dar turėjo 
vilties, kad atsiras kas nors, kuris jam padės. 

— Aš nekaltas! — neišlaikęs suriko ir pasipurtė visu kūnu, 
tarsi bandydamas išsipainioti. — Jie mane privertė! Tas Kir- 
kautas... Šitie, šitie, kurie čia tyso... 


Žvilgsniai atsisuko į jį. Vanpė pakėlė paraudusias akis. 

— Tie, kuriuos nukirtot! - šaukė Nemūra. — Jie kalti... 

Liepsnų įkaitintas karšto oro gūsis perčiuožė per kiemą ir 
sušiaušė kruvinas lavonų ožkenas. Atrodė, tarsi jie sujudėjo, 
bandydami paneigti savo kaltę. 

— Ar teisybę jis sako? — atsisuko Daubaras. Skalvių tem- 
piamas Dumblius buvo jau tarpuvartėje. — Ar teisybė, šuns- 
nuki? — sugriaudėjo ir stvėrė Dumbliui už sprando. Dum- 
bliaus akys išsiplėtė iš siaubo. — Sakyk, ar teisybė, arba su- 
trinsiu kaip blakę! 

Dumblius papurtė galvą, Daubaras atleido gniaužtus. 

— Neteisybė! — sušvokštė Dumblius. — Neteisybė... Tai jis, 
Nemūra, viską darė! Jis! 

— Šitas! — iškėlęs aprištą ranką, patvirtino Alderas. — Mes 
tik todėl ir priplaukėm prie kranto, kad pažinom garbingą 
Kauno rikį. Tada, prie Dubysos... 

Vanpė atsistojo. 

— Prakeikiu tave ir šitas pagoniškas girias! Tai tavo godu- 
mas atėmė iš manęs sūnų! Prakeikiu! 

Ilgai kaupęsis pyktis pratrūko. Visi šaukė vienas per kitą: 

— Gobšumas pagimdo tokius... 

— Mūsų vardą, genties garbę sumaitojai! Per tave pyksta- 
mės su svetimšaliais! 

— Nadruviams norėjai viską primesti! 

— Lengvos mirties toks nevertas! Tesudrasko jį šunys! 
Kiaulėm suėsti atiduodam! 

— Nukirst jį dabar! — šaukė Jogenvudas, traukdamas iš 
makšties dar nenušluostytą kruviną kalaviją. — Už Jorgą! Al- 
derai! Kirsk jį! 


I54 


Suspėjo atsistoti ir Uvis. Jis pakėlė rankas, stabdydamas 
vyrus. 

— Nukirsit jį, ir kas iš to? Jis privalo paaiškinti, kiek jo 
kaltės. Kad ant kitų nekristų. Vilikaila atskaitys jam tada — 
pagal teisę. 

Nemūros kūnu prabėgo virpulys. Jei jam būtų pakakę 
drąsos, jis būtų maldavęs nukirsdinti jį dabar, nes Vilikaila 
neleis jam taip lengvai numirti. Maldaudamas atsisuko į Gi- 
liją. 

— Viskas dėl jos! Dėl jos aš stengiausi... 

Gilija pažvelgė į tėvą ir jos užverktos akys išsiplėtė iš nuos- 
tabos. Atrodė, tarsi ji pirmą kartą jį regėtų. 

— Dėl manęs norėjai nužudyti Alderą? 

— Jis pardavė tave, Gilija, — įsiterpė Alderas. — Pardavė 
Kirkautui. Jis ne tėvas tau! 

— Už pilį pardavei? Ar už šitą? — jos balse skambėjo tokia 
panieka, kad Nemūra tik nuleido akis. 

Vanpė priėjo artyn. Jis mokėjo įvertinti žmones ir dabar 
jau buvo supratęs, kas svarbiausia. 

— Šitas mums daug nusikalto, — atsisuko jis tiesiai į žemai- 
čius. — Šešis vyrus nukirsdino iš pasalų. Vieną sūnų nužudyt 
norėjo, kitą nužudė. Turto iš viso neskaičiuoju. Ir pagal jūsų 
papročius jo galva man priklauso. Man. 

Tyla, kuri stojo po žodžių, pabrėžė jų teisybę. 

— Nebent Sukontas tartų žodį. Jo trys vyrai krito. 

Skalvių vadas papurtė galvą. 

— Purvą nuplovėm nuo Nemuno. Nuo mūsų visų Nemu- 


no, nuo upių tėvo. To pakanka... 

Vanpė parylėjo. Paskui pakartojo: 

— Jis priklauso man! 

Pagalvojo, krestelėjo galvą, tarytum nuvydamas šalin įky- 
rią mintį, ir tarė: 

— Taip. O aš praradau sūnų. Galite jį vežti. Man jo nerei- 
kia, nes yra teisybė, aukštesnė už mūsų. Aš sūnų praradau, 
bet gaunu dukrą. Ką sakai, Alderai? 

Alderas sutriko, tačiau tik trumpam. Jo žvilgsnis susitiko 
su tėvo ir, matyt, perskaitė tame tėvo žvilgsnyje, ką dabar 
privalėjo daryti. 

— Klausiu jus visus ir net tą, kuris nevertas būti tėvu, — 
tarė jis tvirtu balsu. — Gilija, aš būsiu laimingas, jei priimsi 
mano ranką ir prieglobstį. O Nemūrą teteisia Vilikaila. Ar 
sutinki būti mano žmona? 

Daubarui atrodė, kad degančios pilies liepsnos staiga nu- 
tvieskė visą kiemą. Kaito veidas, ūžė ausyse, trūko kvapo. Ta- 
čiau tai, kas dabar vyko jo akyse, negalėjo būti pakeista. Ne 
žodžiai tai nulėmė, bet Gilijos balsas ir žvilgsnis. 

— Sutinku... — tarė Gilija. Nors tai buvo tarta tyliai, visi 
išgirdo. Gilija atsisuko į susirinkusiuosius. — Sutinku! Vyksiu 
su tavim kad ir į pasaulio kraštą, — tarė ji jau tvirtai ir galu- 
tinai. 

Kažkur bokšto viršuje krito apdegusi sija, ir žiežirbos ūž- 
telėjo į viršų. Daubaras papurtė galvą, stengdamasis atsikra- 
tyti spengesio ausyse, tai tarsi kiek padėjo. 

— Laikas joti namo, — dusliu balsu tarė Uviui. — Sakei gi, 
mūsų laukia Erdvilas ir tikras mūšis. Čia mes jau nieko doro 


neberasim. 

Uvis atsiduso. Brolio skausmą jis jautė taip, tarytum skau- 
dėtų ir jam širdį. Jis suvokė, kad dabar neliko nieko kito, kaip 
kuo greičiau iš čia išvykti. Jis kilstelėjo ranką, ir Vilkė žaibu 
pakėlė nusvirusią galvą, pastatė ausis, laukdama, kol šeimi- 
ninkas duos ženklą: „Ieškok!“ 

